Terdzo-YA-014 - Rinchen Terdzö\nthugs rje chen po bde gshegs kun 'dus kyi sgrub thabs chog khrigs zab lam gsal ba'i nyin byed\nVolume 24 (ཡ) / Pages 233-284 / Folios 1a1 to 26b5\nRinchen Terdzö Volumes List > Volume 24 > Text #14 (Scroll to Bottom)\ngter bdag gling pa 'gyur med rdo rje. thugs rje chen po bde gshegs kun 'dus kyi sgrub thabs chog khrigs zab lam gsal ba'i nyin byed. In Rin chen gter mdzod chen mo pod nyer bzhi pa (The Great Treasury of Rediscovered Teachings Volume 24) by 'jam mgon kong sprul, 233-284. New Delhi: Shechen Publications, 2007-2016.\nde ltar thugs rje chen po bde gshegs kun 'dus kyi sgrub thabs chog khrigs zab lam gsal ba'i nyin byed ces bya ba 'di ni o rgyan smin grol gling pa'i phyag bzhes ji lta ba bzhin dkyus gcig tu bkod pa 'dis kyang snga 'gyur bstan pa'i nyi ma ches cher gsal ba'i rgyur gyur cig_/mang+ga laM\n༄༅། །ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་སྒྲུབ་ཐབས་ཆོག་ཁྲིགས་ཟབ་ལམ་གསལ་བའི་ཉིན་བྱེད་ཅེས་བྱ་བ་བཞུགས་སོ། ། ཨོཾ་སྭསྟི། ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་སྒྲུབ་ཐབས་ཆོག་ཁྲིགས་ཟབ་ལམ་གསལ་བའི་ཉིན་བྱེད་ཅེས་བྱ་བ། བླ་མ་དང་གཉིས་སུ་མེད་པའི་དཔལ་པདྨ་གར་གྱི་དབང་ཕྱུག་ལ་ཕྱག་འཚལ་ལོ། །མཁའ་ཁྱབ་ལུས་ཅན་གང་འདུལ་ཕྲིན་ལས་ཀྱིས། །རྣམ་གྲོལ་ཁང་བཟང་འཁྲིད་པ་རྒྱལ་ཀུན་གྱི། །བརྩེ་ཆེན་ཐུགས་རྗེའི་རང་གཟུགས་གར་དབང་ལྷ། །དབྱེར་མེད་ཁྱབ་བདག་བླ་མར་གུས་བཏུད་ནས། །སྐལ་ལྡན་གང་ཞིག་རིམ་གཉིས་རྣལ་འབྱོར་གྱིས། །ཟུང་འཇུག་བདེ་ཆེན་གོ་འཕང་མངོན་བྱེད་པའི། །བརྒྱུད་ལྡན་དམ་པའི་ཞལ་ལུང་ཆོ་གའི་ཁྲིགས། །ཟབ་ལམ་གསལ་བའི་ཉིན་བྱེད་འདི་ན་བསྐྲུན། །དེ་ལ་འདིར་ཟབ་རྒྱས་ཀྱི་ཐེག་པ་ཐམས་ཅད་ཀྱི་མཐར་ཐུག །རྣལ་འབྱོར་བླ་ན་མེད་པ་གཉིས་སུ་མེད་པའི་རྒྱུད་ཀྱི་སྙིང་པོའི་ངེས་གསང་། ཚེ་འདི་ཉིད་ལ་མཆོག་གི་དངོས་གྲུབ་མངོན་དུ་བྱེད་པའི་མྱུར་ལམ། རྒྱུད་ལུང་མན་ངག་ཐམས་ཅད་ཀྱི་སྙིང་པོ་ལས་ཀྱང་སྙིང་པོར་གྱུར་པ། ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་ཆོ་གའི་ཁྲིགས་རིམ། ཨོ་རྒྱན་སྨིན་གྲོལ་གླིང་པའི་ཕྱག་བཞེས་ཇི་ལྟ་བ་བཞིན་དཀྱུས་གཅིག་ཏུ་བཀོད་པ་ལ་སྦྱོར་བ་ཡོ་བྱད་ཀྱི་བཤམ་བཀོད་དང་། དངོས་གཞི་སྒྲུབ་པའི་ཐབས་གཉིས་ལས། དང་པོ་ནི། གང་དུ་བྱ་བའི་གནས་སུ་དམ་ཚིག་གི་བྲིས་སྐུ་བཀྲམ་པའི་མདུན་དུ་རྡུལ་ཚོན་གྱི་དཀྱིལ་འཁོར་ཆོ་ག་བཞིན་དུ་བསྒྲུབས་པའམ། སྟེགས་བུ་ཁེབས་ལྡན་གྱི་སྟེང་དུ་རས་བྲིས་བཀྲམ་པས་ཀྱང་རུང་ཞིང་། གང་ལྟར་དཀྱིལ་འཁོར་གྱི་དབུས་སུ་མཉྫིའི་ཁར་རྣམ་རྒྱལ་བུམ་པ་བཅུད་ལྡན་ཁ་རྒྱན་མགུལ་ཆིངས་དང་བཅས་པའི་ཁར་ཐོད་ཆུའམ། དུང་ཆུའི་སྟེང་གཟུངས་རྡོར་བཀོད། བྱང་ཤར་དུ་མཉྫི་དམའ་བ་ལ་ལས་བུམ། མདུན་དུ་དཀྱིལ་འཁོར་ལྷའི་མཆོད་གཏོར་དམར་པོ་ཕྱོགས་བཞིར་པད་འདབ་བཞི་དང་མཚམས་བཞིར་རིལ་བུས་བརྒྱན་པའི་གཡས་སུ་ལྷ་ཆེན། ཆད་ཐོ། བདུད་རྩི། གཡོན་དུ་ལེགས་ལྡན་གཙོ་བོར་བྱས་པའི་ཆོས་སྐྱོང་སྤུངས་གཏོར་བརྟན་མ། རཀྟ། མཐའ་སྐོར་གྱི་བྱང་ཤར་དུ་མཚམས་འཛིན་མེ་ཏོག་ནས་བརྩམ་སྟེ་ཆུ་གཉིས་ཉེར་སྤྱོད་ལྔས་གཡས་སུ་བསྐོར་བ་དང་། སློབ་དཔོན་གྱི་མདུན་དུ་གཡོན་ནས་བརྩམ་སྟེ་ནང་མཆོད། རྡོར་དྲིལ་ཅང་ཏེའུ། མེ་ཏོག་གི་སྣོད་རྣམས་བཞག །གཞན་ཡང་དབང་གི་ཆས། རོལ་མོའི་ཁྱད་པར། ཚོགས་ཀྱི་ཡོ་བྱད་སོགས་ཉེ་བར་མཁོ་བའི་ཆ་རྐྱེན་ཐམས་ཅད་ཕུན་སུམ་ཚོགས་པར་བཤམ་མོ། །གཉིས་པ་སྒྲུབ་ཐབས་དངོས་ལ། སྔོན་འགྲོ །དངོས་གཞི། རྗེས་ཀྱི་རིམ་པ་དང་གསུམ་ལས། དང་པོ་ལ་གཉིས་ཏེ། སྤྱི་དང་ཁྱད་པར་གྱི་སྔོན་འགྲོའོ། །དང་པོ་སྤྱིའི་སྔོན་འགྲོ་ལ་ལྔའི་དང་པོ་སྐྱབས་སུ་འགྲོ་བ་ནི། ཐོག་མར་ཚིག་བདུན་གསོལ་འདེབས་དང་རྗེ་གཏེར་ཆེན་ཆོས་ཀྱི་རྒྱལ་པོའི་རྣམ་ཐར་གསོལ་འདེབས་བཅས་སྔོན་དུ་འགྲོ་བས། མདུན་གྱི་ནམ་མཁར་དཔག་བསམ་ཤིང༔ རབ་ཏུ་རྒྱས་པའི་སྙིང་པོ་ལ༔ སེང་ཁྲི་པདྨ་ཉི་ཟླའི་སྟེང༔ རྩ་བའི་བླ་མ་རྡོ་རྗེ་འཆང༔ བརྒྱུད་པའི་བླ་མ་རྣམས་ཀྱིས་བསྐོར༔ མདུན་དུ་ཡི་དམ་དཀྱིལ་འཁོར་ལྷ༔ གཡས་སུ་སངས་རྒྱས་དཀོན་མཆོག་སྟེ༔ རྒྱབ་ཏུ་དམ་ཆོས་དགེ་འདུན་གཡོན༔ མཐའ་སྐོར་མཁའ་འགྲོ་ཆོས་སྐྱོང་སོགས༔ སྤྲིན་ཕུང་གཏིབས་པ་ལྟ་བུར་གྱུར༔ ཞེས་པས་སྐྱབས་ཡུལ་གསལ་བཏབ་ནས། ན་མོ༔ བདག་སོགས་འགྲོ་ཀུན་བྱང་ཆུབ་བར༔ བླ་མ་སངས་རྒྱས་དམ་པའི་ཆོས༔ ཚོགས་མཆོག་བདེ་གཤེགས་དཀྱིལ་འཁོར་ལྷ༔ མཁའ་འགྲོར་བཅས་ལ་སྐྱབས་སུ་མཆི༔ ཞེས་ལན་གསུམ་གྱིས་སྐྱབས་སུ་འགྲོ །གཉིས་པ་སེམས་བསྐྱེད་ནི། བརྒལ་དཀའ་སྲིད་པའི་རྒྱ་མཚོ་ལས༔ མཁའ་མཉམ་འགྲོ་རྣམས་བསྒྲལ་བའི་ཕྱིར༔ བླ་མེད་རྫོགས་པའི་བྱང་ཆུབ་སེམས༔ དམ་པ་བདག་གིས་བསྐྱེད་པར་བགྱི༔ ཞེས་ལན་གསུམ་གྱིས་སེམས་བསྐྱེད་ཅིང་། སེམས་ཅན་བདེ་དང་ལྡན་གྱུར་ཅིག །སྡུག་བསྔལ་ཀུན་དང་བྲལ་བར་ཤོག །བདེ་དང་རྟག་ཏུ་མི་འབྲལ་ཞིང་། །ཆོས་ཀུན་མཉམ་ཉིད་རྟོགས་པར་ཤོག །ཅེས་ཚད་མེད་བཞི་བསྒོམ། གསུམ་པ་རྡོར་སེམས་སྒོམ་བཟླས་ནི། རང་གི་སྤྱི་བོར་པད་ཟླའི་སྟེང༔ ཧཱུྃ་ལས་རྡོ་རྗེ་སེམས་དཔའ་ཆེ༔ དུང་མདོག་ཞལ་གཅིག་ཕྱག་གཉིས་པ༔ རྡོར་དྲིལ་འཛིན་པས་ཡུམ་ལ་འཁྱུད༔ དར་དང་རིན་ཆེན་རྒྱན་གྱིས་བརྒྱན༔ ཐུགས་ཀར་ཟླ་སྟེང་རྡོ་རྗེ་ལ༔ ཧཱུྃ་མཚན་ཡིག་བརྒྱའི་ཕྲེང་བས་བསྐོར༔ དེ་ལས་བྱང་སེམས་བདུད་རྩིའི་རྒྱུན༔ བབས་པས་སྡིག་སྒྲིབ་ཉེས་ལྟུང་ཀུན༔ དག་ཅིང་དྲི་མ་མེད་པར་གྱུར༔ ཨོཾ་བཛྲ་སཏྭ་ས་མ་ཡ་མ་ནུ་པཱ་ལ་ཡ༔ བཛྲ་སཏྭ་ཏྭེ་ནོ་པ་ཏིཥྛ་དྲི་ཌྷོ་མེ་བྷ་ཝ༔ སུ་ཏོ་ཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝ༔ སུ་པོ་ཥྱོ་མེ་བྷ་ཝ༔ སརྦ་སིདྡྷི་མྨེ་པྲ་ཡཙྪ༔ སརྦ་ཀརྨ་སུ་ཙ་མེ་ཙིཏྟཾ་ཤྲེ་ཡཿཀུ་རུ་ཧཱུྃ༔ ཧ་ཧ་ཧ་ཧ་ཧོ༔ བྷ་ག་ཝཱན་སརྦ་ཏ་ཐཱ་ག་ཏ་བཛྲ་མཱ་མེ་མུཉྩ༔ བཛྲཱི་བྷ་ཝ་མ་ཧཱ་ས་མ་ཡ་སཏྭ་ཨཱ༔ མགོན་པོ་བདག་ནི་མི་ཤེས་རྨོངས་པ་ཡིས། །དམ་ཚིག་ལས་ནི་འགལ་ཞིང་ཉམས། །བླ་མ་མགོན་པོས་སྐྱབས་མཛོད་ཅིག །གཙོ་བོ་རྡོ་རྗེ་འཛིན་པ་སྟེ། །ཐུགས་རྗེ་བརྩེ་བའི་བདག་ཉིད་ཅན། །འགྲོ་བའི་གཙོ་ལ་བདག་སྐྱབས་མཆི། །སྐུ་གསུང་ཐུགས་རྩ་བ་དང་ཡན་ལག་གི་དམ་ཚིག་ཉམས་ཆག་ཐམས་ཅད་མཐོལ་ཞིང་བཤགས་སོ། །སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། ཞེས་གསོལ་བ་བཏབ་པས་རྡོ་རྗེ་སེམས་དཔའ་འོད་དུ་ཞུ་ནས་རང་ལ་ཐིམ་པར་གྱུར་པར་བསམ་མོ། །བཞི་པ་མཎྜལ་ནི། སྔར་གྱི་ཚོགས་ཞིང་དེ་དག་གི་སྤྱན་སྔར། ཆོས་དབྱིངས་རང་བྱུང་རོལ་པའི་རྩལ༔ ཕྱི་ནང་སྣོད་བཅུད་སྣང་སྲིད་ཆོས༔ ཁྱབ་གདལ་ཞིང་ཁམས་མཆོད་སྤྲིན་བཅས༔ འཁོར་གསུམ་ཡོངས་དག་ཉིད་དུ་འབུལ༔ སརྦ་པཱུ་ཛ་རཏྣ་མ་དྷ་ལ་ཧཱུྃ༔ ཞེས་མཎྜལ་ཕུལ། ལྔ་པ་བླ་མའི་རྣལ་འབྱོར་ནི། དག་གསལ་ཡེ་ཤེས་འོད་ལྔའི་ཀློང༔ སེང་ཁྲི་པདྨ་ཉི་ཟླའི་སྟེང༔ རྩ་བའི་བླ་མ་རྡོ་རྗེ་འཆང༔ ཞལ་གཅིག་ཕྱག་གཉིས་རྡོར་དྲིལ་འཛིན༔ མཚན་དཔེའི་གཟི་བྱིན་རབ་ཏུ་འབར༔ དར་དང་རིན་ཆེན་རྒྱན་གྱིས་བརྒྱན༔ དགྱེས་འཛུམ་འོད་ཟེར་སྤྲོ་བའི་སྐུ༔ རྡོ་རྗེའི་སྐྱིལ་ཀྲུང་ལྷམ་མེར་བཞུགས༔ མཐའ་སྐོར་བརྒྱུད་པའི་བླ་མ་དང༔ ཡི་དམ་སངས་རྒྱས་བྱང་ཆུབ་སེམས༔ འཕགས་པ་ཉན་རང་ཆོས་སྲུང་ཚོགས༔ མངོན་སུམ་ལྟ་བུར་བཞུགས་པར་གྱུར༔ ཞེས་པས་རྟེན་གསལ་བཏབ་ལ། སྲས་བཅས་རྒྱལ་བ་འཁོར་བཅས་ལ༔ གུས་པས་བཏུད་དེ་ཕྱག་འཚལ་ལོ༔ ཕྱི་ནང་གསང་བ་བླ་མེད་པའི༔ མཆོད་པ་ཀུན་གྱིས་ཡང་དག་མཆོད༔ ཚེ་རབས་ཐོག་མེད་ནས་བྱས་པའི༔ སྡིག་པའི་ལས་རྣམས་མཐོལ་ཞིང་བཤགས༔ སེམས་ཅན་ཀུན་ལ་ཕན་མཛད་པའི༔ དགེ་བ་ཀུན་ལ་ཡི་རང་ངོ༔ སངས་རྒྱས་མྱ་ངན་འདའ་བཞེད་གང༔ བསྐལ་པ་རྒྱ་མཚོར་བཞུགས་སུ་གསོལ༔ གདུལ་བྱའི་བསམ་པ་ཇི་བཞིན་དུ༔ ཆོས་ཀྱི་འཁོར་ལོ་བསྐོར་བར་བསྐུལ༔ བསོད་ནམས་གང་ཞིག་བགྱིས་པ་རྣམས༔ ཐམས་ཅད་བྱང་ཆུབ་ཆེན་པོར་བསྔོ༔ ཞེས་ལན་གསུམ་གྱིས་ཡན་ལག་བདུན་པ་དང་། སྐྱེ་མེད་སྤྲོས་བྲལ་ཆོས་དབྱིངས་ཕོ་བྲང་དུ༔ རང་བཞིན་རྣམ་དག་གདོད་མའི་མགོན་པོ་མཆོག༔ ཀུན་བཟང་ཆོས་སྐུ་སྣང་བ་མཐའ་ཡས་ལ༔ གསོལ་བ་འདེབས་སོ་བདག་རྒྱུད་བྱིན་གྱིས་རློབས༔ གསལ་མདངས་འགག་མེད་རྡོ་རྗེ་དབྱིངས་ཀྱི་ཞིང༔ ལྷུན་གྲུབ་འོད་གསལ་བདེ་ཆེན་སྒྱུ་མའི་སྐུ༔ ལོངས་སྤྱོད་རྫོགས་སྐུ་ཐུགས་རྗེ་ཆེན་པོ་ལ༔ གསོལ་བ་འདེབས་སོ་བདག་རྒྱུད་བྱིན་གྱིས་རློབས༔ གང་འདུལ་དེར་སྣང་ཐུགས་རྗེའི་ཕོ་བྲང་དུ༔ མ་འགགས་རང་ཤར་འགྲོ་འདུལ་སྤྲུལ་པའི་སྐུ༔ ཨོ་རྒྱན་སློབ་དཔོན་པདྨ་འབྱུང་གནས་ལ༔ གསོལ་བ་འདེབས་སོ་བདག་རྒྱུད་བྱིན་གྱིས་རློབས༔ ཐུགས་རྗེས་འགྲོ་བ་འདུལ་བའི་ཕོ་བྲང་དུ༔ ཇི་ལྟ་ཇི་སྙེད་ཆོས་ཀུན་མཁྱེན་ཅིང་གཟིགས༔ སྒྲ་བསྒྱུར་ལོ་ཆེན་བཻ་རོ་ཙ་ན་ལ༔ གསོལ་བ་འདེབས་སོ་བདག་རྒྱུད་བྱིན༴ ཟག་མེད་བདེ་ཆེན་རྡོ་རྗེའི་ཕོ་བྲང་དུ༔ མཆོག་གི་ས་བརྙེས་མཁར་ཆེན་མཚོ་རྒྱལ་དང༔ མངའ་བདག་ཚངས་པ་ལྷ་ཡི་མེ་ཏོག་ལ༔ གསོལ་བ་འདེབས་སོ་བདག་རྒྱུད་བྱིན༴ གསང་ཆེན་སྨིན་གྲོལ་ཆོས་ཀྱི་ཕོ་བྲང་དུ༔ ཟབ་མོའི་ལམ་ལ་སྐལ་ལྡན་འདྲེན་མཛད་པ༔ རིག་འཛིན་བླ་མ་འགྱུར་མེད་རྡོ་རྗེ་ལ༔ གསོལ་བ་འདེབས་སོ་བདག་རྒྱུད་བྱིན༴ དེང་ནས་བདག་སོགས་མཁའ་མཉམ་འགྲོ་བ་ཀུན༔ སེམས་དང་སེམས་ཉིད་བདེ་ཆེན་ཆོས་སྐུའི་ཀློང༔ གདོད་མའི་དབྱིངས་སུ་མངོན་པར་བྱང་ཆུབ་ནས༔ མཐའ་ཡས་འགྲོ་ཀུན་འདྲེན་པར་བྱིན་གྱིས་རློབས༔ ཞེས་པས་གསོལ་བཏབ་བླ་མ་ཡི༔ གནས་གསུམ་འབྲུ་གསུམ་གནས་པ་ལས༔ དཀར་དམར་སྔོ་བའི་འོད་ཟེར་འཕྲོས༔ བདག་གི་གནས་གསུམ་ཐིམ་པ་ཡིས༔ དབང་བཞི་ཐོབ་ནས་སྒྲིབ་བཞི་སྦྱངས༔ སྐུ་བཞི་མངོན་དུ་འགྱུར་བར་ཤོག༔ ཅེས་བརྒྱུད་པའི་བླ་མ་ལ་གསོལ་འདེབས་དང་དབང་བཞི་བླང་མཐར། ཛཿཧཱུྃ་བཾ་ཧོཿས་རང་ལ་བསྟིམ། དགེ་བ་འདི་ཡིས་མྱུར་དུ་བདག །དཔལ་ལྡན་བླ་མ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཅེས་དགེ་བ་བསྔོ། གཉིས་པ་ཁྱད་པར་གྱི་སྔོན་འགྲོ་ལའང་ལྔའི་དང་པོ་བགེགས་བསྐྲད་པ་ནི། རང་སྐད་ཅིག་གིས་རྟ་མཆོག་ཧེ་རུ་ཀ་ཁྲོ་གཏུམ་བཟོད་པར་དཀའ་བའི་གཟི་བརྗིད་བསྐལ་པའི་མེ་ལྟར་འབར་བར་གྱུར། ཅེས་གཉུག་མའི་ལྷར་ལྡངས་ནས་གྲལ་གཤམ་དུ་བགེགས་གཏོར་བཤམས་པ། ཨོཾ་ཧྲཱིཿབཛྲ་ཀྲོ་ཏ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊཿ ཅེས་རྟ་སྔགས་ཀྱིས་བསང་། སྭཱ་བྷཱ་ཝས་སྦྱང་། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་ཟབ་ཅིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པར་གྱུར། ཨོཾ་ཨཱཿཧཱུྃ་ཧོཿ ཞེས་མཁའ་ལྡིང་གི་རྒྱས་བརླབས་ནས་ཧེ་རུ་ཀའི་དམ་རྒྱ་མིག་གྱེན་དུ་ཕྱོགས་པའི་སྨིན་མཚམས་གཡོན་པར་བཅིངས་ལ། ཕེཾ། ཞེས་མགྲོན་བཀུག །ཨོཾ་སརྦ་བིགྷྣཱཾ་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁཾ་གྲྀཧྞེ་དཾ་བ་ལིཾ་ཏ་སྭཱ་ཧཱཿ ཞེས་ནམ་མཁའ་མཛོད་ཀྱི་སྔགས་རྒྱས་གཏོར་མ་བསྔོས་ལ། ཧཱུྃ༔ གསང་བ་མཆོག་གི་དཀྱིལ་འཁོར་འདིར༔ དངོས་གྲུབ་སྒྲུབ་ལ་བར་གཅོད་པའི༔ ལོག་འདྲེན་བགེགས་དང་འབྱུང་པོའི་ཚོགས༔ མཆོད་སྦྱིན་བཟང་པོས་ཚིམ་བྱོས་ལ༔ མྱུར་བ་ཉིད་དུ་ཕྱིར་དེངས་ཤིག༔ གལ་ཏེ་བཀའ་ལས་འདའ་བྱེད་ན༔ བདག་ཉིད་ཐུགས་ལས་ཁྲོ་བོ་དང༔ རྡོ་རྗེ་མཚོན་ཆའི་ཚོགས་སྤྲོས་ཏེ༔ ཁྱོད་ཀྱི་ལུས་ངག་རྡུལ་ཕྲན་བཞིན༔ འཇིག་པར་འགྱུར་བར་གདོན་མི་ཟ༔ ཞེས་བཀའ་བསྒོས་ལ། སུམ་བྷ་ནིའི་དྲག་སྔགས་བཟླ་ཞིང་གུ་གུལ་གྱིས་བདུག་ཅིང་ཐུན་གྱིས་བྲབ། རོལ་མོའི་སྒྲ་དྲག་པོ་དང་བཅས་པས་བགེགས་བསྐྲད། གཉིས་པ་མཚམས་གཅད་པ་ནི། ཧཱུྃ༔ ང་ནི་བདེ་གཤེགས་ཐམས་ཅད་ཀྱི༔ གསུང་གི་བདག་ཉིད་ཁྲོ་བོའི་རྒྱལ༔ མི་བཟད་རྔམ་བརྗིད་འབར་བ་ཡི༔ ཐུགས་ཀྱི་རོལ་པ་ཆེན་པོ་ལས༔ རྡོ་རྗེ་མཚོན་ཆ་འབར་བའི་མེ༔ སྟེང་འོག་ཕྱོགས་མཚམས་རྣམས་སུ་འཕྲོས༔ སྟེང་ཡང་རྡོ་རྗེའི་གུར་དུ་བྲེས༔ འོག་ཀྱང་རྡོ་རྗེའི་ས་གཞིར་གདལ༔ ཕྱོགས་མཚམས་རྡོ་རྗེའི་ར་བས་གཏམས༔ སྤྲུལ་པའི་ཁྲོ་ཚོགས་མཚོན་ཆ་དང༔ འབར་བའི་མེ་འོད་ཚྭ་ཚྭ་འཕྲོ༔ གཞོམ་མེད་སྲུང་བའི་གུར་ཁང་ནི༔ མཚམས་ཀྱི་དཀྱིལ་འཁོར་ཆེན་པོར་གྲུབ༔ ཨོཾ་བཛྲ་ཀྲོ་ཏ་ཛྭ་ལ་རཀྵ་ཏིཥྛ་ཧཱུྃ༔ ཞེས་མཚམས་བཅད། གསུམ་པ་བཤགས་པ་བྱ་བ་ནི། བཤགས་ཡུལ་རྣམས། བཛྲ་ས་མཱ་ཛཿ ཞེས་རྡོ་རྗེ་བསྡུ་བའི་ཕྱག་རྒྱ་དང་བཅས་སྤྱན་དྲངས་ནས་ཐལ་མོ་སྦྱར་ཏེ། ཧཱུྃ༔ བདེ་གཤེགས་ཀུན་འདུས་དཀྱིལ་འཁོར་ལྷ་ཚོགས་རྣམས༔ ཐུགས་རྗེའི་བརྩེ་བས་བདག་ལ་དགོངས་སུ་གསོལ༔ སྐུ་གསུང་ཐུགས་ཀྱི་དམ་ཚིག་གཉན་པོ་དང༔ རྩ་བ་ཡན་ལག་ཉེས་བྱས་ཕྲ་མོ་རྣམས༔ བཀའ་ལྟར་མ་བགྱིས་གཞུང་བཞིན་མ་བསྲངས་པས༔ སྡོམ་པ་གསུམ་དང་འགལ་བ་ཅི་བགྱིས་པ༔ མི་འཆབ་འགྱོད་པའི་སེམས་ཀྱིས་མཐོལ་བཤགས་ན༔ དམིགས་མེད་ཚངས་པ་མཆོག་གི་དངོས་གྲུབ་སྩོལ༔ ཅེས་དང་། ཧཱུྃ། ཡེ་ཤེས་སྐུ་མཆོག་རང་བཞིན་དཀྱིལ་འཁོར་ནི། །སོགས་ཀྱིས་སྤྱི་བཤགས་ཀྱང་བྱ་ཞིང་། ཛཿཧཱུྃ་བཾ་ཧོ༔ས་བཤགས་ཡུལ་རྣམས་རང་ལ་བསྟིམ། བཞི་པ་བྱིན་དབབ་པ་ནི། ཁྱད་པར་གྱི་སྦྱར་སྤོས་ཡི་དྭགས་ཀྱི་མེ་ལ་བསྲེགས་ཤིང་། ཅང་ཏེའུ་ལ་སོགས་པའི་རོལ་མོའི་ཚོགས་དང་བཅས་པའི་གདུང་དབྱངས་དང་སྦྱར་ནས། ཧཱུྃ༔ འགྱུར་མེད་བདེ་ཆེན་ཆོས་དབྱིངས་ནས༔ རྒྱལ་བ་རྒྱ་མཚོའི་ལྷ་ཚོགས་རྣམས༔ མ་གཡེལ་ཐུགས་རྗེས་བརྩེར་དགོངས་ལ༔ དབང་སྐུར་བྱིན་ཕོབ་དངོས་གྲུབ་སྩོལ༔ མཐུ་རྩལ་ནུས་པའི་དཔུང་སྐྱེད་ལ༔ རྟགས་དང་མཚན་མ་མྱུར་དུ་སྟོན༔ ཨོཾ་ཨཱཿཧཱུྃ་ཀཱ་ཡ་ཝཱ་ཀ་ཙིཏྟ་ཛྙཱ་ན་ཨཱ་ཝེ་ཤ་ཡ་ཨ་ཨཱ༔ ཞེས་བདག་གནས་ཡོ་བྱད་ཐམས་ཅད་ལ་བྱིན་ཕབ། ལྔ་པ་མཆོད་རྫས་བྱིན་རླབས་ནི། རང་ཉིད་ལྷར་གསལ་ཐུགས་ཀ་ནས༔ རཾ་ཡཾ་ཁཾ་འཕྲོས་མེ་རླུང་ཆུས༔ མ་དག་དངོས་འཛིན་བསྲེག་གཏོར་བཀྲུས༔ རཾ་ཡཾ་ཁཾ༔ ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅་ཧཾ༔ ཐམས་ཅད་སྟོང་ཉིད་ནམ་མཁའི་ངང༔ བྷྲཱུྃ་ལས་རིན་ཆེན་སྣོད་ནང་དུ༔ ཨོཾ་ལས་ཕྱི་ནང་མཆོད་པའི་ཚོགས༔ སོ་སོའི་ལྷ་མོའི་རོལ་པར་བཅས༔ རབ་འབྱམས་ནམ་མཁའ་གང་བར་གྱུར༔ ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤབྡ་པཱུ་ཛ་ས་མ་ཡཿཧཱུྃ༔ ཞེས་དང་བདུད་རྩི་ལ། རང་བྱུང་ཞལ་བུ་ཀ་པཱ་ལར༔ བཅུད་ནི་རིགས་ལྔ་ཡབ་ཡུམ་གྱི༔ དམ་རྫས་བདུད་རྩིའི་རྒྱ་མཚོ་ཆེ༔ ཡེ་ཤེས་ལྔ་ཡི་ངོ་བོར་གྱུར༔ ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧཱུྃ་ཧྲཱིཿཋ༔ ལན་གསུམ། གཏོར་མ་ལ། གཏོར་གཞོང་རཏྣའི་གཞལ་ཡས་སུ༔ གཏོར་མ་འདོད་ཡོན་ཕུང་པོར་གྱུར༔ ཨོཾ་ཨཱཿཧཱུྃ་མ་ཧཱ་བ་ལིཾ་ཏ་ཨཱཿཧཱུྃ༔ ལན་གསུམ། རཀྟ་ལ། མཁའ་དབྱིངས་སྤྲོས་བྲལ་བྷནྡྷ་རུ༔ ཆགས་མེད་རཀྟ་རྒྱ་མཚོར་བསྐྱིལ༔ ཨོཾ་ཨཱཿཧཱུྃ་མ་ཧཱ་རཀྟ་ཛྭ་ལ་ཨཱཿཧཱུྃ༔ ལན་གསུམ། དེ་དག་ནི་སྔོན་འགྲོའི་ལས་རིམ་མོ། །གཉིས་པ་དངོས་གཞི་ལ་བརྒྱད་ཀྱི། དང་པོ་རྟེན་དང་བརྟེན་པའི་དཀྱིལ་འཁོར་བསྒོམ་པ་ནི། ཨོཾ༔ འཁོར་འདས་ཆོས་ཀུན་གདོད་མ་ནས༔ མ་བཅོས་སྤྲོས་བྲལ་དེ་བཞིན་ཉིད༔ རང་བྱུང་ཡེ་ཤེས་ཁྱབ་གདལ་དབྱིངས༔ ངོ་བོ་འགྱུར་མེད་ཆོས་སྐུ་འོ༔ ཨཱ༔ ནམ་མཁའ་ལས་ནི་གཞའ་ཚོན་བཞིན༔ སྟོང་ཉིད་ངང་ལས་སྒྱུ་མའི་རྩལ༔ འགྲོ་དྲུག་ཀུན་ཁྱབ་སྙིང་རྗེར་ཤར༔ རང་བཞིན་འགག་མེད་ལོངས་སྐུའི་སྤྲིན༔ ཧཱུྃ༔ སྟོང་པ་ཉིད་དང་སྙིང་རྗེ་ཆེ༔ ཟུང་འཇུག་བདེ་ཆེན་རྡོ་རྗེའི་སེམས༔ དྭངས་གསལ་འགྱུར་མེད་ཡི་གེ་ཧྲཱི༔ སྤྲུལ་སྐུ་རྒྱུ་ཡི་ཐིག་ལེ་ཆེ༔ དེ་ལས་དཀྱིལ་འཁོར་འཁོར་ལོ་ཀུན༔ རིམ་པར་སྤྲོས་ཏེ་གསལ་བར་བྱ༔ ནམ་མཁར་གནས་པའི་ཧྲཱིཿཡིག་ལས༔ ཨེ་ཡཾ་རཾ་བཾ་ལཾ་སུཾ་ཆད༔ ནམ་མཁའ་རླུང་མེ་ཆུ་སའི་དཀྱིལ༔ རི་རབ་ཁོར་ཡུག་བཅས་པའི་རྩེར༔ བྷྲཱུྃ་ལས་རང་བྱུང་གཞལ་ཡས་ཁང༔ སྣ་ཚོགས་རིན་ཆེན་ཁམས་ལས་གྲུབ༔ གྲུ་བཞི་པ་ལ་སྒོ་བཞི་པ༔ རྟ་བབས་བཞིས་བརྒྱན་འདོད་སྣམ་དང༔ ཕ་གུ་དྲྭ་ཕྱེད་ཤར་བུར་བཅས༔ མདའ་ཡབ་ཕྱུར་བུར་ཏོག་གིས་མཛེས༔ མཚན་ཉིད་ཀུན་དང་ཡང་དག་ལྡན༔ ལྟེ་བར་པདྨའི་ཕྲེང་བ་ཡིས༔ ཟླུམ་པོར་བསྐོར་དབུས་རཱ་གའི་གཞིར༔ ཨེ་ལས་ཐབས་ཤེས་ཆོས་འབྱུང་དབྱིངས༔ ཆགས་བྲལ་པདྨ་འདབ་བཞིའི་དབུས༔ པད་ཉི་ཟླ་བའི་དཀྱིལ་འཁོར་བསྒོམ༔ ནམ་མཁའི་ཧྲཱིཿཡིག་གདན་སྟེང་བབས༔ ཨུཏྤལ་དམར་པོ་ཧྲཱིཿས་མཚན་གྱུར༔ འོད་འཕྲོས་ཕྱོགས་བཅུའི་རྒྱལ་བ་ཀུན༔ སྤྱན་དྲངས་ཧྲཱིཿར་ཐིམ་ཡོངས་གྱུར་པ༔ བདག་ཉིད་བདེ་གཤེགས་བཅོམ་ལྡན་འདས༔ རྒྱལ་བ་རྒྱ་མཚོའི་སྐུ་རུ་གྱུར༔ སྐུ་དམར་པདྨ་རཱ་གའི་མདོག༔ ཞལ་གཅིག་ཕྱག་བཞི་འོད་ཟེར་འབར༔ ཡིད་འོང་ཁྲོ་འཛུམ་ཆགས་ཉམས་རྒྱས༔ ཕྱག་བཞིའི་དང་པོ་ཐལ་སྦྱར་བར༔ རྡོ་རྗེ་འཛིན་པས་ཡུམ་ལ་འཁྱུད༔ གཉིས་པས་པདྨའི་ཕྲེང་བ་དང༔ ཨུཏྤལ་དམར་པོའི་སྡོང་བུ་འཛིན༔ ཞབས་གཉིས་གཡོ་མེད་སྐྱིལ་ཀྲུང་བཞུགས༔ སྟོད་གཡོགས་སྨད་དཀྲིས་དར་ཤམ་དང༔ རིན་ཆེན་རུས་པའི་རྒྱན་གྱིས་མཛེས༔ པང་དུ་ཧྲཱིཿལས་བདེ་ཆེན་ཡུམ༔ གསང་བ་ཡེ་ཤེས་དམར་གསལ་མདངས༔ གཅེར་བུ་གཞོན་ཚུལ་ལང་ཚོ་རྒྱས༔ དང་པོའི་ཕྱག་གཉིས་གྲི་གུག་དང༔ ཐོད་པ་འཛིན་པས་ཡབ་མགུལ་འཁྱུད༔ གཉིས་པས་རལ་གྲི་ཁ་ཊྭཱཾ་འཛིན༔ ཞབས་གཉིས་ཡབ་འཁྱུད་མཉམ་པར་སྦྱོར༔ ཡབ་ཀྱི་ཐུགས་ཀར་ཡེ་ཤེས་སེམས༔ རྟ་མགྲིན་དམར་པོ་པད་ཕྲེང་དང༔ པདྨ་འཛིན་པ་ཁྲོ་གཏུམ་གཟུགས༔ དེ་ཡི་ཐུགས་ཀར་ཏིང་འཛིན་སེམས༔ དམར་གསལ་ཧྲཱིཿཡིག་འོད་འབར་བསྒོམ༔ སྤྱི་བོར་རིགས་བདག་འོད་དཔག་མེད༔ སྤྲུལ་སྐུའི་ཆ་བྱད་ཚེ་བུམ་འཛིན༔ བདག་ཉིད་ཡབ་ཡུམ་རྗེས་ཆགས་ཀྱིས༔ མཉམ་པར་སྦྱོར་བའི་སྦྱོར་མཚམས་ནས༔ བྱང་སེམས་ཡི་གེ་འཁོར་ལོའི་སྤྲིན༔ འཁོར་གྱི་ལྷ་གནས་རྣམས་སུ་འཕྲོས༔ ར་ཧ་ཙ་རི་ཧྲི་ནི་ཡ་ས་ཛཿཧཱུྃ་བཾ་ཧོ༔ དེ་ལྟར་ས་བོན་སོ་སོ་ལས༔ འཁོར་གྱི་ལྷ་རྣམས་བསྒོམ་པ་ནི༔ ཤར་དུ་རྡོ་རྗེ་མཁའ་འགྲོ་ཡབ༔ དཀར་པོ་རྡོ་རྗེ་ཐོད་ཁྲག་འཛིན༔ རྡོ་རྗེ་མཁའ་འགྲོ་མ་དང་སྦྱོར༔ ལྷོ་རུ་རིན་ཆེན་མཁའ་འགྲོ་ཡབ༔ སེར་པོ་རིན་ཆེན་ཐོད་ཁྲག་འཛིན༔ རིན་ཆེན་མཁའ་འགྲོ་མ་དང་སྦྱོར༔ ནུབ་ཏུ་པདྨ་མཁའ་འགྲོ་ཡབ༔ དམར་པོ་པདྨ་ཐོད་ཁྲག་འཛིན༔ པདྨ་མཁའ་འགྲོ་མ་དང་སྦྱོར༔ བྱང་དུ་ཀརྨ་མཁའ་འགྲོ་ཡབ༔ ལྗང་གུ་རལ་གྲི་ཐོད་ཁྲག་འཛིན༔ ཀརྨ་མཁའ་འགྲོ་མ་དང་སྦྱོར༔ ཡབ་རྣམས་སྤྱན་གསུམ་མཆེ་བ་གཙིགས༔ ཁྲོ་ཚུལ་ཉམས་རྒྱས་གར་དགུར་ལྡན༔ གླང་ལྤགས་སྟག་ཤམ་དར་དཔྱང་དང༔ ཐོད་ཕྲེང་ཕྱག་རྒྱ་དྲུག་གིས་བརྒྱན༔ ཡུམ་རྣམས་རང་རང་ཡབ་ཀྱི་མདོག༔ ཁྲོ་འཛུམ་གཞོན་ཚུལ་ལང་ཚོ་རྒྱས༔ གཅེར་བུ་སྐྲ་གྲོལ་ཕྱག་རྒྱ་ལྔས༔ རབ་མཛེས་ཡབ་ལ་འཁྲིལ་བའི་ཚུལ༔ གྲི་གུག་ཐོད་ཁྲག་འཛིན་པ་འོ༔ ཤར་སྒོར་རྡོ་རྗེ་ཕྲ་མེན་མ༔ དཀར་མོ་ཁ་གདོང་ལྕགས་ཀྱུ་འཛིན༔ ལྷོ་སྒོར་རིན་ཆེན་ཕྲ་མེན་མ༔ སེར་མོ་ཕག་གདོང་ཞགས་པ་འཛིན༔ ནུབ་སྒོར་པདྨ་ཕྲ་མེན་མ༔ དམར་མོ་ཁྱི་གདོང་ལྕགས་སྒྲོག་འཛིན༔ བྱང་སྒོར་ལས་ཀྱི་ཕྲ་མེན་མ༔ ལྗང་ནག་འུག་གདོང་དྲིལ་བུ་འཛིན༔ ཀུན་ཀྱང་གཡོན་པས་ཁ་ཊྭཱཾ་འཛིན༔ གཅེར་བུ་བདེ་བའི་གར་སྟབས་བསྒྱུར༔ འོད་ལྔའི་ཕྲེང་བ་འཁྲིགས་པའི་དབུས༔ ཡང་སྤྲུལ་འཁོར་ཚོགས་དུ་མར་བཅས༔ དམ་ཚིག་འཁོར་ལོའི་ཚུལ་དུ་བཞུགས༔ གཉིས་པ་བྱིན་བརླབ་ཅིང་དབང་བསྐུར་བ་ནི། དེ་ལྟར་ལྷ་ཚོགས་ཐམས་ཅད་ཀྱི༔ སྤྱི་བོར་ཨོཾ་དཀར་སྐུ་རྡོ་རྗེ༔ མགྲིན་པར་ཨཱཿདམར་གསུང་རྡོ་རྗེ༔ སྙིང་ཁར་ཧཱུྃ་མཐིང་ཐུགས་རྡོ་རྗེ༔ སྐུ་གསུང་ཐུགས་སུ་བྱིན་བརླབས་གྱུར༔ ཅེས་གནས་གསུམ་རྡོ་རྗེ་གསུམ་དུ་བྱིན་གྱིས་བརླབས་ནས། ཧཱུྃ༔ བདག་ཉིད་ཡེ་ནས་སངས་རྒྱས་ལྔའི༔ སྐུ་གསུང་ཐུགས་སུ་ལྷུན་གྲུབ་ཕྱིར༔ དུག་ལྔ་རྣམ་དག་ཡེ་ཤེས་ལྔས༔ གཉིས་སུ་མེད་པར་དབང་བསྐུར་རོ༔ ཧྲཱིཿཧཱུྃ་ཏྲཱཾ་ཨོཾ་ཨཱ༔ ཨ་བྷི་ཥིཉྩ་ཧཱུྃ༔ ཞེས་སྤྱི་བོའི་གནས་ལྔར་རིགས་ལྔའི་ཕྱག་རྒྱ་དང་བཅས་པས་དབང་བསྐུར། གསུམ་པ་ཡེ་ཤེས་ཀྱི་འཁོར་ལོ་སྤྱན་དྲང་བ་ནི། སྙིང་གའི་ཧཱུྃ་འོད་ལྕགས་ཀྱུ་ཡིས༔ བདེ་གཤེགས་ཀུན་འདུས་ལྷ་ཚོགས་རྣམས༔ མདུན་གྱི་ནམ་མཁར་བཀུག་པར་གྱུར༔ བདུད་རྩི་ལྔ་བསྲེགས་པའི་སྤོས་བཏུལ་ཞིང་རོལ་མོ་སྣ་ཚོགས་ཀྱི་སྒྲ་དང་བཅས། ཧཱུྃ༔ བཞེངས་ཤིག་བཞེངས་ཤིག་སྟོབས་བཅུ་མངའ་བའི་ལྷ༔ དུས་ལས་མི་འདའ་ཐུགས་རྗེའི་དབང་གིས་ནི༔ སེམས་ཅན་དོན་དགོངས་འཕགས་པ་སྤྱན་རས་གཟིགས༔ མ་ལུས་འཁོར་དང་བཅས་ཏེ་གཤེགས་སུ་གསོལ༔ ཆོས་དབྱིངས་རང་བཞིན་བདེ་ཆེན་ཞིང་ཁམས་ནས༔ རིགས་བདག་འོད་དཔག་མེད་མགོན་གཤེགས་སུ་གསོལ༔ སྒྱུ་འཕྲུལ་རང་སྣང་རི་བོ་ཏ་ལ་ནས༔ བདེ་གཤེགས་ཐུགས་རྗེ་ཆེན་པོ་གཤེགས་སུ་གསོལ༔ ཟླ་གམ་དབང་དྲག་རོལ་པའི་དཀྱིལ་འཁོར་ནས༔ དཔལ་ཆེན་ཁྲོ་རྒྱལ་རྟ་མགྲིན་གཤེགས་སུ་གསོལ༔ ནུབ་ཕྱོགས་ཨོ་རྒྱན་སྤྲུལ་པའི་ཕོ་བྲང་ནས༔ གསང་བ་ཡེ་ཤེས་མཁའ་འགྲོ་གཤེགས་སུ་གསོལ༔ ཉི་ཤུ་རྩ་བཞི་གནས་ཡུལ་དུར་ཁྲོད་ནས༔ རིགས་བཞིའི་དཔའ་བོ་མཁའ་འགྲོ་གཤེགས་སུ་གསོལ༔ བཀའ་དང་དམ་ཚིག་གཉན་པོའི་ཕོ་བྲང་ནས༔ ཕྲ་མེན་བཀའ་ཉན་འཁོར་བཅས་གཤེགས་སུ་གསོལ༔ ཨོཾ་ཨཱཿཧཱུྃ་སརྦ་ས་མ་ཡ་ཨེ་ཨཱ་རལླི་ཧྲཱིང་ཧྲཱིང་ས་མ་ཡ་ཛཿཛ༔ ཞེས་སྤྱན་དྲང་། བཞི་པ་བཞུགས་སུ་གསོལ་བ་ནི། ཧཱུྃ༔ རང་བྱུང་དཀྱིལ་འཁོར་ཆེན་པོ་འདིར༔ ཏིང་འཛིན་བསམ་ཡས་སྤྲུལ་པའི་ལྷར༔ ཆུ་ལ་ཆུ་བཞག་ཇི་བཞིན་དུ༔ གཉིས་སུ་མེད་པར་བཞུགས་སུ་གསོལ༔ ཛཿཧཱུྃ་བཾ་ཧོ༔ ས་མ་ཡ་ཏིཥྛ་ལྷན༔ ལྔ་པ་ཕྱག་འཚལ་བ་ནི། ཧྲཱི༔ ཆོས་སྐུ་སྐྱེ་བ་མེད་པ་ལས༔ འགག་མེད་གཟུགས་སྐུའི་རོལ་པར་ཤར༔ བདེ་གཤེགས་ཀུན་འདུས་དཀྱིལ་འཁོར་ལྷར༔ གུས་པའི་ཡིད་ཀྱིས་ཕྱག་འཚལ་ལོ༔ ཨ་ཏི་པཱུ་ཧོ༔ པྲ་ཏཱིཙྪ་ཧོ༔ དྲུག་པ་མཆོད་པ་ལ། ཕྱི། ནང་། གསང་བ། དེ་ཁོ་ན་ཉིད་དང་བཞི་ལས། དང་པོ་ནི། རྒྱས་པར་སྤྲོ་ན་ཆུ་གཉིས་ཉེར་སྤྱོད་རོལ་མོ་བཅས་སོ་སོར་འབུལ་བ་ནི། ཐལ་སྦྱར་དང་བཅས་ཏེ། རབ་འབྱམས་རྒྱ་མཚོ་དཔག་མེད་ན། །མཆོད་ཡོན་ཇི་སྙེད་ཡོད་པ་དང་། །བདག་གིས་གུས་པས་བཤམས་པ་འདི། །རྒྱལ་བ་སྲས་དང་བཅས་ལ་འབུལ། །ཨོཾ་སརྦ་ཏ་ཐཱ་ག་ཏ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། ཞེས་པད་ཀོར་གཉིས་རེ་སྔོན་འགྲོས་རང་རང་གི་ཕྱག་རྒྱ་སེ་གོལ་བཅས་པས་མཆོད། དེ་བཞིན་དུ། ཞབས་བསིལ། མེ་ཏོག །བདུག་སྤོས། སྣང་གསལ། དྲི་ཆབ། ཞལ་ཟས། སིལ་སྙན། ཞེས་སྦྱར་བ་དང་། པཱ་དྱཾ་ པུཥྤེ་ དྷཱུ་པེ་ ཨཱ་ལོ་ཀེ་ གྷནྡྷེ་ ནཻ་ཝིདྱ་ ཤབྡ་རྣམས་བཅུག་པས་མཆོད། དེ་ནས་རིན་ཆེན་སྣ་བདུན་འབུལ་བ་ནི། ཞིང་འདི་འཁོར་ལོ་རིན་པོ་ཆེའི། །མཁས་པ་དག་གིས་ཡོངས་བཀང་སྟེ། །དངོས་གྲུབ་འདོད་པ་སྦྱིན་པའི་ཕྱིར། །ཉིན་རེ་ཤེས་རབ་ཅན་གྱིས་དབུལ། །ཨོཾ་ཙཀྲ་རཏྣ་བཛྲ་པཱུ་ཛི་ཏེ་ཨཱཿཧཱུྃ། ཞེས་རང་རང་གི་ཕྱག་རྒྱ་སེ་གོལ་དང་བཅས་པས་མཆོད། དེ་བཞིན་དུ། ནོར་བུ་ བཙུན་མོ་ བློན་པོ་ གླང་པོ་ རྟ་མཆོག་ དམག་དཔོན་རྣམས་དང་། མ་ཎི་ སཏྲི་ པུ་རུ་ཥ་ ཧསྟི་ ཨ་ཤྭ་ ཁཌྒ་ཞེས་རིམ་པ་ཇི་ལྟ་བར་བསྒྱུར་བས་མཆོད། འདོད་ཡོན་ལྔ་འབུལ་བ་ནི། ཁ་དོག་དབྱིབས་ལེགས་ཡིད་འོང་རྒྱན་ཕྲེང་ལྡན། །ཕྱོགས་དུས་ཀུན་ན་གཟུགས་མཆོག་ཅི་མཆིས་པ། །མོས་བློས་རྒྱལ་བ་སྲས་བཅས་ལ་འབུལ་ན། །བཞེས་ཤིང་བླ་མེད་གྲུབ་མཆོག་བསྩལ་དུ་གསོལ། །ཨོཾ་རཱུ་པ་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿཧཱུྃ། ཞེས་པད་ཀོར་རེ་རེ་སྔོན་འགྲོས་རང་རང་གི་ཕྱག་རྒྱ་དང་། སླར་པད་ཀོར་སེ་གོལ་བཅས་པས་མཆོད། ཕྱོགས་དུས་ཀུན་ན་ཟིན་དང་མ་ཟིན་པའི། །ཡོན་ཏན་ཚིག་བརྗོད་སྒྲ་སྙན་ཡིད་འོང་ལྡན། །མོས་བློས་རྒྱལ་བ་སྲས་བཅས་ལ་འབུལ་ན། །བཞེས་ཤིང་བླ་མེད་གྲུབ་མཆོག་བསྩལ་དུ་གསོལ། །ཨོཾ་ཤབྡ་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿཧཱུྃ། ཕྱོགས་དུས་ཀུན་ན་ཙནྡན་སྦྲུལ་སྙིང་དང་། །ཨ་གར་ལ་སོགས་དབང་པོ་ཚིམ་བྱེད་དྲི། །མོས་བློས་རྒྱལ་བ་སྲས་བཅས་ལ་འབུལ་ན། །བཞེས་ཤིང་བླ་མེད་གྲུབ་མཆོག་བསྩལ་དུ་གསོལ། །ཨོཾ་གནྡྷེ་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿཧཱུྃ། ཕྱོགས་དུས་ཀུན་ན་རོ་དང་བཅུད་ལྡན་པའི། །ལུས་སེམས་བརྟས་བྱེད་རོ་མཆོག་ཅི་མཆིས་པ། །མོས་བློས་རྒྱལ་བ་སྲས་བཅས་ལ་འབུལ་ན། །བཞེས་ཤིང་བླ་མེད་གྲུབ་མཆོག་བསྩལ་དུ་གསོལ། །ཨོཾ་ར་ས་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿཧཱུྃ། ཕྱོགས་དུས་ཀུན་ན་འཇམ་མཉེན་འཁྲིལ་ཆགས་པའི། །རེག་བྱའི་ཁྱད་པར་དབང་པོ་ཚིམ་བྱེད་པ། །མོས་བློས་རྒྱལ་བ་སྲས་བཅས་ལ་འབུལ་ན། །བཞེས་ཤིང་བླ་མེད་གྲུབ་མཆོག་བསྩལ་དུ་གསོལ། །ཨོཾ་སྤརྴེ་ཀཱ་མ་གུ་ཎ་བཛྲ་པཱུ་ཛི་ཏེ་ཨཱཿཧཱུྃ། ཞེས་དང་། རྫས་བརྒྱད་འབུལ་བ་ནི། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། །རྒྱལ་དབང་ཀུན་དངོས་སྤྱན་རས་གཟིགས་དབང་ལ། །བཀྲ་ཤིས་རྫས་བརྒྱད་དག་གིས་མཆོད་པར་བགྱི། །ཨོཾ་ཨཥྚ་མངྒ་ལ་བཛྲ་པཱུ་ཛི་ཏེ་ཨཱཿཧཱུྃ། ཞེས་ནམ་མཁའ་མཛོད་རྒྱ་དང་པད་ཀོར་སེ་གོལ་བཅས་པས་འབུལ། རིག་མ་བཅུ་དྲུག་འབུལ་བ་ནི། ཀུན་ཏུ་དགའ་བ་ཉམས་བཞིའི་རྣམ་འགྱུར་ཅན། །རྡོ་རྗེ་པི་ཝཾ་གླིང་བུ་རྔ་ཐབས་བཟུང་། །ཡིད་འཕྲོག་འཇོ་སྒེག་ལྡན་པའི་ལང་ཚོ་མ། །ནམ་མཁའ་རབ་འབྱམས་གང་བས་འཁོར་ལོར་མཆོད། །ཨོཾ་ཨཱཿབཛྲ་ཝཱི་ནི་ཧཱུྃ། ཨོཾ་ཨཱཿབཛྲ་ཝཾ་སེ་ཏྲཱཾ། ཨོཾ་ཨཱཿབཛྲ་མྲི་དཾ་གེ་ཧྲཱིཿ ཨོཾ་ཨཱཿབཛྲ་མུ་ར་ཛེ་ཨཱཿ ཞེས་པད་ཀོར་རེ་སྔོན་དུ་འགྲོ་བས་རང་རང་གི་ཕྱག་རྒྱ་དང་སེ་གོལ་རང་ཐད་དུ་གཏོགས་པས་མཆོད། དེ་བཞིན་དུ། མཆོག་ཏུ་དགའ་བ་ཉམས་བཞིའི་རྣམ་འགྱུར་ཅན། །རྡོ་རྗེ་སྒེག་བཞད་གླུ་དང་གར་མཁན་མ། །ཡིད་འཕྲོག་འཇོ་སྒེག་ལྡན་པའི་ལང་ཚོ་མ། །ནམ་མཁའ་རབ་འབྱམས་གང་བས་འཁོར་ལོར་མཆོད། །ཨོཾ་ཨཱཿབཛྲ་ལཱ་སྱ་ཧཱུྃ། ཨོཾ་ཨཱཿབཛྲ་ཧཱ་སྱ་ཏྲཱཾ། ཨོཾ་ཨཱཿབཛྲ་གཱི་ཏཱི་ཧྲཱིཿ ཨོཾ་ཨཱཿབཛྲ་ནཱིརྟི་ཨཱཿ ཁྱད་པར་དགའ་བ་ཉམས་བཞིའི་རྣམ་འགྱུར་ཅན། །མེ་ཏོག་བདུག་སྤོས་སྣང་གསལ་དྲི་ཆབ་མ། །ཡིད་འཕྲོག་འཇོ་སྒེག་ལྡན་པའི་ལང་ཚོ་མ། །ནམ་མཁའ་རབ་འབྱམས་གང་བས་འཁོར་ལོར་མཆོད། །ཨོཾ་ཨཱཿབཛྲ་པུཥྤེ་ཧཱུྃ། ཨོཾ་ཨཱཿབཛྲ་དྷཱུ་པེ་ཏྲཱཾ། ཨོཾ་ཨཱཿབཛྲ་ཨཱ་ལོ་ཀེ་ཧྲཱིཿ ཨོཾ་ཨཱཿབཛྲ་གནྡྷེ་ཨཱཿ ལྷན་སྐྱེས་དགའ་བ་ཉམས་བཞིའི་རྣམ་འགྱུར་ཅན། །གཟུགས་རེག་རོ་དང་ཆོས་དབྱིངས་རྡོ་རྗེ་མ། །ཡིད་འཕྲོག་འཇོ་སྒེག་ལྡན་པའི་ལང་ཚོ་མ། །ནམ་མཁའ་རབ་འབྱམས་གང་བས་འཁོར་ལོར་མཆོད། །ཨོཾ་ཨཱཿབཛྲ་རཱུ་པ་ཧཱུྃ། ཨོཾ་ཨཱཿབཛྲ་ར་ས་ཏྲཱཾ། ཨོཾ་ཨཱཿབཛྲ་སྤརྴེ་ཧྲཱིཿ ཨོཾ་ཨཱཿབཛྲ་དྷརྨ་དྷཱ་ཏུ་ཨཱཿ དེ་ནས་གོས་ཟུང་འབུལ་བ་ནི། དེ་ནས་དེ་ལ་ཁ་དོག་ལེགས་བསྒྱུར་བའི། །ན་བཟའ་ཤིན་ཏུ་དྲི་ཞིམ་དམ་པ་འབུལ། །གོས་བཟང་སྲབ་ལ་འཇམ་པ་སྣ་ཚོགས་དང་། །རྒྱན་མཆོག་བརྒྱ་ཕྲག་དག་ཀྱང་འབུལ་བར་བགྱི། །སྣ་ཚོགས་དབང་པོའི་གཞུ་ལྟར་རབ་བཀྲ་ཞིང་། །གང་ལ་རེག་ན་བདེ་བའི་རྒྱུར་འགྱུར་བའི། །གོས་བཟང་རིན་ཆེན་བདག་བློ་སྦྱོང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །དྲི་མེད་མཚན་ལ་སྒྲིབ་གསལ་མི་མངའ་ཡང་། །དད་པས་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་ཀླས་གྱུར་པའི་སེམས་ཅན་རྣམས། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །ཨོཾ་བཛྲ་ཝཱསཏྲ་ཡེ་པྲ་ཏཱིཙྪ་སྭཱ་ཧཱ། ཞེས་སློབ་དཔོན་གྱིས་སྟེགས་ཁེབས་འབུལ། དེ་ནས་ཕྱི་ནང་གི་མཆོད་སྤྲིན་ཐུན་མོང་དུ་འབུལ་བ་ནི། ཨོཾ༔ ཀུན་བཟང་རྣམ་རོལ་མཆོད་པའི་ཚོགས༔ མཆོད་ཡོན་ཞལ་བསིལ་མེ་ཏོག་དང༔ བདུག་སྤོས་མར་མེ་དྲི་ཆབ་དང༔ ཞལ་ཟས་སིལ་སྙན་སྣ་ཚོགས་དང༔ གཟུགས་སྒྲ་དྲི་རོ་རེག་བྱ་སོགས༔ འདོད་ཡོན་ལྔ་དང་རང་བྱུང་རྫས༔ དབང་པོའི་མེ་ཏོག་ཚིལ་གསུར་སྤོས༔ ཞུན་ཆེན་མར་མེ་མཁྲིས་པའི་དྲི༔ ཤ་ཆེན་ཞལ་ཟས་ལ་སོགས་ཏེ༔ འདོད་ཡོན་མཆོད་པ་བསམ་མི་ཁྱབ༔ བདག་ཅག་དད་པས་འབུལ་ལགས་ན༔ བདེ་བ་ཆེན་པོར་བཞེས་སུ་གསོལ༔ ཨོཾ་བཛྲ་ཨརྒྷཾ་པཱ་དྱཾ་པུཥྤེ་དྷཱུ་པེ་ཨཱ་ལོ་ཀེ་གྷནྡྷེ་ནཻ་ཝིདྱ་ཤབྡ་སརྦ་པཱུ་ཛ་ཧོ༔ ཞེས་དང་། གཉིས་པ་ནང་མཆོད་ལ་གསུམ་ལས། སྨན་མཆོད་ནི། རང་བྱུང་གདོད་ནས་དག་པའི་རྫས༔ རྩ་བརྒྱད་སྟོང་སྦྱར་བདུད་རྩི་སྨན༔ ཡེ་ཤེས་སྒྲུབ་རྫས་ཆེན་པོ་འདི༔ དངོས་གྲུབ་ཀུན་གྱི་དབྱིག་ཏུ་འབུལ༔ ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཁ་རཾ་ཁཱ་ཧི༔ ཞེས་མཐེབ་སྲིན་ཉི་ཟླའི་གའུས་བཅུས་ཏེ་གཏོར་བས་སྤྱིར་འབུལ་བ་དང་། ཁྱབ་བདག་སྟོན་པ་ཀུན་བཟང་སྣང་མཐའ་ཡས། །ཐུགས་རྗེ་ཆེན་པོ་པདྨ་གར་གྱི་དབང་། །མཚོ་སྐྱེས་རྡོ་རྗེ་པདྨ་ཐོད་ཕྲེང་རྩལ། །སྨན་མཆོད་འབུལ་ལོ་མཐུ་དབང་དངོས་གྲུབ་སྩོལ། །སརྦ་པཉྩ་ཨ་མྲྀཏ་ཁ་རཾ་ཁཱ་ཧི། ལོ་ཆེན་བཻ་རོ་མཁར་ཆེན་མཚོ་རྒྱལ་དང་། །ཆོས་རྒྱལ་ཁྲི་སྲོང་འགྱུར་མེད་རྡོ་རྗེ་རྩལ། །རྩ་བརྒྱུད་ཀུན་འདུས་དྲིན་ཅན་བླ་མ་ལ། །སྨན་མཆོད་འབུལ་ལོ་མཐུ་དབང་དངོས་གྲུབ་སྩོལ། །སརྦ་པཉྩ་ཨ་མྲྀཏ་ཁ་རཾ་ཁཱ་ཧི། པདྨ་གར་དབང་གསང་བ་ཡེ་ཤེས་ཡུམ། །རིགས་བཞིའི་མཁའ་འགྲོ་སྒོ་སྐྱོང་རྣམ་པ་བཞི། །དཀྱིལ་འཁོར་འཁོར་ལོའི་ལྷ་ཚོགས་ཐམས་ཅད་ལ། །སྨན་མཆོད་འབུལ་ལོ་མཐུ་དབང་དངོས་གྲུབ་སྩོལ། །སརྦ་པཉྩ་ཨ་མྲྀཏ་ཁ་རཾ་ཁཱ་ཧི། ལེགས་ལྡན་ལྷ་ཆེན་ཡབ་ཡུམ་མཁའ་འགྲོ་བཞི། །མཁའ་འགྲོ་ཆོས་སྐྱོང་དམ་ཅན་གཏེར་སྲུང་དང་། །ཞིང་སྐྱོང་གཞི་བདག་སྲིད་གསུམ་ཀ་དག་ལ། །སྨན་མཆོད་འབུལ་ལོ་མཐུ་དབང་དངོས་གྲུབ་སྩོལ། །སརྦ་པཉྩ་ཨ་མྲྀཏ་ཁ་རཾ་ཁཱ་ཧི། ཞེས་བྱེ་བྲག་ཏུ་འབུལ་བ་ཡང་བྱའོ། །གཏོར་མའི་མཆོད་པ་ནི། ཆོས་དབྱིངས་རྣམ་དག་གཏོར་གཞོང་དུ༔ གཏོར་མ་འདོད་ཡོན་ཕུང་པོར་སྤུངས༔ ཟག་མེད་བདེ་ཆེན་མཆོད་པའི་མཆོག༔ རྣམ་དག་བདུད་རྩིར་བཞེས་སུ་གསོལ༔ ཨོཾ་མ་ཧཱ་བ་ལིཾ་ཏ་པཱུ་ཛ་ཁཱ་ཧི༔ རཀྟའི་མཆོད་པ་ནི། ཉོན་མོངས་ཆགས་པ་འཁོར་བའི་ཁྲག༔ ཆགས་མེད་བདེ་ཆེན་རྒྱ་མཚོར་བསྐྱིལ༔ གསང་བའི་སྒྲུབ་རྫས་ཆེན་པོ་འདི༔ མཉམ་ཉིད་དབྱིངས་སུ་བཞེས་སུ་གསོལ༔ ཨོཾ་མ་ཧཱ་རཀྟ་པཱུ་ཛ་ཁཱ་ཧི༔ གསུམ་པ་གསང་མཆོད་ལ་གཉིས་ལས། སྦྱོར་མཆོད་ནི། སྣང་བ་ཡབ་ལ་སྟོང་པ་ཡུམ༔ གཉིས་མེད་སྦྱོར་བའི་བྱང་ཆུབ་སེམས༔ བདེ་ཆེན་དགའ་བཞིའི་རོལ་པར་སྤེལ༔ དགྱེས་པ་ཆེན་པོར་བཞེས་སུ་གསོལ༔ ཨོཾ་བྷོ་དྷི་ཙིཏྟ་མ་ཧཱ་སུ་ཁ་པཱུ་ཛ་ཧོ༔ སྒྲོལ་མཆོད་ནི། ཉོན་མོངས་གཟུང་འཛིན་འཁོར་བའི་དགྲ༔ རྟོག་བྲལ་ཡེ་ཤེས་མཚོན་ཆ་ཡིས༔ བདག་མེད་ཆོས་ཀྱི་དབྱིངས་སུ་བསྒྲལ༔ འཁོར་འདས་རོ་མཉམ་ཉིད་དུ་བཞེས༔ སརྦ་ཤ་ཏྲཱུཾ་མཱ་ར་ཡ་རྦད༔ བཞི་པ་དེ་ཁོ་ན་ཉིད་ཀྱི་མཆོད་པ་ནི། སྣང་སྲིད་ཆོས་ཀུན་གདོད་མ་ནས༔ རྒྱལ་བའི་དཀྱིལ་འཁོར་ཆེན་པོར་གྲུབ༔ མཆོད་བྱ་མཆོད་བྱེད་གཉིས་སུ་མེད༔ འཁོར་གསུམ་དམིགས་མེད་ཆེན་པོར་བཞེས༔ དྷརྨཱ་དྷཱ་ཏུ་མ་ཧཱ་པཱུ་ཛ་ཨཱཏྨ་ཀོ྅་ཧཾ༔ ཞེས་མཆོད་ནས། བདུན་པ་བསྟོད་པ་ནི། ཆེ་བའི་ཡོན་ཏན་རྗེས་སུ་དྲན་པས་རབ་ཏུ་དད་པའི་ཡིད་ཀྱིས་ཀུན་ནས་བསླངས་ཏེ་སོ་སོའི་ཕྱག་ཆེན་གྱིས་ཐལ་མོ་སྦྱར་བས་བཏུད་དེ། ཧྲཱི༔ ཁྱབ་གདལ་བདེ་ཆེན་ཆོས་དབྱིངས་ལས༔ འགག་མེད་གཟུགས་སྐུའི་རོལ་པར་ཤར༔ བདེ་གཤེགས་ཀུན་འདུས་སྤྱན་རས་གཟིགས༔ ཐུགས་རྗེའི་དབང་ཕྱུག་ཁྱོད་ལ་བསྟོད༔ ཆགས་མེད་པདྨ་རཱ་གའི་མདོག༔ ཞལ་གཅིག་ཕྱག་བཞི་ཞབས་གཉིས་ལྡན༔ མཛེས་འཛུམ་ཆགས་ཉམས་རབ་རྒྱས་པ༔ མཚན་དཔེས་བརྒྱན་ལ་ཕྱག་འཚལ་བསྟོད༔ ཐལ་སྦྱར་དང་པོའི་ཕྱག་གཉིས་ཀྱིས༔ ཐབས་ཤེས་བདེ་ཆེན་རྡོ་རྗེར་བསྡམས༔ འགྲོ་དྲུག་འདྲེན་མཛད་པད་ཕྲེང་དང༔ ཆགས་བྲལ་ཨུཏྤལ་འཛིན་ལ་བསྟོད༔ ཉོན་མོངས་གདུང་སེལ་ལྷ་རྫས་གོས༔ འདོད་ཡོན་མ་སྤངས་རིན་ཆེན་སོགས༔ སྣ་ཚོགས་རྒྱན་གྱིས་ཡང་དག་མཛེས༔ འགྲོ་འདུལ་སྐུ་ལ་ཕྱག་འཚལ་བསྟོད༔ གཞོམ་མེད་གསུང་དབྱངས་དྲུག་ཅུའི་སྒྲ༔ འགྲོ་དྲུག་སྐད་བཞིན་ཁྱབ་པར་འཇུག༔ ཡི་གེ་དྲུག་པ་ཆོས་སྒྲ་ཆེ༔ འགག་མེད་གསུང་ལ་ཕྱག་འཚལ་བསྟོད༔ ཟབ་གསལ་མཁའ་ལྟར་ཁྱབ་པའི་ཐུགས༔ སྤྲོས་མེད་བདེ་ཆེན་ཆོས་སྐུའི་ཀློང༔ འགྲོ་ཀུན་འདྲེན་པའི་ཐུགས་རྗེ་ཅན༔ འགྱུར་མེད་ཐུགས་ལ་ཕྱག་འཚལ་བསྟོད༔ གསུང་གི་དབང་ཕྱུག་རིགས་ཀྱི་བདག༔ བཅོམ་ལྡན་མགོན་པོ་འོད་དཔག་མེད༔ ཆགས་བྲལ་འགྲོ་འདུལ་སྤྲུལ་སྐུར་སྟོན༔ འཆི་མེད་མཆོག་སྦྱིན་ཁྱོད་ལ་བསྟོད༔ ཆོས་ཉིད་ཞི་ལས་མ་གཡོས་ཀྱང༔ འཇིགས་གཟུགས་གཏུམ་རྔམ་མེ་ལྟར་འབར༔ ཁྲོ་རྒྱལ་ཁྲག་འཐུང་རྟ་མཆོག་དཔལ༔ རྟ་སྐད་རྔམ་བཞད་ཁྱོད་ལ་བསྟོད༔ ཆགས་མེད་བདེ་ཆེན་ཤེས་རབ་ཡུམ༔ གསང་བ་ཡེ་ཤེས་རྣལ་འབྱོར་མ༔ ཐུགས་རྗེའི་ཆགས་པས་ཁམས་གསུམ་འགུགས༔ བདེ་ཆེན་དབྱིངས་སུ་འདྲེན་ལ་བསྟོད༔ ཡེ་ཤེས་ལྔ་དངོས་དུག་ལྔ་སྦྱོང༔ ཕུང་པོ་ལྔ་དག་རིགས་ལྔར་སྣང༔ བདེ་སྟོང་དབྱེར་མེད་ཟུང་འཇུག་སྐུ༔ རིགས་ལྔའི་མཁའ་འགྲོའི་ཚོགས་ལ་བསྟོད༔ ཚད་མེད་བཞི་དངོས་ཕྲ་མེན་མ༔ འགུགས་འཆིང་སྡོམ་མྱོས་ལས་སྒྲུབ་ཅིང༔ ཕྲིན་ལས་བཞི་བདག་རྫུ་འཕྲུལ་ཅན༔ དཔལ་ཆེན་བཀའ་སྡོད་རྣམས་ལ་བསྟོད༔ ཐོག་མཐའ་མེད་པའི་རྡོ་རྗེ་སེམས༔ གཙོ་དང་འཁོར་དུ་རྣམ་ཤར་བ༔ རང་རིག་ཡེ་ཤེས་རོལ་པའི་རྩལ༔ འདུ་འབྲལ་མེད་པའི་ངང་དུ་བསྟོད༔ ཅེས་བསྟོད། བརྒྱད་པ་བཟླས་པ་བྱ་བ་ནི། ལྷ་ཚོགས་ཐུགས་ཀར་པད་ཉི་དང༔ ཟླ་བའི་གདན་ལ་ཧྲཱིཿདམར་མཐར༔ ཤིན་ཏུ་ཕྲ་བའི་སྔགས་ཀྱིས་བསྐོར༔ འོད་འཕྲོས་ཕྱོགས་བཅུའི་སངས་རྒྱས་མཆོད༔ བྱིན་རླབས་དངོས་གྲུབ་བདག་ལ་ཐིམ༔ སྒྲིབ་དག་ཚོགས་རྫོགས་དབང་བཞི་ཐོབ༔ ཁམས་གསུམ་འགྲོ་དྲུག་སེམས་ཅན་ལ༔ ཕོག་པས་ལས་ཉོན་སྡིག་སྒྲིབ་སྦྱངས༔ ཕྱི་སྣོད་གཞལ་ཡས་ཁང་དུ་གྱུར༔ ནང་བཅུད་ལྷ་ཡི་འཁོར་ལོར་རྫོགས༔ སྒྲ་གྲགས་སྔགས་ཀྱི་རང་སྒྲ་སྟེ༔ སེམས་ཀྱི་དྲན་རྟོག་ཆོས་སྐུའི་ངང༔ ཞེས་བཟླས་དམིགས་གསལ་གདབ། འཛབ་བསྐུལ་ནི། ཆོས་དབྱིངས་རྣམ་དག་རང་བྱུང་དཀྱིལ་འཁོར་དུ༔ བཅོམ་ལྡན་ཐུགས་རྗེ་ཆེན་པོའི་ལྷ་ཚོགས་རྣམས༔ སྐུ་ནི་སྣང་སྟོང་བདེ་ཆེན་འོད་སྐུའི་ཞིང༔ གསུང་ནི་གྲགས་སྟོང་ཛཔ྄་དབྱངས་སྔགས་ཀྱི་སྒྲ༔ ཐུགས་ནི་ཀ་དག་འགྱུར་མེད་ཆོས་དབྱིངས་ངང༔ ཡུན་རིང་དུས་ནས་བསྙེན་ཅིང་བསྒྲུབས་པའི་ལྷ༔ རྩེ་གཅིག་མོས་པས་ཁྱོད་སྐུ་གསལ་བཏབ་སྟེ༔ གསུང་དབྱངས་ཛཔ྄་ཀྱིས་ཐུགས་དམ་རྒྱུད་བསྐུལ་ན༔ རང་བྱུང་དབང་དང་དངོས་གྲུབ་བསྩལ་དུ་གསོལ༔ ཞེས་བསྐུལ། བཟླ་བྱའི་སྔགས་ནི། ཨོཾ་ཨཱཿཧཱུྃ་ཧྲཱི༔ ཨོཾ་མ་ཎི་པདྨེ་ཧཱུྃ༔ ཞེས་ཡིག་འབྲུ་བཅུ་པོ་ནི་གཙོ་བོ་ཡབ་ཀྱི་སྙིང་པོ་འོ། །ཨོཾ་ཧྲཱིཿབཛྲ་ཀྲོ་དྷ་ཧ་ཡ་གྲཱྀ་ཝ་ཧུ་ལུ་ཧུ་ལུ་ཧཱུྃ་ཕཊ༔ ཅེས་འབྲུ་བཅུ་དྲུག་པ་ནི་རྟ་མགྲིན་གྱི་སྙིང་པོ་འོ། །ཨོཾ་དྷུ་མ་གྷ་ཡེ་ན་མ་སྭཱ་ཧཱ༔ ཞེས་འབྲུ་དགུ་པ་ནི་ཡུམ་གྱི་སྙིང་པོ་འོ། །དྷཱ་ཀི་ནཱི་ཧ་རི་ནི་ས་ར་ཙ་ཧྲི་ཡ་ཛཿཧཱུྃ་བཾ་ཧོ༔ ཞེས་འབྲུ་བཅོ་ལྔ་པ་ནི་འཁོར་རྣམས་ཀྱི་སྙིང་པོ་འོ། །བ་སུ་སིདྡྷི་ནཱ་ནཱ་ཁ་དྷེ་སིདྡྷི་སརྦ་སིདྡྷི་ཕ་ལ་ཧཱུྃ༔ སིདྡྷི་སིདྡྷི་ས་མ་ཡ་སྡུས་སྡུས་ཧཱུྃ་ཧཱུྃ་པུཥྚིཾ་པཱ་ཤཾ་ཀུ་རུ་ཧཱུྃ༔ རཏྣ་སིདྡྷི་ས་མ་ཡ་ཧྲཱིཾ་ཧྲཱིཾ་ཛཿཛ༔ ཞེས་འབྲུ་བཞི་བཅུ་རྩ་དྲུག་ནི་དངོས་གྲུབ་ཀྱི་བྱིན་རླབས་དབང་དུ་སྡུད་པའི་སྙིང་པོ་སྟེ་བཟླས་པའི་སྐྱོན་ཐམས་ཅད་སྤངས་ལ། གཙོ་བོ་ལ་སྟོང་ཕྲག་གཅིག་བཟླས་ན། རྟ་མགྲིན་དང་ཡུམ་གཉིས་ལ་བརྒྱ། འཁོར་སྔགས་སུམ་ཅུ། བྱིན་བསྡུ་བཅུ་རེ་སྟེ། དེ་ལྟ་བུའི་གཙོ་འཁོར་གྱི་འགྲོས་བརྩིས་ནས་ཅི་ཙམ་ནུས་པ་བཟླ་ཞིང་སླར་ཡང་བདེ་ཆེན་གྱི་བཟླས་པ་ནི། ཁྱད་པར་སྙིང་གའི་འཁོར་ལོ་ལས༔ སྔགས་ཀྱི་ཕྲེང་བ་ཞལ་ནས་ཐོན༔ ཡུམ་གྱི་ཞལ་ཞུགས་པདྨ་ནས༔ རྡོ་རྗེའི་ལམ་དུ་བྱང་ཆུབ་སེམས༔ བདེ་བའི་ངོ་བོར་བྱུང་བ་གང༔ སྙིང་གའི་ས་བོན་ཉིད་ལ་བསྟིམ༔ ཀུན་ཏུ་བདེ་བའི་ངོ་བོ་ཉིད༔ མི་འགྱུར་མཆོག་ཏུ་འོད་གསལ་བའོ༔ ཞེས་པའི་དམིགས་གནད་དང་བཅས་གཙོ་སྔགས་ཡི་གེ་བཅུ་པ་ཉེར་གཅིག་ཙམ་བཟླའོ། །བུམ་ཛཔ྄་ནི་ལས་རྡོར་གྱིས་མེ་ཏོག་འཐོར་ལ་པད་ཀོར་གྱིས་གཟུངས་ཐག་བླངས་ཏེ་སློབ་དཔོན་ལ་ཕུལ། དེས་ཀྱང་དེ་བཞིན་དུ་བླངས་ཏེ་གཡོན་པའི་ཁུ་ཚུར་གྱིས་བཟུང་ལ། རང་སྲོག་སྔགས་ཀྱི་འོད་ཟེར་གཟུངས་ཐག་ལ། །འཁྲིལ་ཏེ་བུམ་པའི་ལྷ་ཚོགས་ཐུགས་ཀར་ཞུགས། །དེ་དག་སྐུ་ལས་བྱང་སེམས་བདུད་རྩིའི་རྒྱུན། །བབས་པས་བུམ་ཆུར་གཉིས་མེད་རོ་གཅིག་གྱུར། །ཞེས་གསལ་གདབ་སྟེ་རྣམ་རྒྱལ་བུམ་པར་རྩ་བའི་ལྷ་རྣམས་ཀྱི་སྙིང་པོ་སྟོང་རྩ་སོགས་ཇི་ལྟར་རིགས་པ་དང་། ལས་བུམ་དུ་སྐད་ཅིག་གིས་རྟ་མགྲིན་བསྐྱེད་ནས་དེའི་སྙིང་པོ་བརྒྱ་རྩ་སོགས་བཟླས་ནས། ལས་རྡོར་གྱིས་པད་ཀོར་སྔོན་འགྲོས་མེ་ཏོག་གི་ཕྲེང་བ་བསྡུས། སླར་ཡང་པད་ཀོར་གྱིས་དུང་ཆོས་བླངས་ཏེ། ཨོཾ་ཨཱཿཧཱུྃ་གིས་མཆོད་ཡོན་ཕུལ་བས། ལྷ་རྣམས་བདེ་བ་ཆེན་པོའི་ངོ་བོར་ཞུ་ནས་བུམ་པའི་ཆུ་དང་རོ་གཅིག་ཏུ་གྱུར་པར་བསམ་མོ། །དེ་ནས་མཆོད་ཅིང་བསྟོད་པ་ནི། ཨོཾ༔ ཡོན་ཆབ་དང་ནི་མེ་ཏོག་དང༔ སྤོས་དང་མར་མེ་དྲི་ཆབ་དང༔ ཞལ་ཟས་སིལ་སྙན་ལ་སོགས་པ༔ བདེ་བའི་མཆོད་པ་འདི་རྣམས་ནི༔ བདག་ཅག་དད་པས་འབུལ་ལགས་སོ༔ བཞེས་ཤིག་བདེ་བ་ཆེན་པོར་བཞེས༔ ཨོཾ་བཛྲ་ཨརྒྷཾ་པུཥྤེ་དྷཱུ་པེ་ཨཱ་ལོ་ཀེ་གྷནྡྷེ་ནཻ་ཝིདྱ་ཤབྡ་པཱུ་ཛ་ཧོ༔ མཛེས་པའི་གཟུགས་དང་སྙན་པའི་སྒྲ༔ བྱུག་པའི་དྲི་སྤོས་རོ་མཆོག་ལྡན༔ རེག་བྱ་འཇམ་དང་དམ་ཚིག་སྡོམ༔ ཀུན་གྱི་དོན་དུ་ཀུན་ལ་འབུལ༔ མཉེས་ནས་བདེ་བ་ཆེན་པོར་བཞེས༔ ཨོཾ་རཱུ་པ་ཤབྡ་གྷནྡྷེ་ར་ས་སྤརྴེ་ས་མ་ཡ་པཱུ་ཛ་ཧོ༔ ཞེས་མཆོད། ཨོཾ༔ ལེགས་སོ་ལེགས་སོ་སྟོན་པ་ཁྱོད༔ ལས་དང་ཉོན་མོངས་འགག་པར་བྱེད༔ སྡུག་བསྔལ་བདེ་བ་ཆེན་པོར་འདྲེན༔ ཆོས་ཀྱི་ཁམས་རྣམས་སད་པར་མཛད༔ ལུས་ངག་ཡིད་གསུམ་བདེ་བ་ཡི༔ སྒྲ་ཡི་དབྱངས་ཀྱིས་དག་པར་བྱེད༔ བདེ་བའི་གནས་ནས་བདེ་བའི་ལམ༔ བདེ་བའི་འབྲས་བུ་བླ་ན་མེད༔ ཨེ་མ་ཧོ་བདེ་བའི་སྐུ་ཆེན་པོ༔ ཨེ་མ་ཧོ་བདེ་བའི་གསང་སྔགས་ཆེ༔ ཨེ་མ་ཧོ་བདེ་བའི་ཁམས་རྣམས་སད༔ ཨེ་མ་ཧོ་བདེ་བའི་གནས་ན་གནས༔ ཨེ་མ་ཧོ་བདེ་བ་ཟག་པ་མེད༔ ཐམས་ཅད་བདེ་བའི་རང་བཞིན་ཅན༔ དེ་ལ་རྟག་ཏུ་ཕྱག་འཚལ་ལོ༔ ཞེས་བསྟོད། དེ་དག་ནི་དངོས་གཞིའི་ལས་རིམ་མོ། །གསུམ་པ་རྗེས་ཀྱི་རིམ་པ་ལ་བཞི་ལས། དང་པོ་སྒྲུབ་པའི་གཏོར་མ་བསྔོ་བ་ནི། སྲུང་མ་སྤྱི་དང་། ཁྱད་པར་ལྷ་ཆེན་ལྕམ་དྲལ། སྨན་བཙུན་མ། རྡོར་ལེགས། གཏེར་བདག །གཞི་བདག་དང་བཅས་པའི་གཏོར་མའི་ཆོ་ག་ཟུར་གསལ་བཞིན་བྱའོ། །གཉིས་པ་ཚོགས་ཀྱི་མཆོད་པ་ལ་ལྔ་ལས། དང་པོ་བཤམ་ཞིང་བྱིན་གྱིས་རླབས་པ་ནི། དམ་རྫས་སུ་འོས་པའི་ཚོགས་ཀྱི་ཡོ་བྱད་རྣམས་ཞིང་ངམ་གཅན་གཟན་གྱི་པགས་པ་ལ་སོགས་པའི་སྟེང་དུ་བཟའ་བ་གཡས་དང་བཏུང་བ་གཡོན་ཕྱོགས་སུ་བཤམས་ལ། ལས་རྡོར་གྱིས་ལིངྒ་ཟུར་པ་མེད་ན་ཚོགས་ཐ་མའི་ཟན་བཅད་དེ། རྫས་གཞན་རྣམས་ལ་ནང་མཆོད་གཏོར། ཕྱག་བྱས་ལ་གསོལ་བ་གདབ་ནས། ཧཱུྃ༔ བདག་ཉིད་ཐུགས་ལས་རཾ་ཡཾ་ཁཾ༔ འཕྲོས་པས་ཉེས་སྐྱོན་བསྲེགས་གཏོར་བཀྲུས༔ རང་བྱུང་བདེ་སྐྱོང་ཀ་པཱ་ལར༔ དམ་རྫས་ཤ་ལྔ་བདུད་རྩི་ལྔ༔ འདོད་ཡོན་ཟག་མེད་བདུད་རྩིར་ཞུ༔ དངོས་གྲུབ་ཀུན་གྱི་སྙིང་པོར་བསྐྱིལ༔ ཨོཾ་ཨཱཿཧཱུྃ་ཧ་ཧོ་ཧྲཱི༔ ཞེས་པའི་སྔགས་ལན་གསུམ་བརྗོད་པས་བྱིན་གྱིས་བརླབ། གཉིས་པ་ཚོགས་ཞིང་སྤྱན་དྲང་བ་ནི། བདུད་རྩི་ལྔའི་སྤོས་བསྲེག་ཅིང་། ཅང་ཏེའུ་ལ་སོགས་པའི་རོལ་མོའི་སྒྲ་དང་སྦྱར་ཏེ། ཧཱུྃ༔ རང་བཞིན་རྣམ་དག་ཕོ་བྲང་ནས༔ བཅོམ་ལྡན་མགོན་པོ་ཐུགས་རྗེའི་གཏེར༔ གཙོ་དང་འཁོར་དུ་བཅས་པ་རྣམས༔ འདིར་གཤེགས་ཚོགས་ཀྱི་མཆོད་པ་བཞེས༔ དབུ་རྒྱན་ཐོར་ཚུགས་ལྡེམས་སེ་ལྡེམ༔ དར་དཔྱང་ཅོད་པན་པུ་རུ་རུ༔ རིན་ཆེན་རུས་རྒྱན་ཁྲ་ལ་ལ༔ རོལ་མོའི་སྒྲ་སྙན་དི་རི་རི༔ གླུ་ལེན་གར་བྱེད་ཁྱུགས་སེ་ཁྱུག༔ འབུམ་ཕྲག་འཁོར་ཚོགས་ཤ་ར་ར༔ འདིར་གཤེགས་ཚོགས་ཀྱི་མཆོད་པ་བཞེས༔ གནས་ཁང་འདི་ལ་བྱིན་གྱིས་རློབས༔ ཚོགས་གཏོར་འདི་ལ་བཅུད་ཅིག་ཕོབ༔ འདིར་ཚོགས་སྒྲུབ་མཆོག་རྣལ་འབྱོར་ལ༔ མཆོག་དང་ཐུན་མོང་དངོས་གྲུབ་སྩོལ༔ གུ་རུ་དྷེ་ཝ་དྷཱ་ཀི་ནཱི་ས་མ་ཡ་ཛཿཛ༔ ཨེ་ཨཱ་རལླི་ཧྲཱིཾ་ཧྲཱིཾ༔ ཞེས་སྤྱན་དྲང་། གསུམ་པ་མཆོད་པ་ལ། ཚོགས་ཕུད་ཆ་གསུམ་དུ་སྤྲོས་པའི་དང་པོ་མཆོད་པ་ནི། ལས་རྡོར་གྱིས་གསོལ་གདབ་དང་བཅས། དམ་ཚིག་གི་རྫས་རྣམས་ལས་འདོད་ཡོན་གྱི་སྤྲིན་ནམ་མཁའ་གང་བར་སྤེལ་ཏེ་ཕུལ་བས་དགྱེས་པར་བསམ་ལ། ཧོ༔ སངས་རྒྱས་དམ་ཚིག་ཤ་ཆེན་ལྔ༔ ཉེས་བྲལ་བདུད་རྩི་ལྔ་ཡི་བཅུད༔ བཟའ་དང་བཅའ་བར་ཡང་དག་ལྡན༔ ཁ་དོག་དྲི་དང་རོར་ལྡན་པ༔ ཐམས་ཅད་སྦྱར་བའི་ཚོགས་མཆོད་འདི༔ རྣལ་འབྱོར་མཆོད་པ་བླ་ན་མེད༔ དཀྱིལ་འཁོར་ལྷ་ཚོགས་དགྱེས་པར་རོལ༔ བདེ་ཆེན་དབྱིངས་སུ་བཞེས་སུ་གསོལ༔ ག་ཎ་ཙཀྲ་པཱུ་ཛ་ཁཱ་ཧི༔ ཞེས་མཆོད། བར་པ་བཤགས་པ་ནི། གསོལ་གདབ་དང་བཅས། ཆ་གཉིས་པ་བདུད་རྩི་ལྔར་དམིགས་ཏེ་ཕུལ་བས་ཐུགས་དམ་བསྐངས་ནས་འཁོན་གཅུགས་ཉེས་བྱས་ཐམས་ཅད་དག་པར་བསམ་ལ། ཐོག་མེད་དུས་ནས་ད་ལྟའི་བར༔ ཉོན་མོངས་དབང་གྱུར་སྒོ་གསུམ་གྱིས༔ མི་དགེ་སྤྱད་པས་དཀྱིལ་འཁོར་ལྷའི༔ ཐུགས་དང་འགལ་བ་ཅི་མཆིས་བཤགས༔ ཞེས་དང་ཡི་གེ་བརྒྱ་པ་བཟླ། ཐ་མ་བསྒྲལ་བ་ནི། ལིངྒའམ་ཚོགས་ཟན་སློབ་དཔོན་གྱི་མདུན་དུ་བཞག་ཅིང་། དམིགས་བྱ་རྣམས་དབང་མེད་དུ་བཀུག་ནས་མཚན་མའི་རྟེན་ལ་བསྟིམ་པར་བསམ་ལ། ཧཱུྃ༔ རྟ་མཆོག་ཐུགས་ལས་ཕོ་ཉའི་ཚོགས༔ འཕྲོས་པས་མ་རིག་གདུག་ཅན་རྣམས༔ ཐར་མེད་ལས་ཀྱི་བྲུབ་ཁུང་དུ༔ སྐྱབས་བྲལ་ཉམ་ཐག་ཚུལ་དུ་བཀུག༔ ཅེས་གསལ་གདབ། ཧཱུྃ༔ ཁྲག་འཐུང་ཁྲོས་པ་དྲག་པོའི་མཚོན༔ རྣོ་ངར་ཡེ་ཤེས་ཕྱག་རྒྱ་ཡིས༔ མ་རིག་དུག་ལྔའི་དགྲ་བགེགས་རྣམས༔ རྟོག་བྲལ་ཡེ་ཤེས་དབྱིངས་སུ་བསྒྲལ༔ ཨོཾ་པདྨ་ཀྲོ་ཏ་སརྦ་དུཥྚཱཾ་བཛྲ་ཀཱི་ལ་ཡ་སརྦ་ཤ་ཏྲཱུཾ་མཱ་ར་ཡ་རྦད༔ ཅེས་ཕུར་བུས་གདབ་ཅིང་བསྒྲལ་བའི་སྙིགས་མར་བདུད་རྩི་བྲན་ནས་གསོལ་གདབ་བཅས། ཧཱུྃ༔ ཉོན་མོངས་བདག་ལྟའི་ལྔ་ཕུང་གཟུགས༔ བདག་མེད་དབྱིངས་སུ་བསྒྲལ་པའི་རྫས༔ འདོད་ཡོན་རྡོ་རྗེའི་དམ་ཚིག་ཆེ༔ འཁོར་བ་བསྒྲལ་ཕྱིར་བཞེས་སུ་གསོལ༔ མ་ཧཱ་མཱཾ་ས་རཀྟ་ཀིཾ་ནི་རི་ཏི་གུ་ཧྱ་ས་མ་ཡ་ཁ་རཾ་ཁཱ་ཧི༔ ཞེས་བསྟོད། བཞི་པ་ཚོགས་ལ་རོལ་པ་དང་། ལྔ་པ་ལྷག་མ་གཏོང་བ་ནི་དབང་གི་མཐར་མཛད་དོ། །གསུམ་པ་དབང་བསྐུར་བ་ལ་གསུམ་ལས། བདག་ཉིད་འཇུག་པ་དང་། སློབ་མ་ལ་དབང་བསྐུར་བ་གཉིས་ལས། དང་པོ་ནི་སློབ་དཔོན་གྱི་མདུན་དུ་རྣམ་རྒྱལ་བུམ་པ་དང་། དབུ་རྒྱན། མིག་དར། མེ་ཏོག་སོགས་དབང་རྫས་རྣམས་བཤམ། བླ་མ་དཀྱིལ་འཁོར་གྱི་གཙོ་བོ་ཐ་མི་དད་པ་དབང་ལེན་པའི་ཡུལ་དང་། དབང་གི་བྱ་བ་རྣམས་གཙོ་བོ་ལས་ཕྱེ་བའི་རྒྱལ་ཐེབས་ཀྱིས་མཛད་ཅིང་། བདག་ཉིད་ཀྱི་རྣམ་འགྱུར་གློ་བུར་བའི་རང་བཞིན་དབང་ཞུ་བ་པོར་བྱས་ཏེ་དབང་བླང་བ་ལ། འཇུག་པ་དང་དབང་དངོས་གཉིས་ལས། དང་པོ་འཇུག་པ་ལའང་གཉིས་ལས། ཕྱི་མཚན་མའི་དཀྱིལ་འཁོར་དུ་འཇུག་པ་དང་། ནང་ཡེ་ཤེས་ཀྱི་དཀྱིལ་འཁོར་དུ་འཇུག་པའོ། །དང་པོ་ལའང་ཆས་སུ་འཇུག་པ་དང་། འཇུག་པ་དངོས་གཉིས་ལས། དང་པོ་ནི། ལས་བུམ་གྱི་ཆུས། ཇི་ལྟར་བལྟམས་པ་ཙམ་གྱིས་ནི། །སོགས་ཁྲུས་བྱས། རྟའི་སྔགས་དང་ལས་བུམ་གྱི་ཆུས་བགེགས་བསྐྲད། ས་གཞི་སྤོས་སོགས་ཕྱག་རྒྱ་དང་བཅས་པས་མཎྜལ་ཕུལ་ནས། ཨོཾ་ཨཱཿཧཱུྃ། ཞེས་ལག་གཉིས་ཁུ་ཚུར་གུང་མཛུབ་བརྐྱང་བས་མིག་དར་བཅིང་། ཨཱ་ཁཾ་ཝཱི་ར་ཧཱུྃ་གིས་མེ་ཏོག་བཟུང་། གཉིས་པ་འཇུག་པ་དངོས་ལ་ལྔ་ལས། དང་པོ་གསོལ་བ་གདབ་པ་ནི། ཐལ་མོ་སྦྱར་བས་བཏུད་དེ། མགོན་པོ་སངས་རྒྱས་ཀུན་བདག་ཉིད༔ བརྩེ་བས་བདག་ལ་དགོངས་སུ་གསོལ༔ མི་བཟད་སྡུག་བསྔལ་འཇིགས་རུང་བའི༔ སྲིད་པའི་རྒྱ་མཚོ་ལས་བསྒྲལ་ཏེ༔ བདེ་གཤེགས་ཀུན་འདུས་དཀྱིལ་འཁོར་དུ༔ བདག་ཉིད་གཞུག་པར་མཛད་དུ་གསོལ༔ ཞེས་གསོལ་བ་གདབ། བུ་ཁྱོད་དཀྱིལ་འཁོར་འདིར་འཇུག་པའི༔ འདོད་པའི་འབྲས་བུ་ཅི་ལ་དགའ༔ ཞེས་སྤྲོ་བ་དྲིས་པའི་ལན་དུ་འདི་སྐད་ཞུ། བདག་ནི་སྐལ་བཟང་བདེ་བ་ཆེ༔ རབ་དགྱེས་དཔལ་ལ་བདག་དགའ་འོ༔ གཉིས་པ་སྐྱབས་སེམས་ཡན་ལག་བདུན་པ་བྱ་བ་ནི། ན་མོ༔ བདག་སོགས་འགྲོ་ཀུན་བྱང་ཆུབ་བར༔ བླ་མ་སངས་རྒྱས་དམ་པའི་ཆོས༔ ཚོགས་མཆོག་བདེ་གཤེགས་དཀྱིལ་འཁོར་ལྷ༔ མཁའ་འགྲོར་བཅས་ལ་སྐྱབས་སུ་མཆི༔ སོགས་ཀྱིས་སྐྱབས་སུ་འགྲོ །བརྒལ་དཀའ་སྲིད་པའི་རྒྱ་མཚོ་ལས༔ མཁའ་མཉམ་འགྲོ་རྣམས་བསྒྲལ་བའི་ཕྱིར༔ བླ་མེད་རྫོགས་པའི་བྱང་ཆུབ་སེམས༔ དམ་པ་བདག་གིས་བསྐྱེད་པར་བགྱི༔ སོགས་ཀྱིས་སེམས་བསྐྱེད། ཐལ་མོ་སྦྱར་ནས། སྲས་བཅས་རྒྱལ་བ་འཁོར་བཅས་ལ༔ གུས་པས་བཏུད་དེ་ཕྱག་འཚལ་ལོ༔ ཕྱི་ནང་གསང་བ་བླ་མེད་པའི༔ མཆོད་པ་ཀུན་གྱིས་ཡང་དག་མཆོད༔ ཚེ་རབས་ཐོག་མེད་ནས་བྱས་པའི༔ སྡིག་པའི་ལས་རྣམས་མཐོལ་ཞིང་བཤགས༔ སེམས་ཅན་ཀུན་ལ་ཕན་མཛད་པའི༔ དགེ་བ་ཀུན་ལ་ཡི་རང་ངོ༔ སངས་རྒྱས་མྱ་ངན་འདའ་བཞེད་གང༔ བསྐལ་པ་རྒྱ་མཚོར་བཞུགས་སུ་གསོལ༔ གདུལ་བྱའི་བསམ་པ་ཇི་བཞིན་དུ༔ ཆོས་ཀྱི་འཁོར་ལོ་བསྐོར་བར་བསྐུལ༔ བསོད་ནམས་གང་ཞིག་བགྱིས་པ་རྣམས༔ ཐམས་ཅད་བྱང་ཆུབ་ཆེན་པོར་བསྔོ༔ ཞེས་ཡན་ལག་བདུན་པ་བྱ། གསུམ་པ་ཁྱད་པར་གྱི་སྡོམ་པ་བཟུང་བ་ནི། བདེ་གཤེགས་རྒྱལ་བ་འཁོར་དང་བཅས༔ བརྩེ་བས་བདག་ལ་དགོངས་སུ་གསོལ༔ བདག་གིས་འདི་བཟུང་བྱང་ཆུབ་བར༔ བདེ་གཤེགས་རིགས་ལྔའི་སྡོམ་པ་དང༔ ཤེས་དང་མི་སྤང་སྤྱད་བྱ་དང༔ དང་དུ་བླང་དང་བསྒྲུབ་བྱ་དང༔ ཉི་ཤུ་བརྒྱད་དང་ཁྱད་པར་དུ༔ སྐུ་གསུང་ཐུགས་དང་མཉམ་སྦྱོར་བའི༔ སྡོམ་པ་མ་ལུས་ཡོངས་བཟུང་སྟེ༔ སྲོག་གི་ཕྱིར་ཡང་མི་གཏོང་ངོ༔ ཞེས་པས་ཁས་བླང་། བཞི་པ་གསང་སྔགས་ནང་གི་སེམས་བསྐྱེད་ནི། སྙིང་གར་ཀུན་རྫོབ་བྱང་ཆུབ་སེམས་ཀྱི་ངོ་བོ་ཟླ་བའི་དཀྱིལ་འཁོར་གྱི་སྟེང་དུ་དོན་དམ་བྱང་ཆུབ་སེམས་ཀྱི་ངོ་བོ་རྡོ་རྗེ་དཀར་པོ་རྩེ་ལྔ་པའི་གཟུགས་སུ་གནས་པར་བསམ་ལ། ཨོཾ་སརྦ་ཡོ་ག་ཙིཏྟ་ཨུཏྤ་ཏཱ་ཡ་མི༔ ཞེས་ལན་གསུམ་བརྗོད་ཅིང་ཐལ་མོ་སྦྱར། བོ་དྷི་ཙིཏྟ་ས་མ་ཡ་སཏྭཾ༔ ཞེས་སྙིང་གར་རྡོ་རྗེས་རེག །ལྔ་པ་སྒོ་བཞི་ནས་འཇུག་ཅིང་ཕྱག་བྱ་བ་ནི། ཛཿཧཱུྃ་བཾ་ཧོ༔ པྲ་ཝེ་ཤ་ཡ་ཕཊ༔ ཅེས་ཐལ་མོ་རྒྱབ་སྤྲད་དེ་བསྣོལ་བ་ལས་དབྱེ་རྒྱ་དང་བཅས་ཚད་མེད་བཞིའི་འཇུག་པས། དཀྱིལ་འཁོར་གྱི་སྒོ་བཞི་བྱེ་བར་གྱུར། ཧཱུྃ་ཛ༔ ལས་རྡོར་གྱིས་ལག་གཡས་རྡོ་རྗེ་དང་བཅས་པས་དཀྱིལ་འཁོར་གྱི་ནང་དུ་ཁྲིད་ནས་ཤར་གྱི་ཁྱམས་ལ་གནས་པར་བསམ་སྟེ། ལག་གཡས་རྡོ་རྗེ་བཟུང་། ཐལ་མོ་སྤྱི་བོ་དང་། མགྲིན་པ་དང་། སྙིང་གའི་གནས་སུ་རིམ་པ་བཞིན་སྦྱར་བས། ཨོཾ་ན་མ་ཏེ་ཧཱུྃ༔ ཨོཾ་ན་མཿམི་ཧཱུྃ༔ ཨོཾ་ན་མོ་ན་མཿཧཱུྃ༔ ཞེས་ཕྱག་བྱ། དེ་བཞིན་དུ་ཕྱོགས་གསུམ་ཀ་ནས་ཀྱང་བྱའོ། །གཉིས་པ་ནང་ཡེ་ཤེས་ཀྱི་དཀྱིལ་འཁོར་དུ་འཇུག་པ་ལ་ལྔ་ལས། དང་པོ་དམ་ལ་བཞག་པ་ནི། རྡོ་རྗེ་མགོར་བཞག་སྟེ། དེང་ཁྱོད་དཀྱིལ་འཁོར་ཆེན་པོ་འདིར༔ གཞུག་ཅིང་ཡེ་ཤེས་བསྐྱེད་བྱ་སྟེ༔ དེ་ཡི་དངོས་གྲུབ་མཆོག་ཐོབ་ཀྱིས༔ མ་མཐོང་རྣམས་ལ་སྨྲ་མི་བྱ༔ རྡོ་རྗེ་སྙིང་གར་བཞག་སྟེ། ཐུགས་རྗེ་ཆེན་པོ་དེང་ཁྱོད་ཀྱི༔ སྙིང་ལ་ཡང་དག་ཞུགས་གྱུར་ཏེ༔ གལ་ཏེ་ཚུལ་འདི་སྨྲས་ན་ནི༔ དེ་མ་ཐག་ཏུ་དྲལ་ཏེ་གཤེགས༔ དམ་ཆུ་སྒེར་བཞག་མེད་ན་བདུད་རྩིའི་བུམ་ཆུ་མྱོང་ལ། འདི་ནི་ཁྱོད་ཀྱི་དམྱལ་བའི་ཆུ༔ དམ་ཚིག་འདས་ན་སྲེག་པར་བྱེད༔ དམ་ཚིག་བསྲུངས་ན་དངོས་གྲུབ་ཐོབ༔ རྡོ་རྗེ་བདུད་རྩིའི་ཆུ་ཐུངས་ཤིག༔ སླར་ཡང་རྡོ་རྗེ་སྤྱི་བོར་བཞག་སྟེ། དེང་ནས་ཁྱོད་ཀྱི་སྤྱན་རས་གཟིགས༔ ང་ཡིན་བསྒོ་བའི་ལས་ཀུན་བྱོས༔ གང་ཞིག་བརྙས་ན་མི་བཟད་པའི༔ སྡུག་བསྔལ་དང་བཅས་དམྱལ་བར་ལྟུང༔ གཉིས་པ་ཡེ་ཤེས་དབབ་པ་ནི། ལུས་དྲང་པོར་བསྲང་རླུང་ཁ་སྦྱོར་དུ་འཆིངས་ལ། རང་ཉིད་གར་དབང་ཐུགས་རྗེ་ཆེན་པོའི་སྐུར་གྱུར་པའི་སྙིང་གར་ཧྲཱིཿཡིག་དམར་པོ་མར་མེ་ལྟར་འབར་ཞིང་གསལ་བའི་འོད་ཀྱིས་བསྐུལ་བས་དཀྱིལ་འཁོར་གྱི་ལྷ་ཚོགས་རྣམས་ཀྱི་ཐུགས་ཀ་ནས་སྐུ་དང་ཡིག་འབྲུ་ཕྱག་མཚན་གྱི་རྣམ་པ་གྲངས་མེད་པ་འོད་ཟེར་གྱི་ཕུང་པོར་འབར་ཞིང་འཕྲོ་བ། ཁ་ཆར་དང་བུ་ཡུག་འཚུབས་པ་བཞིན་དུ་བྱུང་ནས་བ་སྤུའི་ཁུང་བུ་ནས་ཞུགས་ལུས་ཐམས་ཅད་མེར་ཁྲིག་གང་བས་བདེ་བ་བཟོད་མེད་དུ་འབར་བར་བསམ་ཞིང་། བུད་མེད་ཀྱི་འདོམ་དཀྲིས་རྡུལ་གྱིས་སྦགས་པ་ལ་སླར་ཡང་བདུད་རྩི་ལྔས་ཆེད་དུ་སྦགས་པ་དང་། བྱི་ལའི་བྲུན་དང་། གུ་གུལ་རྣམས་སྦྱར་བ་རོ་སོལ་གྱི་མེ་ལ་བསྲེགས་པའི་དུད་པས་བདུག །རྐང་གླིང་དང་ཌཱ་དྲིལ་གྱིས་དྲངས་པའི་རོལ་མོའི་སྒྲ་དྲག་པོ་མྱུར་དལ་སྤེལ་མའི་སྦྱོར་བ་དང་ལྷན་ཅིག་པས། ཨོཾ་ཨཱཿཧཱུྃ་ཧྲཱི༔ ཨོཾ་མ་ཎི་པདྨེ་ཧཱུྃ༔ དྷུ་མ་གྷ་ཡེ་ན་མ་སྭཱ་ཧཱ༔ ཧྲཱི་མ་ཧ་རི་ནི་ས་ར་ཙ་ཧྲི་ཡ་ཛྙཱ་ན་ཨཱ་ཝེ་ཤ་ཡ་ཨ་ཨ་ཕེཾ་ཕེཾ༔ ཞེས་ཡེ་ཤེས་པ་བྱིན་དབབ། དེ་ནས་སྤྱི་བོར་རྡོ་རྗེ་རྒྱ་གྲམ་དུ་བཞག་སྟེ་ཏིཥྛ་བཛྲ་ཞེས་བརྟན་པར་བྱའོ། །གསུམ་པ་མེ་ཏོག་དོར་ཞིང་བཅིང་བ་ནི། སྔར་བཟུང་བའི་མེ་ཏོག་ཕུལ་བའི་སྟངས་ཀ་བཅས། པྲ་ཏི་བཛྲ་ཧོ༔ ཞེས་བརྗོད། རིགས་གང་གིས་བཞེས་པའི་ལྷ་དེས་སླར་ཡང་རང་ལ་བསྩལ་བར་དམིགས་ལ། ཨོཾ་པྲ་ཏི་གྷྲྀཧྞ་ཨི་མཾ་སཏྭ་མ་ཧཱ་བ་ལ་ཏིཥྛ༔ ཞེས་བརྗོད་ཅིང་མེ་ཏོག་མགོ་བོར་བཀོད། བཞི་པ་མིག་དབྱེ་བ་ནི། གཡས་པའི་རྡོ་རྗེས་མིག་དབྱེ་རྒྱ་དང་བཅས། ཨོཾ༔ སྤྱན་རས་གཟིགས་དབང་དེང་ཁྱོད་ཀྱིས༔ མིག་འབྱེད་པར་ནི་བརྩོན་པར་མཛད༔ ཕྱེ་བས་ཐམས་ཅད་མཐོང་གྱུར་ཏེ༔ རྡོ་རྗེའི་མིག་ནི་བླ་ན་མེད༔ ཨོཾ་བཛྲ་ཛྙཱ་ན་པྲ་ཝེ་ཤ་ཡ་ཕཊ༔ ཅེས་མིག་དར་བསལ། ལྔ་པ་མཐོང་བ་བསྟན་པ་ནི། ལེགས་པར་ལྟོས་ཤིག་སེམས་དཔའ་ཆེ༔ ད་ནི་དད་པ་རབ་ཏུ་སྐྱེད༔ བདེ་གཤེགས་ཀུན་འདུས་རིག་འཛིན་པའི༔ དངོས་གྲུབ་ཀུན་བདག་ཁྱོད་འགྱུར་རོ༔ ཞེས་མཐོང་བ་བསྟན་པས། བདེ་གཤེགས་ཀུན་འདུས་གར་དབང་ཐུགས་རྗེ་ཆེན་པོའི་རྟེན་དང་བརྟེན་པར་བཅས་པའི་དཀྱིལ་འཁོར་ཐམས་ཅད་མངོན་སུམ་བཞིན་དུ་མཐོང་བར་གྱུར། གཉིས་པ་དབང་དངོས་གཞི་ལ། སྤྲོས་བཅས་བུམ་པའི་དབང་དང་སྤྲོས་མེད་མཆོག་དབང་རྣམ་གསུམ་དང་གཉིས་ལས། དང་པོ་ལ་བཞི་སྟེ། དང་པོ་གསོལ་བ་གདབ་པ་ནི། ས་གཞི་སྤོས་སོགས་མཎྜལ་ཕུལ་ཞིང་། ཐལ་མོ་སྦྱར་ཏེ། རྡོ་རྗེ་སློབ་དཔོན་དགོངས་སུ་གསོལ༔ སངས་རྒྱས་ཀུན་གྱི་གསང་བའི་ལམ༔ བདེ་གཤེགས་ཀུན་འདུས་དཀྱིལ་འཁོར་དུ༔ བདག་རྒྱུད་སྨིན་པར་མཛད་དུ་གསོལ༔ ཞེས་གསོལ་བ་གདབ། གཉིས་པ་ཐུན་མོང་རིག་པའི་དབང་ལྔ་བསྐུར་བ་ནི། རང་ཉིད་དཀྱིལ་འཁོར་གྱི་ཤར་ཕྱོགས་སུ་བདེ་གཤེགས་ཀུན་འདུས་ཐུགས་རྗེ་ཆེན་པོའི་སྐུར་གྱུར་པར་བསམ་ལ། སྙིང་གའི་ས་བོན་གྱིས་བསྐུལ་བས་མདུན་གྱི་ནམ་མཁའི་གནས་སུ་དབང་གི་ལྷ་ཕྱོགས་བཅུ་དུས་བཞིའི་རྒྱལ་བ་སྲས་དང་བཅས་པ་ཐམས་ཅད་སྤྲིན་ཕུང་གཏིབས་པ་བཞིན་དུ་སད་ནས་བཞུགས་པར་གྱུར་པ་ལ། ཨོཾ་སརྦ་ཏ་ཐཱ་ག་ཏ་ས་པ་རི་ཝཱ་ར་པུཥྤེ་པྲ་ཏཱིཙྪ་སྭཱ་ཧཱ་ནས། ཤབྡ་པྲ་ཏཱིཙྪ་སྭཱ་ཧཱའི་བར་གྱིས་མཆོད་ཅིང་། དེ་བཞིན་གཤེགས་པ་ཐམས་ཅད་ཀྱིས་བདག་ལ་མངོན་པར་དབང་བསྐུར་བ་བསྩལ་དུ་གསོལ། ཞེས་གསོལ་བ་བཏབ་པས་ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱིས་མི་བསྐྱོད་པའི་ངོ་བོ་བུམ་ཆུས་དབང་བསྐུར་བར་བསམ་ལ། ཧཱུྃ༔ སྣོད་བཅུད་ཡོངས་རྫོགས་བུམ་པའི་དབང༔ མེ་ལོང་ཡེ་ཤེས་བདག་ཉིད་ཅན༔ ཞེ་སྡང་རྣམ་པར་དག་བྱའི་ཕྱིར༔ རྡོ་རྗེའི་རིགས་སུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་བཛྲ་ཨ་བྷི་ཥིཉྩ་ཧཱུྃ༔ ཞེས་བརྗོད་ཅིང་དབང་བསྐུར་ཏེ། ལག་གཡས་རྡོ་རྗེ་དང་བཅས་པས་བུམ་པ་བཏེགས་ནས་མགོ་བོར་འཇོག་ཅིང་དྲིལ་གསིལ་དང་། དུང་ཞལ་གྱིས་ཚོགས་པ་ཐམས་ཅད་ལ་བུམ་ཆུ་འགྱེད་ལ། ཕྱོགས་བཅུའི་སངས་རྒྱས་སྲས་དང་བཅས་པ་ཐམས་ཅད་མི་བསྐྱོད་པའི་ངོ་བོར་གྱུར་ནས་རང་ལ་གཉིས་སུ་མེད་པར་གྱུར་པར་བསམ། དེ་ལྟར་བུམ་པའི་ཆུས་དབང་བསྐུར་པས་ཞེ་སྡང་དག །རྣམ་པར་ཤེས་པའི་ཕུང་པོ་གནས་གྱུར། མེ་ལོང་ལྟ་བུའི་ཡེ་ཤེས་མངོན་དུ་བྱས་པ་ཡིན་ནོ། །ཞེས་རྟོགས་པ་བསྐྱེད། ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱིས་རིན་འབྱུང་གི་ངོ་བོ་དབུ་རྒྱན་གྱིས་དབང་བསྐུར་བར་བསམ་ལ། ཧཱུྃ༔ སངས་རྒྱས་མངའ་བདག་དབུ་རྒྱན་དབང༔ མཉམ་ཉིད་ཡེ་ཤེས་བདག་ཉིད་ཅན༔ ང་རྒྱལ་རྣམ་པར་དག་བྱའི་ཕྱིར༔ རིན་ཆེན་རིགས་སུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་རཏྣ་ཨ་བྷི་ཥིཉྩ་ཏྲཱཾ༔ ཞེས་བརྗོད་ཅིང་དབུ་རྒྱན་ལག་གཉིས་མཐེབ་མཛུབ་སྤྲད་པས་བཟུང་ཞིང་མགོ་བོར་བཅིང་། ཕྱོགས་བཅུའི་སངས་རྒྱས་སྲས་དང་བཅས་པ་ཐམས་ཅད་རིན་འབྱུང་གི་ངོ་བོར་གྱུར་ནས་རང་ལ་གཉིས་སུ་མེད་པར་གྱུར་པར་བསམ། དེ་ལྟར་དབུ་རྒྱན་གྱི་དབང་བསྐུར་པས་ང་རྒྱལ་དག །ཚོར་བའི་ཕུང་པོ་གནས་གྱུར། མཉམ་པ་ཉིད་ཀྱི་ཡེ་ཤེས་མངོན་དུ་བྱས་པ་ཡིན་ནོ། །ཞེས་རྟོགས་པ་བསྐྱེད། ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱིས་སྣང་མཐའི་ངོ་བོ་རྡོ་རྗེས་དབང་བསྐུར་བར་བསམ་ལ། ཧཱུྃ༔ ཆོས་ཉིད་འགྱུར་མེད་རྡོ་རྗེའི་དབང༔ སོར་རྟོག་ཡེ་ཤེས་བདག་ཉིད་ཅན༔ འདོད་ཆགས་རྣམ་པར་དག་བྱའི་ཕྱིར༔ པདྨའི་རིགས་སུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་པདྨ་ཨ་བྷི་ཥིཉྩ་ཧྲཱི༔ ཞེས་བརྗོད་ཅིང་རྡོ་རྗེ་ལག་གཡས་པས་སྙིང་གར་བཟུང་ཞིང་གསོར། ཕྱོགས་བཅུའི་སངས་རྒྱས་སྲས་དང་བཅས་པ་ཐམས་ཅད་སྣང་མཐའི་ངོ་བོར་གྱུར་ནས་རང་ལ་གཉིས་སུ་མེད་པར་གྱུར། དེ་ལྟར་རྡོ་རྗེས་དབང་བསྐུར་པས་འདོད་ཆགས་དག །འདུ་ཤེས་ཀྱི་ཕུང་པོ་གནས་གྱུར། སོ་སོར་རྟོག་པའི་ཡེ་ཤེས་མངོན་དུ་བྱས་པ་ཡིན་ནོ། །ཞེས་རྟོགས་པ་བསྐྱེད། ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱིས་དོན་ཡོད་གྲུབ་པའི་ངོ་བོ་དྲིལ་བུས་དབང་བསྐུར་བར་བསམ་ལ། ཧཱུྃ༔ ཤེས་རབ་ཆོས་དབྱིངས་དྲིལ་བུའི་དབང༔ བྱ་གྲུབ་ཡེ་ཤེས་བདག་ཉིད་ཅན༔ ཕྲག་དོག་རྣམ་པར་དག་བྱའི་ཕྱིར༔ ལས་ཀྱི་རིགས་སུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་ཀརྨ་ཨ་བྷི་ཥིཉྩ་ཨཱ༔ ཞེས་བརྗོད་ཅིང་དྲིལ་བུ་ལག་གཡོན་པས་དཀྲོལ་ཞིང་དཀུར་བརྟེན། ཕྱོགས་བཅུའི་སངས་རྒྱས་སྲས་དང་བཅས་པ་ཐམས་ཅད་དོན་ཡོད་གྲུབ་པའི་ངོ་བོར་གྱུར་ནས་རང་ལ་གཉིས་སུ་མེད་པར་གྱུར། དེ་ལྟར་དྲིལ་བུས་དབང་བསྐུར་པས་ཕྲག་དོག་དག །འདུ་བྱེད་ཀྱི་ཕུང་པོ་གནས་གྱུར། བྱ་བ་གྲུབ་པའི་ཡེ་ཤེས་མངོན་དུ་བྱས་པ་ཡིན་ནོ། །ཞེས་རྟོགས་པ་བསྐྱེད། ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱིས་རྣམ་སྣང་གི་ངོ་བོ་མིང་གིས་དབང་བསྐུར་བར་བསམ་ལ། ཧཱུྃ༔ སངས་རྒྱས་དབང་བསྐུར་མིང་གི་དབང༔ ཆོས་དབྱིངས་ཡེ་ཤེས་བདག་ཉིད་ཅན༔ གཏི་མུག་རྣམ་པར་དག་བྱའི་ཕྱིར༔ དེ་བཞིན་རིགས་སུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་བྷུདྡྷ་ཨ་བྷི་ཥིཉྩ་ཨོཾ༔ ཞེས་བརྗོད་ཅིང་རྡོར་དྲིལ་ལྷན་ཅིག་བཟུང་ནས་སྤྱི་བོར་དཀྲོལ་ཏེ། ཀྱེ་དཔལ་པདྨ་དགྱེས་པ་ཞེས་བྱ་བའི་དེ་བཞིན་གཤེགས་པའོ། །ཕྱོགས་བཅུའི་སངས་རྒྱས་སྲས་དང་བཅས་པ་ཐམས་ཅད་རྣམ་སྣང་གི་ངོ་བོར་གྱུར་ནས་རང་ལ་གཉིས་སུ་མེད་པར་གྱུར། དེ་ལྟར་མིང་གི་དབང་བསྐུར་པས་གཏི་མུག་དག །གཟུགས་ཀྱི་ཕུང་པོ་གནས་གྱུར། ཆོས་ཀྱི་དབྱིངས་ཀྱི་ཡེ་ཤེས་མངོན་དུ་བྱས་པ་ཡིན་ནོ། །ཞེས་རྟོགས་པ་བསྐྱེད། དེ་ལྟར་དབང་ལྔ་པོ་ཐོབ་པས་སྤང་བྱ་མ་རིག་པ་ལྔ་སྤངས། ཐོབ་བྱ་རིག་པའི་ཡེ་ཤེས་ལྔ་ཐོབ་པར་བྱས་པ་སྟེ་ཕན་པའི་དབང་ཞེས་གྲགས་པའོ། །གསུམ་པ་རྡོ་རྗེ་སློབ་དཔོན་གྱི་དབང་ནི། བདག་ཉིད་རྡོ་རྗེ་སློབ་དཔོན་མཆོག་ཏུ་མངའ་གསོལ་བའི་ཕྱིར་དཀྱིལ་འཁོར་གྱི་དབུས་སུ་སེང་གེའི་ཁྲི་ལ་གནས་པའི་སྟེང་དུ་གདུགས་ཕུབ་ཅིང་མཆོད་པའི་ཚོགས་ཀྱིས་ཡོངས་སུ་བསྐོར་བར་གྱུར་པ་ལས་རིགས་འདུས་གར་གྱི་དབང་ཕྱུག་སྤྱན་རས་གཟིགས་ཡུམ་དང་བཅས་པའི་སྐུར་གྱུར་པར་བསམ་ལ། གཙོ་བོ་ཡབ་ཡུམ་གྱི་ངོ་བོ་ཅན་གྱི་རྡོ་རྗེ་དང་དྲིལ་བུ་བཟུང་སྟེ། ཧཱུྃ༔ རྡོ་རྗེ་ཆེ་དང་དྲིལ་བུ་ཆེ༔ བཟུང་ཞིང་ཤེས་རབ་མར་སྦྱོར་བའི༔ བདེ་ཆེན་དམ་ཚིག་དམ་པ་འདིས༔ གང་ཞིག་གང་གིས་འདུལ་གྱུར་པའི༔ ཐབས་ཀྱིས་དེ་ཡི་སེམས་བཞིན་འཇུག༔ རྡོ་རྗེ་སློབ་དཔོན་བདག་ཉིད་ཆེའི༔ གོ་འཕང་ཉིད་དུ་དབང་བསྐུར་རོ༔ ཨོཾ་སརྦ་ཏ་ཐཱ་ག་ཏ་བཛྲ་ཨ་ཙར་ཡ་ཏིཥྛ་ན་ཨ་བྷི་ཥིཉྩ་ཧཱུྃ༔ ཞེས་བརྗོད་དེ། རྡོ་རྗེ་ཆེ་དང་ཞེས་པར་རྡོ་རྗེ་གསོར་ཞིང་སྙིང་གར་བཟུང་། དྲིལ་བུ་ཆེ་ལ་དཀྲོལ་ནས་དཀུར་བསྟེན། མར་སྦྱོར་བའི་ནས་པད་ཀོར་ཞིག་བླངས་ཏེ་ཐུགས་ཀར་བསྣོལ་བའི་འཁྱུད་རྒྱ་བྱ། རྐང་འོག་ཏུ་འཁོར་ལོ། ལག་ཏུ་དུང་དང་པོ་ཏི་ཕྱག་ཤིང་རྣམས་བཟུང་སྟེ། ཧཱུྃ༔ སྐལ་ལྡན་ཁྱོད་ཀྱི་གདུལ་བྱ་ལ༔ སྣ་ཚོགས་མོས་པ་དང་མཐུན་པའི༔ ཆོས་སྟོན་བཀྲ་ཤིས་དུང་བུས་ལ༔ བྱང་ཆུབ་གནས་སུ་དབུགས་ཕྱུངས་ཤིག༔ ཙཀ་ལི་ཡོད་ན་སློབ་དཔོན་གྱིས་འཛིན་ཏེ་སློབ་མ་རྗེས་སུ་འཛིན་པའི་ཕྲིན་ལས་ལ་དབང་འབྱོར་བར་བསམ་མོ། །དེ་ནས། ཨཱོཾ་བཛྲཱི་བྷ་ཝ་ཨ་བྷི་ཥིཉྩ་མི། ཞེས་ཁ་རྒྱན་གྱིས་རྣམ་བུམ་གྱི་ཆུ་བླང་བ་སྤྱི་བོར་འཇོག །བུམ་པའི་ཆུས་དབང་བསྐུར་པས་སྐུ་གང་དྲི་མ་ཐམས་ཅད་དག །ཆུའི་ལྷག་མ་སྤྱི་བོར་འཁྱིལ་པ་ལས་རིགས་ཀྱི་བདག་པོས་དབུ་བརྒྱན་ནས་ནམ་མཁར་བཞུགས་པའི་དབང་ལྷ་ཐམས་ཅད་ཀྱང་ཐིམ་པར་བསམ་ནས། མེ་ཏོག་སྤྱི་བོར་བཅིངས་ཏེ། ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱཿ ཞེས་བརྗོད་པས་ཁམས་གསུམ་ཆོས་ཀྱི་རྒྱལ་པོ་ཆེན་པོར་མངའ་ཕུལ་བར་བསམ་ནས། ཨོཾ་སརྦ་ཏ་ཐཱ་ག་ཏ་ས་པ་རི་ཝཱ་ར་པུཥྤེ་ནས། ཤབྡ་པྲ་ཏཱིཙྪ་སྭཱ་ཧཱའི་བར་གྱིས་མཆོད། བཞི་པ་དེའི་རྗེས་འབྲེལ་དུ་སྐུ་གསུང་ཐུགས་ཀྱི་དབང་བསྐུར་བ་ནི། བདག་ཉིད་ཐུགས་རྗེ་ཆེན་པོའི་སྐུར་གྱུར་པའི་ཐུགས་ཀར་གཞལ་ཡས་ལྷའི་གདན་དང་བཅས་པ་གསལ་བར་གྱུར་པ་ལ། དཀྱིལ་འཁོར་གྱི་ལྷ་ཚོགས་རྣམས་མར་མེ་གཅིག་ལས་གཉིས་མཆེད་ཀྱི་རྣམ་པར་སྤྲོས་ནས་སྤྱི་བོ་ནས་སོ་སོའི་གནས་སུ་བཞུགས་པར་བསམ་ལ། གཡས་རྡོ་རྗེ་གཏོད་དེ་བཟུང་བ་སོ་སོའི་མཐར་མགོར་འཇོག་ཅིང་། སློབ་དཔོན་གྱི་ཙཀ་ལིས་དབང་བསྐུར་བར་བྱ་སྟེ། ཧྲཱི༔ ཁྱབ་བདག་ཡེ་ཤེས་ལྔ་ཡི་བདག༔ བཅོམ་ལྡན་མགོན་པོ་འོད་དཔག་མེད༔ མཁའ་དང་མཉམ་པའི་སྐུ་མངའ་བས༔ རིགས་ཀྱི་བུ་ལ་དབང་བསྐུར་རོ༔ ཨོཾ་ཨ་མི་ཏ་བྷཱ་བཛྲ་ཨཱ་ཡུ་ཥེ་ཨ་བྷི་ཥིཉྩ་ཧཱུྃ༔ ཧྲཱི༔ བདེ་གཤེགས་ཀུན་འདུས་སྤྱན་རས་གཟིགས༔ དྲི་མེད་སྐྱོན་བྲལ་པདྨའི་ཞལ༔ ཐུགས་རྗེའི་དབང་ཕྱུག་དཀྱིལ་འཁོར་གཙོས༔ རིགས་ཀྱི་བུ་ལ་དབང་བསྐུར་རོ༔ ཨོཾ་ཨཱཿཧཱུྃ་ཧྲཱི༔ ཨོཾ་མ་ཎི་པདྨེ་ཧཱུྃ༔ ཀཱ་ཡ་ཨ་བྷི་ཥིཉྩ་ཧཱུྃ༔ ཆོས་ཉིད་ཞི་ལས་མ་གཡོས་ཀྱང༔ ཐུགས་རྗེས་གདུག་པ་འདུལ་མཛད་པ༔ ཁྲོ་རྒྱལ་རྟ་མཆོག་དབང་གི་ལྷས༔ རིགས་ཀྱི་བུ་ལ་དབང་བསྐུར་རོ༔ ཨོཾ་བཛྲ་ཀྲོ་ཏ་ཧ་ཡ་གྷྲཱི་ཝ་ཧཱུྃ༔ ཀཱ་ཡ་ཨ་བྷི་ཥིཉྩ་ཧཱུྃ༔ བདེ་ཆེན་འགག་མེད་སྒྱུ་མའི་འཕྲུལ༔ ཤེས་རབ་རང་བྱུང་གསང་བའི་ཡུམ༔ གསང་བ་ཡེ་ཤེས་མཁའ་འགྲོ་མས༔ རིགས་ཀྱི་བུ་ལ་དབང་བསྐུར་རོ༔ ཨོཾ་དྷུ་མ་གྷ་ཡེ་ན་མ་སྭཱ་ཧཱ༔ ཀཱ་ཡ་ཨ་བྷི་ཥིཉྩ་ཧཱུྃ༔ བཅོམ་ལྡན་རྡོ་རྗེ་དཔའ་བོ་ཡབ༔ རྡོ་རྗེ་མཁའ་འགྲོ་མ་དང་སྦྱོར༔ གཉིས་མེད་རོལ་པ་སྐུ་ཡི་དབང༔ རིགས་ཀྱི་བུ་ལ་དབང་བསྐུར་རོ༔ བཛྲ་དྷཱ་ཀ་དྷཱ་ཀི་ཧ་ར་ཀཱ་ཡ་ཨ་བྷི༴ བཅོམ་ལྡན་རཏྣ་དཔའ་བོ་ཡབ༔ རཏྣ་མཁའ་འགྲོ་མ་དང་སྦྱོར༔ གཉིས་མེད་རོལ་པ་སྐུ་ཡི་དབང༔ རིགས་ཀྱི་བུ་ལ་དབང་བསྐུར་རོ༔ རཏྣ་དྷཱ་ཀ་དྷཱ་ཀཱི་རི་ཙ་ཀ་ཡ་ཨ་བྷི༴ བཅོམ་ལྡན་པདྨ་དཔའ་བོ་ཡབ༔ པདྨ་མཁའ་འགྲོ་མ་དང་སྦྱོར༔ གཉིས་མེད་རོལ་པ་སྐུ་ཡི་དབང༔ རིགས་ཀྱི་བུ་ལ་དབང་བསྐུར་རོ༔ པདྨ་དྷཱ་ཀ་དྷཱ་ཀི་ནི་ཧྲི་ཀཱ་ཡ་ཨ་བྷི༴ བཅོམ་ལྡན་ཀརྨ་དཔའ་བོ་ཡབ༔ ཀརྨ་མཁའ་འགྲོ་མ་དང་སྦྱོར༔ གཉིས་མེད་རོལ་པ་སྐུ་ཡི་དབང༔ རིགས་ཀྱི་བུ་ལ་དབང་བསྐུར་རོ༔ ཀརྨ་དྷཱ་ཀ་དྷཱ་ཀི་ས་ཡ་ཀཱ་ཡ་ཨ་བྷི༴ ཤར་ཕྱོགས་ཞི་བའི་དཀྱིལ་འཁོར་ནས༔ སྙིང་རྗེ་ཚད་མེད་ལྕགས་ཀྱུ་ཡིས༔ འགུགས་མཛད་རྡོ་རྗེ་ཕྲ་མེན་མས༔ རིགས་ཀྱི་བུ་ལ་དབང་བསྐུར་རོ༔ ཨཾ་ཀུ་ཤ་ཛཿཀཱ་ཡ་ཨ་བྷི༴ ལྷོ་ཕྱོགས་རྒྱས་པའི་དཀྱིལ་འཁོར་ནས༔ བྱམས་པ་ཚད་མེད་ཞགས་པ་ཡིས༔ འཆིང་མཛད་རཏྣ་ཕྲ་མེན་མས༔ རིགས་ཀྱི་བུ་ལ་དབང་བསྐུར་རོ༔ པཱ་ཤ་ཧཱུྃ་ཀཱ་ཡ་ཨ་བྷི༴ ནུབ་ཕྱོགས་དབང་གི་དཀྱིལ་འཁོར་ནས༔ དགའ་བ་ཚད་མེད་ལྕགས་སྒྲོག་གིས༔ སྡོམ་མཛད་པདྨ་ཕྲ་མེན་མས༔ རིགས་ཀྱི་བུ་ལ་དབང་བསྐུར་རོ༔ སྥོ་ཊ་བཾ་ཀཱ་ཡ་ཨ་བྷི༴ བྱང་ཕྱོགས་དྲག་པོའི་དཀྱིལ་འཁོར་ནས༔ བཏང་སྙོམས་ཚད་མེད་དྲིལ་བུ་ཡིས༔ འབེབ་མཛད་ལས་ཀྱི་ཕྲ་མེན་མས༔ རིགས་ཀྱི་བུ་ལ་དབང་བསྐུར་རོ༔ གྷཎྜེ་ཧོཿཀཱ་ཡ་ཨ་བྷི་ཥིཉྩ་ཧཱུྃ༔ ཞེས་ལྷ་དབང་ཡོངས་རྫོགས་སམ། བདག་འཇུག་གི་སྐབས་འདིར། བདེ་གཤེགས་ཀུན་འདུས་སྤྱན་རས་གཟིགས༔ སོགས་གཙོ་བོའི་བསྒྲག་ཚིག་གི་མཐར་འཁོར་སྔགས་རྣམས་སྦྲེལ་བས་ཀྱང་ཆོག་ཅིང་། འཁོར་འདས་ཀྱི་ཆོས་ཐམས་ཅད་སྣང་སྟོང་སྒྱུ་འཕྲུལ་དྲྭ་བ་ལྷའི་འཁོར་ལོར་དག་པའོ། །ཞེས་དང་། གསུང་གི་དབང་ནི། སྙིང་གའི་ལྷ་ཚོགས་རྣམས་གསུང་ཡི་གེའི་དཀྱིལ་འཁོར་དུ་གྱུར། དཀྱིལ་འཁོར་པའི་ཐུགས་ཀ་ནས་སྔགས་ཀྱི་ཕྲེང་བ་རྣམས་མགྲིན་པའི་ལམ་ནས་ཞུགས། སྙིང་གའི་ཡི་གེའི་འཁོར་ལོ་ལ་ཐིམ་པར་བསམ་ལ། ཨོཾ༔ ཐུགས་རྗེ་ཆེན་པོ་གསུང་གི་མཛོད༔ ཡི་གེ་དྲུག་པ་རྡོ་རྗེའི་སྒྲ༔ གསུང་དབྱངས་ཡན་ལག་དྲུག་ཅུའི་དབང༔ བརྒྱད་ཁྲི་བཞི་སྟོང་ཆོས་ཀྱི་སྒོ༔ བསམ་ཡས་གདུལ་བྱའི་བསམ་པ་བཞིན༔ ཡོངས་སུ་སྒྲོག་པའི་དབང་བསྐུར་རོ༔ ཨོཾ་ཨཱཿཧཱུྃ་ཧྲཱི༔ ཨོཾ་མ་ཎི་པདྨེ་ཧཱུྃ༔ སརྦ་ཏ་ཐཱ་ག་ཏ་ཝཱ་ཀ་ཨ་བྷི་ཥིཉྩ་ཧཱུྃ༔ ཞེས་བརྗོད་ཅིང་། སློབ་དཔོན་གྱིས་སྔགས་བྱང་ཙཀ་ལི་དང་ཕྲེང་བ་མགྲིན་པར་བཞག །གཙོ་འཁོར་གྱི་སྔགས་མང་ཉུང་ཅི་རིགས་པར་བཟླ། འཁོར་འདས་ཀྱི་སྒྲ་སྐད་ཐམས་ཅད་གྲགས་སྟོང་གཞོམ་མེད་གསུང་གི་འཁོར་ལོར་དག་པའོ། །ཞེས་དང་། ཐུགས་ཀྱི་དབང་ནི། ལྷ་སྔགས་ཀྱི་སྣང་ཆ་ཐམས་ཅད་འཛིན་མེད་ཁྱབ་གདལ་སྤྲོས་པ་དང་བྲལ་བའི་ངང་དུ་གྱུར་པར་བསམ་ལ། ཧཱུྃ༔ ཆོས་ཀུན་མེ་ལོང་གཟུགས་བརྙན་བཞིན༔ སྤྲོས་མེད་སྟོང་གསལ་མཐའ་བྲལ་དབྱིངས༔ རང་བྱུང་ཡེ་ཤེས་རོལ་པའི་རྩལ༔ འགག་མེད་སྒྱུ་མའི་ལྟད་མོ་ལ༔ སྒྱུ་མ་མཁན་གྱིས་རོལ་པ་བཞིན༔ སྤྲོས་བྲལ་ཀ་དག་ངང་དུ་ཞོག༔ ཅེས་བརྗོད་ཅིང་། ལག་གཡས་ཕྱིར་བསྟན་ཅིང་སློབ་དཔོན་གྱིས་མེ་ལོང་སྟོན། འཁོར་འདས་ཀྱི་རྟོག་ཚོགས་ཐམས་ཅད་རིག་སྟོང་སྤྲོས་བྲལ་བདེ་བ་ཆེན་པོ་ཐུགས་ཀྱི་འཁོར་ལོར་དག་པའོ། །དེ་དག་ནི་ནུས་པའི་དབང་རྗེས་འབྲང་དང་བཅས་པ་སྟེ་བུམ་པའི་དབང་གི་རིམ་པའོ། །དེ་ལྟར་ཕྱི་མཚན་མའི་དཀྱིལ་འཁོར་དུ་བུམ་པའི་དབང་ཐོབ། ལུས་ཀྱི་དྲི་མ་སྦྱངས། ལམ་བསྐྱེད་རིམ་བསྒོམ་པ་ལ་དབང་། འབྲས་བུ་སྤྲུལ་སྐུ་ཐོབ་པའི་སྐལ་པ་ཅན་དུ་བྱས་པའོ། །ཞེས་རྟོགས་པའང་བསྐྱེད་དོ། །གཉིས་པ་སྤྲོས་མེད་མཆོག་དབང་རྣམ་གསུམ་ལས། དང་པོ་གསང་བའི་དབང་ནི། བླ་མ་ཡབ་ཡུམ་སྙོམས་པར་ཞུགས་པའི་བྱང་ཆུབ་ཀྱི་སེམས་ཀྱི་ཐིག་ལེ་ལྕེ་ཐོག་ཏུ་བཞག་པར་གྱུར་པར་བསམ་ལ། ཧཱུྃ༔ ཐབས་དང་ཤེས་རབ་མཉམ་སྦྱར་བའི༔ བདུད་རྩིའི་བཅུད་མཆོག་བདེ་བ་ཆེ༔ བྱང་ཆུབ་སེམས་ནི་དག་པ་འདིས༔ རྟོག་པའི་དྲི་མ་བསལ་བར་བྱ༔ ཨོཾ་བོ་དྷི་ཙིཏྟ་ས་མ་ཡ་ཨ་བྷི་ཥིཉྩ་ཧཱུྃ༔ ཞེས་བརྗོད་ལ། ཨ་ཧོ་མ་ཧཱ་སུ་ཁཾ༔ ཞེས་ནང་མཆོད་མྱང་། དེ་ལྟར་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་གསང་བའི་དབང་ཐོབ། ངག་གི་དྲི་མ་སྦྱངས། ལམ་རྩ་རླུང་བསྒོམ་པ་ལ་དབང་། འབྲས་བུ་ལོངས་སྐུ་ཐོབ་པའི་སྐལ་པ་ཅན་དུ་བྱས་པའོ། །ཞེས་རྟོགས་པ་བསྐྱེད། གཉིས་པ་ཤེས་རབ་ཡེ་ཤེས་ཀྱི་དབང་ནི། དཀྱིལ་འཁོར་པའི་ཐུགས་ཀ་ནས་རིག་མ་གཟུགས་དང་ལང་ཚོས་བརྒྱན་པ་བྱོན་ནས་རང་ལ་འཁྱུད་པར་བསམ། དགའ་བའི་གནས་ཆེན་གཟུངས་མ་འདི༔ སྣ་ཚོགས་སྒྱུ་རྩལ་ཡིད་དུ་འོང༔ འདི་ཟུངས་ཁྱོད་ཀྱིས་མཆོད་པར་གྱིས༔ བདེ་ཆེན་མཆོག་གི་དངོས་གྲུབ་ཐོབ༔ ཨོཾ་ཨཱཿཧཱུྃ་བྷཉྫ་མོཀྵ་ཧོ༔ དེ་དང་སྙོམས་པར་ཞུགས་པས་དགའ་བཞིའི་ཡེ་ཤེས་ཉམས་སུ་མྱོང་བར་བསམ་ལ། དྲིལ་བུ་གཡོན་གྱིས་བཟུང་། དེ་ལྟར་བྷ་གའི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་སྦྱངས། ལམ་ཐིག་ལེ་བསྒོམ་པ་ལ་དབང་། འབྲས་བུ་ཆོས་སྐུ་ཐོབ་པའི་སྐལ་པ་ཅན་དུ་བྱས་པའོ། །ཞེས་རྟོགས་པ་བསྐྱེད། གསུམ་པ་དབང་བཞི་པ་ནི། རང་བྱུང་གི་ཡེ་ཤེས་དེ་ཁོ་ན་ཉིད་ཀྱི་ངང་ལ་བློ་བཞག་སྟེ། ཧོ༔ རྩ་བ་བྲལ་བའི་སེམས་ཉིད་ནི༔ གདོད་ནས་མ་སྐྱེས་དངོས་པོ་མེད༔ སྒོམ་མེད་བསྒོམ་པར་བྱ་བའང་མེད༔ ཐམས་ཅད་གདོད་ནས་དག་པ་སྟེ༔ ཡེ་ཤེས་ཆེན་པོའི་རོལ་པར་ཤར༔ དེ་ཕྱིར་དངོས་པོ་དངོས་མེད་གང༔ སངས་རྒྱས་ཀུན་གྱི་དེ་ཉིད་དོ༔ དེ་ལྟར་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་ཐོབ། ཡེ་ཤེས་ཀྱི་དྲི་མ་སྦྱངས། ལམ་རྫོགས་པ་ཆེན་པོ་བསྒོམ་པ་ལ་དབང་། འབྲས་བུ་ངོ་བོ་ཉིད་སྐུ་ཐོབ་པའི་སྐལ་པ་ཅན་དུ་བྱས་པའོ། །ཞེས་རྟོགས་པ་བསྐྱེད་དོ། །རྗེས་དམ་ཚིག་བསྒྲག་བཟུང་ནི། གཙོ་བོས་ཇི་ལྟར་བཀའ་བསྩལ་པ། །དེ་དག་ཐམས་ཅད་བདག་གིས་བགྱིད། །ཅེས་དང་། དེང་ནས་བརྩམ་སྟེ་བདག་བྲན་དུ། ཁྱེད་ལ་བདག་ནི་འབུལ་ལགས་ན། ཁྱེད་ཀྱིས་སློབ་མར་བཟུང་བ་དང་། །བདག་གི་ལུས་ཀྱང་བཞེས་སུ་གསོལ། །ཞེས་བརྗོད། མཎྜལ་ས་གཞི་སྤོས་སོགས་བྱས་པས་འགྲུབ་ཅིང་། ཡང་བདག་འཇུག་ལ་འཇུག་པ་རྒྱས་པ་མ་ནུས་ན། སྒོ་ཕྱེ་ནས་མེ་ཏོག་དོར་ཏེ་དབང་གི་དངོས་གཞི་ལ་ཞུགས་པས་ཀྱང་ཆོག་ཅིང་། དེར་མ་ཟད་བདག་ཉིད་དཀྱིལ་འཁོར་གྱི་ལྷ་དང་རང་བཞིན་དབྱེར་མེད་དུ་རྟོགས་པས་རིག་པའི་མེ་ཏོག་དོར་བ་ཉིད་ཀྱིས་ཀྱང་དགོས་པ་འགྲུབ་ཅིང་གཞུང་གི་དངོས་བསྟན་ལ་ཡང་འབྱོར་རོ། །གཉིས་པ་སློབ་མ་འཇུག་ཅིང་དབང་བསྐུར་བ་ནི། ཀུན་མཁྱེན་དྷརྨ་ཤྲཱིའི་དབང་ཆོག་མཚམས་སྦྱོར་སྐལ་ལྡན་ཀུན་དགའ་ལྟར་བསྐུར་བར་བྱའོ། །དེ་ནས་ཚོགས་ལ་རོལ་པ་ནི། ལས་རྡོར་གྱིས་ཚོགས་ཆང་གི་ཐོད་པའི་དཔྲལ་བ་སློབ་དཔོན་ལ་བསྟན་ཏེ། ལག་གཡོན་པས་བཟུང་ཞིང་། པདྨའི་ཕྱག་རྒྱ་སྔོན་དུ་འགྲོ་བས། གཡས་པས་རྩེ་གསུམ་གྱི་རྒྱ་སྟོན། དེའི་རྗེས་སུ་གཞན་དག་གིས་ཀྱང་ཤ་སོགས་བཟའ་བ་རྣམས་དེ་བཞིན་དུ་ཁྱེར་ལ། ཧོ༔ དྲིས་ཤིང་བརྟགས་ན་ཆོས་རྣམས་ལ༔ རང་བཞིན་རྙེད་པ་མ་ལགས་པས༔ བྲམ་ཟེ་གདོལ་པ་ཁྱི་དང་ཕག༔ རང་བཞིན་གཅིག་པ་ཉིད་དུ་རོལ༔ ཨ་ཧོ་མ་ཧཱ་སུ་ཁཾ༔ ཞེས་རྟོག་པ་བསལ་བ་སྔོན་དུ་འགྲོ་བས་དབུལ། ལེན་པ་པོས་ཀྱང་པད་ཀོར་དང་རྩེ་གསུམ་གྱི་རྒྱས། རིན་ཐང་མེད་ཆོས་ལེགས་པར་འོང༔ འདོད་ཆགས་ལ་སོགས་དྲི་མ་སྤངས༔ གཟུང་དང་འཛིན་པ་ལས་གྲོལ་བ༔ དེ་ཉིད་འབུལ་བ་ངོ་མཚར་ཆེ༔ ཨ་ཧོ་མ་ཧཱ་སུ་ཁཾ༔ ཞེས་བརྗོད་ཅིང་བླངས་ནས་ནང་གི་སྲེག་བླུགས་ཀྱིས་ལོངས་སྤྱོད་རྗེས། ཧེ་རུ་ཀ་དཔལ་དཀྱིལ་འཁོར་དུ༔ ཚོགས་ཀྱི་འཁོར་ལོ་བསྐོར་བ་ཡིས༔ བདག་གཞན་འགྲོ་བ་མ་ལུས་ཀུན༔ དཀྱིལ་འཁོར་གཅིག་ཏུ་འགྲུབ་པར་ཤོག༔ ཅེས་སྨོན་ལམ་བྱ། ལྷག་མ་གཏོང་བ་ནི། ལྷག་མ་རྣམས་བསྡུས་པའི་སྟེང་དཀྱིལ་འཁོར་གྱི་ལྷག་མ་དང་། ཕུད་ཆ་གསུམ་པའང་བསྣན་ལ། ལྷག་གཏོར་རློབ་པར་གསོལ་བ་བཏབ་སྟེ། སློབ་དཔོན་གྱིས་མཁའ་དབྱིངས་ཀྱི་རྒྱས་བཀབ་ལ། ཨོཾ་ཨཱཿཧཱུྃ་པཉྩ་ཨ་མྲྀཏ་ཧཱུྃ་ཧ་ཧོ་ཧྲཱིཿས་ཁ་ཕྲུ་བཏབ་ལ་མར་མེ་བཙུགས་ཏེ། ཞིང་ལྤགས་ལ་དྲི་དང་རཀྟས་ཆོས་འབྱུང་ཟླ་གམ་གསུམ་དང་བཅས་པ་བྲིས་པའི་ཁར་བཀོད། འབར་བའི་རྒྱ་དང་། ཕེཾ་ཞེས་ལྷག་སྡུད་ཀྱི་མགྲོན་རྣམས་བཀུག་ཅིང་། ཧཱུྃ༔ ཐུགས་རྗེ་ཆེན་པོའི་བཀའ་འཁོར་ན༔ བསྟན་པ་སྐྱོང་བའི་ཐུགས་དམ་ཅན༔ དབང་ཕྱུག་མཁའ་འགྲོ་གིང་ལང་ཀ༔ ཕྲ་མེན་ཤུགས་འགྲོ་གནོད་སྦྱིན་ཚོགས༔ འཇིགས་གཟུགས་རྣམ་པའི་རྒྱན་ཆ་ཅན༔ ལེགས་ཉེས་སྟངས་འཛིན་དྲོད་ཚད་ཉུལ༔ དམ་ཚིག་རྗེས་གཅོད་དུར་ཁྲོད་བསྐོར༔ རང་རང་སྤྲུལ་པ་ཕོ་ཉར་བཅས༔ དཔལ་གྱི་ཕམ་ཕབ་འདི་གསོལ་ལ༔ དམ་བཅས་བཞིན་དུ་ཕྲིན་ལས་མཛོད༔ ཨོཾ་ཨུཙྪིཥྚ་བ་ལིཾ་ཏ་ཁཱ་ཧི༔ ཞེས་བསྔོས་མཐར་ལས་རྡོར་གྱིས་ཧེ་རུ་ཀའི་དམ་རྒྱས་བཏེགས་ཏེ་ཕྱིར་ནུར་གྱིས་སྒྲུབ་ཁང་ནས་གོམ་པ་བདུན་ཅུའི་སར་སྐྱེལ། བཞི་པ་རྗེས་ཀྱི་བྱ་བ་ལ། ཆོས་སྐྱོང་གི་གཏོར་འབུལ་རྗེས་ཆོག་དང་བཅས་པ་བྱ་ཞིང་། རྐང་གླིང་དང་བཤུགས་གླུས་སྣ་དྲངས་ཏེ་ཐུགས་དམ་བསྐུལ་བ་ནི། ཧཱུྃ༔ བདེ་ཆེན་དབྱིངས་ཀྱི་དཀྱིལ་འཁོར་ནས༔ ཐུགས་རྗེ་ཆེན་པོ་ཞི་དང་ཁྲོ༔ ཤེས་རབ་ཡུམ་དང་མཁའ་འགྲོ་ལྔ༔ འཁོར་བཅས་དབྱིངས་ནས་སྐུ་བཞེངས་ཤིག༔ ཨོཾ༔ བདེ་གཤེགས་མ་ལུས་ཐམས་ཅད་ཀྱི༔ སྐུ་ཡི་ཕྲིན་ལས་དུས་ལ་བབ༔ འདོད་ཁམས་བདེ་བ་ཆེན་པོར་སྒྲོལ༔ སེམས་ཅན་འདོད་ཆགས་འཇོམས་པར་མཛོད༔ ཨཱ༔ བདེ་གཤེགས་མ་ལུས་ཐམས་ཅད་ཀྱི༔ གསུང་གི་ཕྲིན་ལས་དུས་ལ་བབ༔ གཟུགས་ཁམས་ཡེ་ཤེས་ལྔ་རུ་སྒྲོལ༔ སེམས་ཅན་ཞེ་སྡང་འཇོམས་པར་མཛོད༔ ཧཱུྃ༔ བདེ་གཤེགས་མ་ལུས་ཐམས་ཅད་ཀྱི༔ ཐུགས་ཀྱི་ཕྲིན་ལས་དུས་ལ་བབ༔ གཟུགས་མེད་ཀ་དག་ངང་དུ་སྒྲོལ༔ སེམས་ཅན་གཏི་མུག་འཇོམས་པར་མཛོད༔ ཧོ༔ བདག་སོགས་སེམས་ཅན་ཐམས་ཅད་ཀྱི༔ གཞི་ནི་ལྷུན་གྱིས་གྲུབ་པ་ལ༔ ལམ་ནི་མངོན་སུམ་སྣང་བ་ཤར༔ འབྲས་བུ་གཞི་ལ་རྫོགས་པར་མཛོད༔ ཅེས་བསྐུལ་ཞིང་། ཆད་ཐོ་བསྒྲག་པ་ནི། ཧཱུྃ༔ སྒྲུབ་པའི་རིག་འཛིན་ཐམས་ཅད་ཀྱིས༔ དམ་ལ་བཏགས་པའི་སྲུང་མ་རྣམས༔ དམ་རྫས་གཏོར་མ་འདི་ལོངས་ལ༔ ཁས་བླངས་བཞིན་དུ་ཕྲིན་ལས་མཛོད༔ སློབ་དཔོན་པདྨ་འབྱུང་གནས་ཀྱིས༔ བོད་ཀྱི་ལྷ་ཆེན་དྲེགས་པ་ཀུན༔ བཀའ་སྡོད་ཕོ་ཉར་རྩིས་སུ་ཕབ༔ དམ་ལ་བཏགས་ནས་གཉེར་གཏད་པའི༔ ཐ་ཚིག་གཉན་པོ་བདག་བསྐུལ་ལོ༔ བཅོལ་པའི་ཕྲིན་ལས་སྒྲུབ་པར་མཛོད༔ ཨོ་རྒྱན་རྗེས་འཇུག་རིག་འཛིན་དང༔ བསྟན་པ་མཆོད་པའི་ཡོན་བདག་རྣམས༔ མཐོ་མཐོ་དགུང་ལ་རེག་པ་དང༔ དམའ་དམའ་བུ་བཞིན་སྐྱོང་བར་མཛོད༔ རུ་བཞི་བོད་ཀྱི་རྒྱལ་ཁམས་འདིར༔ མཐའ་དམག་གདུག་པ་སྲུང་བ་དང༔ ནད་མུག་འཁྲུགས་རྩོད་ཀུན་ཞི་ཞིང༔ ལོ་ཕྱུགས་ལེགས་ཤིང་བདེ་བར་མཛོད༔ ཨ་ཡ་མ་དུ་རུ་ཙ་ཤ་ན་ཏྲི་མ་ཧཱ་བ་ལིཾ་ཏ་ཁཱ་ཧི༔ ཞེས་ཐ་ཚིག་བསྒྲགས་ཏེ། ཆད་ཐོའི་གཏོར་མ་དེ་ཉིད་ཟོར་དུ་བསྐུལ་བ་ནི། ཧཱུྃ༔ སྣང་ཞིང་སྲིད་པས་བསྡུས་པ་ཡི༔ མ་རིག་བདག་འཛིན་དགྲ་དང་བགེགས༔ ཡེ་ཤེས་རོལ་པའི་གཏོར་ཟོར་གྱིས༔ སྣོད་ཀྱི་འཇིག་རྟེན་གཞལ་ཡས་ཁང༔ སྐྱེ་འགྲོ་སེམས་ཅན་སངས་རྒྱས་ཉིད༔ སྡུག་བསྔལ་བདེ་བ་ཆེན་པོའི་ངང༔ འཁོར་བ་མྱང་འདས་དབྱིངས་སུ་ཟློག༔ ཉོན་མོངས་དུག་ལྔ་ཡེ་ཤེས་ལྔ༔ ཕུང་ལྔ་ཡབ་ལ་འབྱུང་ལྔ་ཡུམ༔ འཁོར་བ་མྱ་ངན་འདས་པའི་ཆོས༔ ཐམས་ཅད་ཀ་དག་ཀློང་དུ་ཟློག༔ ཅེས་ཟོར་དུ་འཕང་ངོ་། །བརྟན་མ་སྐྱོང་བ་ནི། གཏོར་གཞོང་བཤལ་བའི་སྨན་ཕུད་ཀྱིས་བརྟན་མའི་གཏོར་མར་བྲན་ཏེ་བྱིན་གྱིས་བརླབས་ནས། བྷྱོ༔ པདྨ་དབང་གི་བཀའ་ཉན་པའི༔ མ་མོ་བརྟན་མ་བཅུ་གཉིས་པོ༔ རང་རང་འཁོར་གཡོག་དཔུང་དང་བཅས༔ འདིར་བྱོན་དམ་རྫས་གཏོར་མ་ལོངས༔ སྔོན་ཚེ་ཁས་བླངས་དམ་བཅས་བཞིན༔ བཅོལ་པའི་ཕྲིན་ལས་སྒྲུབ་པར་མཛོད༔ ཅེས་ཕྲིན་ལས་བཅོལ་ལ་གོམ་པ་བདུན་ཅུའི་ཕྱི་རོལ་དུ་འབུལ། དེ་ནས་གྲལ་གཤམ་དུ་གཏོར་གཞོང་ཁ་སྦུབས་པའི་སྟེང་དུ་སློབ་དཔོན་གྱི་ཕྱག་གི་རྡོ་རྗེས་རྒྱ་གྲམ་དུ་བྱས་ནས། ཧཱུྃ༔ རྟ་ཡི་བརྟུལ་ཞུགས་ཆེན་པོ་ཡིས༔ རྡོ་རྗེའི་བྲོ་བརྡུང་དམ་ཚིག་ཆེ༔ དཔལ་ཆེན་སྐུ་གསུང་ཐུགས་ཡོན་ཏན༔ ཕྲིན་ལས་རོལ་པ་རྡོ་རྗེའི་བྲོ༔ ཉོན་མོངས་དུག་ལྔའི་ཕུང་པོ་རྣམས༔ ཡེ་ཤེས་ལྔ་རུ་ཆེམས་སེ་ཆེམ༔ སྐུ་ལྔ་ལྷུན་གྲུབ་ཏ་ལ་ལ༔ བདེ་བ་ཆེན་པོར་ཤིགས་སེ་ཤིག༔ འདི་ནི་དཔལ་གྱི་དམ་ཚིག་སྟེ༔ འཁོར་གསུམ་དམིགས་མེད་དབྱིངས་སུ་ཐིམ༔ ཨོཾ་ཨཱཿཧཱུྃ་སཏྭཾ་བྷ་ཡ་ལམ་ནན༔ ཅེས་བྲོ་བརྡུང་། དེ་ནས་དངོས་གྲུབ་བླང་བ་ནི། ཨོཾ༔ ཆོས་ཀྱི་དབྱིངས་ཀྱི་ཕོ་བྲང་མཆོག༔ འགྲོ་འདུལ་སྤྲུལ་པའི་དཀྱིལ་འཁོར་ནས༔ བཅོམ་ལྡན་འཕགས་པ་སྤྱན་རས་གཟིགས༔ འཁོར་བཅས་བདག་ལ་དགོངས་སུ་གསོལ༔ བདག་ཅག་དཀྱིལ་འཁོར་འདིར་ཞུགས་ནས༔ ཁྱོད་ལ་སྐྱབས་གསོལ་མགོན་བཅས་ཤིང༔ གུས་པས་གསོལ་བ་འདེབས་ལགས་ན༔ མགོན་པོའི་ཐུགས་རྗེས་བདག་ལ་དགོངས༔ སྐུ་གསུང་ཐུགས་ཀྱི་བྱིན་རླབས་དང༔ མཆོག་དང་ཐུན་མོང་དངོས་གྲུབ་ཀུན༔ བཅོམ་ལྡན་ཐུགས་ཀྱི་བུམ་བཟང་ནས༔ ད་ལྟ་ཉིད་དུ་བདག་ལ་སྩོལ༔ ཞི་རྒྱས་དབང་དང་དྲག་པོ་སོགས༔ ཕྲིན་ལས་རྣམ་བཞིའི་དངོས་གྲུབ་རྣམས༔ འགྲོ་བ་མང་པོ་བསྒྲལ་བའི་ཕྱིར༔ བདག་ལ་བསྩལ་བར་མཛད་དུ་གསོལ༔ ཨོཾ་ཨཱཿཧཱུྃ་སརྦ་སིདྡྷི་ཕ་ལ་ཧཱུྃ༔ ཞེས་འདོད་པའི་དོན་ལ་གསོལ་བ་བཏབ་སྟེ་དངོས་གྲུབ་བླང་ངོ་། །དེ་ནས་གཏང་རག་གི་དོན་དུ། ཨོཾ༔ ཀུན་བཟང་རྣམ་རོལ་མཆོད་པའི་ཚོགས༔ མཆོད་ཡོན་ཞལ་བསིལ་མེ་ཏོག་དང༔ བདུག་སྤོས་མར་མེ་དྲི་ཆབ་དང༔ ཞལ་ཟས་སིལ་སྙན་སྣ་ཚོགས་དང༔ གཟུགས་སྒྲ་དྲི་རོ་རེག་བྱ་སོགས༔ འདོད་ཡོན་ལྔ་དང་རང་བྱུང་རྫས༔ དབང་པོའི་མེ་ཏོག་ཚིལ་གསུར་སྤོས༔ ཞུན་ཆེན་མར་མེ་མཁྲིས་པའི་དྲི༔ ཤ་ཆེན་ཞལ་ཟས་ལ་སོགས་ཏེ༔ འདོད་ཡོན་མཆོད་པ་བསམ་མི་ཁྱབ༔ བདག་ཅག་དད་པས་འབུལ་ལགས་ན༔ བདེ་བ་ཆེན་པོར་བཞེས་སུ་གསོལ༔ ཨོཾ་བཛྲ་ཨརྒྷཾ་པཱ་དྱཾ་པུཥྤེ་དྷཱུ་པེ་ཨཱ་ལོ་ཀེ་གྷནྡྷེ་ནཻ་ཝིདྱ་ཤབྡ་སརྦ་པཱུ་ཛ་ཧོ༔ ཞེས་མཆོད་ནས། ཐོག་མཐའ་མེད་པའི་རྡོ་རྗེ་སེམས༔ གཙོ་དང་འཁོར་དུ་རྣམ་ཤར་བ༔ རང་རིག་ཡེ་ཤེས་རོལ་པའི་རྩལ༔ འདུ་འབྲལ་མེད་པའི་ངང་དུ་བསྟོད༔ སོགས་ཀྱིས་བསྟོད། ཡི་གེ་བརྒྱ་པ་དང་། ཧོ༔ བདེ་གཤེགས་ཀུན་འདུས་དཀྱིལ་འཁོར་འདིར༔ བདག་ཅག་མི་ཤེས་བག་མེད་པས༔ ལྟ་སྒོམ་སྤྱོད་པ་འཁྲུལ་ཞིང་གོལ༔ བསྐྱེད་རིམ་མ་གསལ་བཟླས་བརྗོད་ཉུང༔ ཆོ་ག་མ་དག་ལྷག་ཆད་འཁྲུགས༔ མཆོད་རྫས་མ་འབྱོར་ལེ་ལོས་གཡེལ༔ དེ་སོགས་ནོངས་གྱུར་ཅི་མཆིས་པ༔ མཐོལ་བཤགས་བཟོད་པར་མཛད་དུ་གསོལ༔ ཞེས་ནོངས་པ་བཤགས། ཙཀ་ལི་སོགས་རྟེན་ཡོད་ན། འདིར་ནི་གཟུགས་དང་ལྷན་ཅིག་ཏུ། །སོགས་ཀྱིས་དམ་ཡེ་གཉིས་ཀ་བསྟིམ། སྒྲུབ་མཆོད་ཞག་སྦྲེལ་མའི་ཉིན་ཐ་མར་གཤེགས་གསོལ་བྱེད་ན། ཨོཾ། ཁྱེད་ཀྱིས་སེམས་ཅན་དོན་ཀུན་མཛད། །སོགས་ཀྱིས། རང་བཞིན་ཡེ་ཤེས་ཀྱི་འཁོར་ལོ་ཆོས་ཀྱི་དབྱིངས་སུ་གཤེགས། ཏིང་འཛིན་དམ་ཚིག་དཀྱིལ་འཁོར་གསལ་བ་ལས་འོད་འཕྲོས། སྣོད་བཅུད་ཐམས་ཅད་སྦྱངས་ནས་གཞལ་ཡས་ཁང་ལ་ཐིམ། དེ་འཁོར་རྣམས་ལ་ཐིམ། འཁོར་རྣམས་གཙོ་བོ་ཡབ་ཡུམ་ལ་ཐིམ། ཡུམ་ཡབ་ལ་ཐིམ། དེ་ཡེ་ཤེས་སེམས་དཔའ་ལ་ཐིམ། དེ་ཏིང་ངེ་འཛིན་སེམས་དཔའ་ལ་ཐིམ། དེ་གྱེན་རྫོགས་སུ་ནཱ་དའི་དབྱིངས་སུ་ཐིམ་པར་བསམ་ནས་མཉམ་པར་བཞག །སླར་ཡང་། ཨོཾ་ཨཱཿཧཱུྃ་ཧྲཱི༔ ཨོཾ་མ་ཎི་པདྨེ་ཧཱུྃ༔ ཞེས་ཡི་གེ་བཅུ་པའི་སྒྲས་ཐུན་མཚམས་ཀྱི་ལྷར་ལྡང་། བསྔོ་སྨོན་ནི། ཧེ་རུ་ཀ་དཔལ་དཀྱིལ་འཁོར་དུ༔ སོགས་ནས། བླ་མ་ཡི་དམ་ལྷ་ཚོགས་དགོངས་སུ་གསོལ། །དེང་འདིར་བརྩོན་པས་བསྒྲུབས་པའི་དགེ་བ་དང་། །དུས་གསུམ་བསགས་དང་ཡོད་པའི་དགེ་བ་རྣམས། །བསྡོམས་ཏེ་བླ་མེད་བྱང་ཆུབ་ཆེན་པོར་བསྔོ། །དེང་ནས་བྱང་ཆུབ་སྙིང་པོར་མཆིས་ཀྱི་བར། །རིགས་བཟང་བློ་གསལ་ང་རྒྱལ་མེད་པ་དང་། །སྙིང་རྗེ་ཆེ་ཞིང་བླ་མ་ལ་གུས་ལྡན། །དཔལ་ལྡན་རྡོ་རྗེ་ཐེག་ལ་ངེས་གནས་ཤོག །དབང་གིས་སྨིན་ཅིང་དམ་ཚིག་སྡོམ་པར་ལྡན། །རིམ་གཉིས་ལམ་ལ་བསྙེན་སྒྲུབ་མཐར་ཕྱིན་ཏེ། །དཀའ་བ་མེད་པར་རིག་འཛིན་གོ་འཕང་བགྲོད། །དངོས་གྲུབ་རྣམ་གཉིས་བདེ་བླག་འགྲུབ་གྱུར་ཅིག །རྒྱལ་བའི་དཀྱིལ་འཁོར་བཟང་ཞིང་དགའ་བ་དེར། །པདྨོ་དམ་པ་ཤིན་ཏུ་མཛེས་ལས་སྐྱེས། །སྣང་བ་མཐའ་ཡས་རྒྱལ་བས་མངོན་སུམ་དུ། །ལུང་བསྟན་པ་ཡང་བདག་གིས་དེར་ཐོབ་ཤོག །དེར་ནི་བདག་གིས་ལུང་བསྟན་རབ་ཐོབ་ནས། །སྤྲུལ་པ་མང་པོ་བྱེ་བ་ཕྲག་བརྒྱ་ཡིས། །བློ་ཡི་སྟོབས་ཀྱིས་ཕྱོགས་བཅུ་རྣམས་སུ་ཡང་། །སེམས་ཅན་རྣམས་ལ་ཕན་པ་མང་བྱེད་ཤོག །རྒྱལ་བའི་བསྟན་པ་དར་ཞིང་རྒྱས་པ་དང་། །བསྟན་འཛིན་རྣམས་ཀྱི་བཞེད་པའི་དོན་ཀུན་འགྲུབ། །མ་ལུས་སྐྱེ་དགུའི་འགལ་རྐྱེན་ཀུན་ཞི་ཞིང་། །ཕུན་ཚོགས་མཐའ་དག་ཡིད་བཞིན་འབྱོར་གྱུར་ཅིག །བཀྲ་ཤིས་བརྗོད་པ་ནི། ཨོཾ། བྱིན་རླབས་མཆོག་སྩོལ་རིགས་བརྒྱའི་བདག །བླ་མ་རྣམས་ཀྱི་བཀྲ་ཤིས་ཤོག །དངོས་གྲུབ་ཆར་འབེབ་ཞི་དང་ཁྲོ། །ཡི་དམ་ལྷ་ཚོགས་བཀྲ་ཤིས་ཤོག །ཐོགས་མེད་ཕྲིན་ལས་སྒྲུབ་མཛད་པའི། །དཔའ་བོ་མཁའ་འགྲོའི་བཀྲ་ཤིས་ཤོག །གང་ལ་བསམ་པའི་དོན་ཀུན་འགྲུབ། །དགེ་ལེགས་མཆོག་གི་བཀྲ་ཤིས་ཤོག །ཅེས་པ་སོགས་ཀྱི་བཀྲ་ཤིས་པའི་ཚིགས་སུ་བཅད་པ་རྒྱ་ཆེར་བརྗོད་པས་དགེ་ལེགས་སུ་བྱའོ། །དེ་ལྟར་ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་སྒྲུབ་ཐབས་ཆོག་ཁྲིགས་ཟབ་ལམ་གསལ་བའི་ཉིན་བྱེད་ཅེས་བྱ་བ་འདི་ནི་ཨོ་རྒྱན་སྨིན་གྲོལ་གླིང་པའི་ཕྱག་བཞེས་ཇི་ལྟ་བ་བཞིན་དཀྱུས་གཅིག་ཏུ་བཀོད་པ་འདིས་ཀྱང་སྔ་འགྱུར་བསྟན་པའི་ཉི་མ་ཆེས་ཆེར་གསལ་བའི་རྒྱུར་གྱུར་ཅིག །མངྒ་ལཾ།། །།\nRetrieved from "https://rtz.tsadra.org/index.php?title=Terdzo-YA-014&oldid=128338"\nThis page was last edited on 15 February 2019, at 18:06.


DSpace at Cambridge: Ritual 1, 'Ghost Exorcism Ritual'\nTitle: Ritual 1, 'Ghost Exorcism Ritual'\nOther Titles: 驱鬼的仪式འདྲེ་འདུལ་བའི་ཆོ་ག\nAbstract: This file describes how the ghost exorcism ritual is usually held after the New Year, because during the New Year, ghosts come to the home to look for food. The ghosts include the family’s ancestors and other malicious ghost. The\npurpose of this ritual is to drive away the bad ghosts who want to harm the family members and the family’s livestock. 这个文件描述了平时如何在新年以后举行驱鬼仪式。因为在新年期间，鬼会到家里来寻找食物。这些鬼魂包括家里的祖先和另外一些恶毒的鬼。这个仪式的用途是驱赶不干净的鬼魂以防伤害家人和家畜。\nཡིག་ཆ་འདིའི་ནང་དུ་འདྲེ་འདུལ་བའི་ཆོ་ག་དེ་ཇི་ལྟར་དུས་རྒྱུན་ལོ་གསར་གྱི་རྗེས་སུ་སྤེལ་པ་དང་དེའི་རྒྱུན་མཚན་ནི་ལོ་གསར་གྱི་སྐབས་སུ་འདྲེ་རྣམས་ཁྱིམ་དུ་ཟ་མ་འཚོལ་བར་ཡོང་ངེས། འདྲེ་དེ་དག་ནི་ཁྱིམ་ཚང་གི་མེས་པོ་ཚོ་དང་གཞན་གནོད་སེམས་བཅངས་པའི་འདྲེ་རེད། ཆོ་ག་འདིའི་དམིགས་ཡུལ་ནི་འདྲེ་གདོན་ཕར་བསྐྱལ་ནས་ཁྱིམ་མི་དང་སྒོ་ཕྱུགས་ལ་གནོད་འཚེ་མི་བྱེད་པར་འགོག་པ་དེ་ཡིན།\nWangjiagou Ritual 1.MP318.75 MBmp3View/OpenWangjiagou Ritual 1.wav137.79 MBUnknownView/OpenWangjiagou Ritual 1.pdf350.25 kBAdobe PDFView/Open


བོད་ཀྱི་ཟློས་གར་རྩོམ་རིག་ལས《འགྲོ་བ་བཟང་མོ》དང་དེའི་སྒྱུ་རྩལ་གྱི་ཁྱད་ཆོས་མདོ་ཙམ་བརྗོད་པ། | ཀྲུང་གོ་བོད་ཀྱི་དྲ་བ།\n2018-05-29 17:20:18 ཀྲུང་གོ་བོད་ཀྱི་དྲ་བ། ལྷ་རྒྱལ་ཚེ་རིང་། ཀློག་གྲངས།\n[གནད་བཏུས]དཔྱད་རྩོམ་འདིར་ཟློས་གར་རྩོམ་རིག《འགྲོ་བ་བཟང་མོའི》ངོ་མཚར་བརྗོད་དོན་གཞིར་བཟུང་སྟེ། རྩོམ་རིག་གཞུང་ལུགས་ལ་རྣམ་པར་སྦྱར་ནས་གང་དེའི་བསམ་བློའི་རང་བཞིན་གནད་དུ་བསྡུས་ཏེ་བསྟན་ཡོད་པ་དང་། ཐུན་མིན་སྒྱུ་རྩལ་ཁྱད་ཆོས་རྣམ་པ་བཞིའི་སྒོ་ནས་སྤྲོས་འདུག་གོ །\n[གནད་ཚིག] ཟློས་གར་རྩོམ་རིག། གཏམ་རྒྱུད། སྒྱུ་རྩལ་ཁྱད་ཆོས། བསམ་བློའི་རང་བཞིན།\nདེ་ཡང་ཟློས་གར་རྩོམ་རིག《འགྲོ་བ་བཟང་མོ》ཞེས་པ་ནི་བོད་ལྗོངས་དབུས་སྟོད་མོན་ཡུལ་རྟ་དབང་ཞེས་བྱ་བ་རུ་བྱུང་བའི་དམངས་ཁྲོད་གཏམ་རྒྱུད་གཞིར་བཟུང་ནས་ལེགས་བསྒྲིགས་མཛད་པ་ཞིག་ཡིན་ཞིང། དུས་ཡུན་རིང་བོའི་འཁྲབ་སྟོན་ལག་ལེན་ཁྲོད་དུ་སྒྲིག་གཞི་ཚད་ལྡན་ཡིན་ལ། བརྗོད་དོན་ཕུན་སུམ་ཚོགས་པ། ཁྱད་ཆོས་འབུར་དུ་ཐོན་པའི་འཁྲབ་གཞུང་ཕུལ་དུ་ཕྱིན་པ་ཞིག་ཏུ་གྱུར་ཡོད། ལར་བོད་ཀྱི་ལྷ་མོའི་ཟློས་གར་ནི་བོད་མི་རིགས་ཀྱི་ངོ་མཚར་ཁྱད་ཆོས་ལྡན་པའི་དམངས་ཁྲོད་ཀྱི་འཁྲབ་སྟོན་སྒྱུ་རྩལ་ཞིག་ཡིན་ཕྱིར། དེ་ནི་ཐོག་མར་བོད་རིགས་དམངས་ཁྲོད་ཀྱི་གླུ་གཞས་དང་། ཞབས་བྲོ། གཏམ་བརྗོད་ཟློས་གར་སོགས་ཀྱི་རྨང་གཞིའི་སྟེང་ནས་རིམ་བཞིན་བྱུང་ཞིང་འཕེལ་རྒྱས་སུ་སོང་བ་ཞིག་ཡིན་པ་དང་། བོད་ཀྱི་ལྷ་མོའི་ཟློས་གར་གྱི་འཁྲབ་སྟོན་སྒྱུ་རྩལ་ནི་བོད་ཀྱི་བཙན་པོའི་དུས་སྐབས་ནས་བཟུང་རིག་པའི་དཔལ་དུ་མཆིས་པ་ནི་ལོ་རྒྱུས་དེབ་ཐེར་དག་གི་ཟུར་དང་ངོས་སུ་ཅུང་ཟད་ཙམ་རེ་བསྟན་འདུག་པ་ལྟར་ཡིན་ཞིང་། གྲུབ་ཐོབ་པ་ཐང་སྟོང་རྒྱལ་བོས་སྐྱེས་འབྲས་ཡག་ཅིང་གླུ་གར་ལ་མཁས་པའི་བུ་མོ་སྤུན་བདུན་ལ་ཟློས་གར་འཁྲབ་སྟོན་སྒྱུ་རྩལ་བསླབ་ཁྲིད་མཛད་པ་ནས་བཟུང་བོད་ཀྱི་ལྷ་མོའི་ཟློས་གར་སྒྱུ་རྩལ་ནི་འཕེལ་རྒྱས་གསར་བ་ཞིག་གི་ལམ་དུ་བསྐྱོད་མགོ་བརྩམས་པ་དང། རིམ་བཞིན་བོད་ཀྱི་ཟློས་གར་ཆེན་མོ་བརྒྱད་ལ་སོགས་པ་དར་རྒྱས་བྱུང་ངོ་། །\nའདིར་དགོས་ཆེད་དུ་གསལ་ཁ་ཆོད་པར་བཤད་དགོས་པ་ཞིག་ནི། ལྷ་མོའི་ཟློས་གར་དང་དགོན་པའི་འཆམ་གཉིས་ནི་མཚོན་བྱ་དོན་དང་མཚོན་ཚུལ་ཐབས་གཉིས་ཀྱི་ཆ་ནས་ཐ་དད་པ་ཡིན་ཏེ། འཆམ་ནི་སྔོན་གྱི་དུས་སུ་སངས་རྒྱས་བཅོམ་ལྡན་འདས་ཀྱིས་གསང་སྔགས་ཀྱི་ཆོས་འཁོར་བསྐོར་སྐབས། གསང་སྔགས་ཀྱི་ལྷ་སྐུའི་བཀོད་པ་སྣ་ཚོགས་ཤིག་མངོན་པར་བསྟན་པ་རྣམས་སྐུ་བརྙན་དུ་མཛད་པ་དང་། ཞལ་ཐང་དུ་བྱུང་བ། ཞལ་འབག་ཏུ་བཞེངས་པ་རྣམས་ནི་ཕྱིས་སུ་བོད་བརྒྱུད་ནང་བསྟན་ཆོས་ལུགས་ཀྱི་གྲུབ་མཐའ་སོ་སོའི་དགོན་སྡེ་དག་གིས་གསང་སྔགས་ཀྱི་དཀྱིལ་འཁོར་སྒྲུབ་མཆོད་མཛད་སྐབས་ཞི་ཁྲོའི་ལྷ་རྣམས་ཀྱི་ཆས་སུ་ཞུགས་ནས་སྦྱིན་བསྲེགས་ལྡུག་པ་དང་། ལྕགས་མཁར་བསྲེགས་པ། གཏོར་ཟོར་འཕེན་པ་བཅས་དང་ཉེ་བར་འབྲེལ་ནས་འཆམས་དང་འཆམ་གྱིན་པ་དེ་ཡིན་ཕྱིར། བོད་ཀྱི་ལྷ་མོའི་ཟློས་གར་དང་གཏན་ནས་མི་འདྲའོ། ། བོད་ཀྱི་ལྷ་མོའི་ཟློས་གར་དང་དགོན་པའི་འཆམ་གཉིས་ནི་ནང་དོན་དང་རྣམ་པ་གཉིས་ཀྱི་ཐད་ནས་ཐ་དད་ཡིན་པའི་སྐོར་ལ་མཁས་པ་བློ་བཟང་རྡོ་རྗེ་ལགས་ཀྱིས《བོད་ཀྱི་ལྷ་མོའི་ཟློས་གར་གྱི་སྒྱུ་རྩལ་སྐོར་གླེང་བ》ཞེས་པའི་དཔྱད་རྩོམ་དུ། འཆམ་ཞེས་པ་ནི་བོད་ཀྱི་བོན་པོའི་ཆོས་ལུགས་དང་སངས་རྒྱས་ཆོས་ལུགས་གཉིས་ཀར་ཡོད་པ་ཞིག་ཡིན་ཞིང་། དེ་དང་བོད་ཀྱི་དམངས་ཁྲོད་ནས་བྱུང་བའི་ལྷ་མོའི་ཟློས་གར་གཉིས་ནི་གཏན་ནས་མི་འདྲ་བའི་རྒྱུ་མཚན་བཞི་ཡོད་དེ། དེ་ནི་དེ་དག་གི་ཐོག་མའི་འབྱུང་ཁུངས་མི་འདྲ་བ་དང་། འཁྲབ་སྟོན་གྱི་སྒྱུ་རྩལ་མི་འདྲ་བ་དང་། གླུ་དབྱངས་ཀྱི་འགྱུར་ཁུགས་མི་འདྲ་བ་དང། རོལ་མོའི་ཆིངས་མི་འདྲ་བ་བཅས་སོ་ཞེས་དང་། སངས་རྒྱས་ཆོས་ལུགས་ཀྱི་གར་འཆམ་ནི་སྟོན་པ་ཤཱཀྱ་མུ་ནེས་གསུངས་པའི་གསང་སྔགས་ཀྱི་རྒྱུད་སྡེ་བཞིའི་ནང་གི་རྣལ་འབྱོར་རྒྱུད་དང་བླ་མེད་རྒྱུད་འགའ་ཞིག་ལས་བྱུང་བའི་རྡོ་རྗེ་གར་ཞེས་པ་དེ་ཡིན། དེ་ཐོག་མར་བོད་དུ་དར་སྤེལ་མཛད་པ་པོ་ནི་སློབ་དཔོན་པདྨ་སམ་བྷ་ཝ་དང་མཁན་པོ་བོ་དྷི་ས་ཏྭ་གཉིས་ཡིན་ཞིང་། ཁོང་རྣམ་པ་གཉིས་བོད་དུ་ཕེབས་ནས་བསམ་ཡས་གཙུག་ལག་ཁང་ལ་རབ་གནས་མཛད་སྐབས་རྒྱུད་དང་མཐུན་པའི་རྡོ་རྗེའི་གར་མཛད་པ་དང་། བསྟན་པ་ཕྱི་དར་གྱི་སྐབས་སུ། མངའ་རིས་གུ་གེ་རྒྱལ་པོ་ལྷ་བླ་མ་སྐུ་མཆེད་ཀྱིས་མཐོ་ལྡིངས་གཙུག་ལག་ཁང་བཞེངས་ཤིང་། གསང་སྔགས་ཀྱི་རྒྱུད་མང་པོ་རྒྱ་གར་ནས་བོད་སྐད་དུ་ལེགས་པར་བསྒྱུར་རྗེས། ལོ་ཙཱ་པ་རིན་ཆེན་བཟང་པོས་རྒྱུད་སྡེའི་དགོངས་པ་དང་མཐུན་པའི་རྡོ་རྗེའི་གར་གྱི་རིགས་དར་སྤེལ་མཛད་པ་དང་། དེ་བཞིན་དུ་ས་སྐྱ་པ་དང་། བཀའ་རྒྱུད་པ། རྙིང་མ་པ་སོགས་གྲུབ་མཐའ་མང་པོ་ཞིག་ལ་རང་རང་གི་ཕྱག་བཞེས་སུ་ཡོད་པའི་གར་འཆམ་མང་པོ་ཞིག་ཡོད་པ་རྣམས་ཀྱང་སྟོན་པ་ཤཱཀྱ་མུ་ནེས་གསུངས་པའི་རྒྱུད་སྡེའི་དགོངས་པ་དང་མཐུན་པར་མཛད་པ་ཡིན་པས། དེ་དག་ལ་རང་རང་སོ་སོའི་ཁུངས་རེ་ཡོད་པ་རེད་ཅེས་ཁུངས་ལུང་ལྡན་ལ་གསལ་ཁ་ཆོད་པར་གསུངས་པ་དེ་ལྟར་ཡིན་པ་རྟོགས་དགོས་སོ། །\nདེ་ཡང་ཡུལ་མཎྜལ་སྒང་ཞེས་བྱ་བ་ན། བྲམ་ཟེ་རིགས་ཀྱི་རྒན་རྒོན་གཉིས་བཞུགས་པ་ལ། ཡབ་ཀྱི་མཚན་ལ་བྲམ་ཟེ་བློ་བོ་དང་། ཡུམ་གྱི་མཚན་ལ་བྲམ་ཟེ་མཛེས་མ་ཟེར་ཞིང་། ཡབ་ཡུམ་འདི་གཉིས་ལ་བཀྲ་ཤིས་པའི་ལྟས་དང་བཅས་པར་སྲས་མོ་ཞིག་འཁྲུངས་ཏེ་ཞལ་ནས་མ་ཎི་ཡིག་དྲུག་གསུངས་བྱུང་བ་དང་། བར་སྣང་ཁམས་སུ་འཇའ་འོད་ཀྱི་གུར་ཁང་ཕུབ་ཅིང་། མ་ཡེ་ཤེས་མཁའ་འགྲོ་སྡེ་ལྔ་འདུས་ནས་མགྲིན་གཅིག་ཏུ་མཚན་ལ་མཁའ་འགྲོ་མ་འགྲོ་བ་བཟང་མོ་ཞེས་གསོལ།\nདེ་ནས་དུས་ནམ་ཞིག་གི་ཚེ། ཡུལ་མཎྜལ་སྒང་གི་རྒྱལ་པོ་ཀཱ་ལ་དབང་པོས། མདའ་གཞུ་ནི་བཏགས། བློན་འབངས་རྣམས་དང་། ཁྱི་མོ་ལྕགས་ཕྲ་འབ་ཤེས་དེ་ཁྲིད་ནས་རི་དྭགས་རྔོན་པར་སོང་ངོ་། ། ཉིན་དེར་རི་ལུང་གང་མང་མྱུལ་ནས་རི་དྭགས་ཁ་ཤ་མང་པོ་ཞིག་བསད་པ་དང། དེ་ནས་ཉི་མ་ནུབ་ནས་གྲིབ་མ་ས་གཞི་ལ་གོན་པའི་མཚམས་དེ་ལ། ཁྱི་མོ་ལྕགས་ཕྲ་འབ་ཤེས་དེ་ཉིད་གར་སོང་ཆ་མེད་དུ་གྱུར་པ་ལ། བློན་འབངས་རྣམས་ཀྱིས་ཕྱོགས་ཀུན་ཏུ་བཙལ་ནས་མ་རྙེད་དོ། ། ཕྱིའི་ཉིན་མོའི་ནམ་མཁའ་ལངས་པའི་ཚེ། ཉི་མ་ཤར་ཕྱོགས་ཀྱི་ནགས་གསེབ་སྟུག་པོ་ཞིག་ཏུ་ཕྱིན་པ་ན། ཁང་པ་ཆུང་ཆུང་བཀོད་པ་ལེགས་པ་ཞིག་མཐོང་ནས། རྒྱལ་པོ་དང་མཉམ་དུ་དུད་ཁྱིམ་དེར་ཕེབས་ནས་ཁྱི་མོ་བཙལ་བ་ལ། ཁྱི་མོ་མ་རྙེད་པར། དུད་ཁྱིམ་དེའི་གཟིམ་ཆུང་ནང་དུ་བྱོན་པའི་ཚེ། གཡུ་ཁྲིའི་སྟེང་ན། མིའི་བུ་མོ་མི་འདྲ་བ་ལྷའི་སྲས་མོ་འདྲ་བ། མཐོང་བ་ཙམ་གྱིས་ཡིད་འཕྲོག་པ། ཡེ་ཤེས་ཀྱི་མཁའ་འགྲོའི་མཚན་རྟགས་དང་ལྡན་པ་ཞིག་བཞུགས་པ་མཐོང་བས། རྒྱལ་པོས་རང་གི་བཙུན་མོར་འདོད་ནས་བྲམ་ཟེ་རྒན་རྒོན་གཉིས་ལ། བུ་མོ་འགྲོ་བ་བཟང་མོ་འདི་ཉིད་ཅིས་ཀྱང་ང་རྒྱལ་པོའི་བཙུན་མོར་སྟེར་དགོས་ཞེས་བཀའ་གསུང་བཙན་པོ་གནང་སྟབས། འགྲོ་བ་བཟང་མོ་རྒྱལ་པོའི་བཙུན་མོ་བྱེད་འདོད་མེད་ན་ཡང་། ཡབ་ཡུམ་གཉིས་ཀྱི་བཀའ་གསུང་ཇི་བཞིན་རྒྱལ་པོའི་ཁྱིམ་ལ་བྱོན་རྒྱུ་ཞལ་གྱིས་བཞེས་སོ། །\nདེ་ནས་འགྲོ་བ་བཟང་མོར་སྲས་མོ་ཞིག་འཁྲུངས་ཏེ། མཚན་ལ་ལྷ་ཅིག་ཀུན་ཏུ་བཟང་མོ་གསོལ། སྲས་མོ་དགུང་ལོ་གསུམ་ལ་བཞེས་པ་དང་། རྒྱལ་བུ་ཞིག་འཁྲུངས་ཏེ། མཚན་ལ་ལྷ་སྲས་རྒྱལ་བུ་ཀུན་ཏུ་ལེགས་པ་གསོལ་ཏོ། ། ཡབ་ཡུམ་སྲས་བཅས་དགའ་བདེའི་དཔལ་ལ་རོལ་ཅིང་འདོད་དགུ་ལོངས་སུ་སྤྱད་ནས་བཞུགས་པའི་ཚེ། རྒྱལ་པོ་ཀཱ་ལ་དབང་བོ་ལ་བཙུན་མོ་ཧ་ཅང་ཟེར་བ་ཞིག་ཡོད་པ་དེས། ད་ནི་རྒྱལ་པོ་ཀཱ་ལ་དབང་བོས་འགྲོ་བ་བཟང་མོ་བཙུན་མོར་བཞེས་ནས། རྒྱལ་རྒྱུད་འཛིན་པའི་རྒྱལ་སྲས་འདུག གཉེན་ཚན་སྤེལ་བའི་སྲས་མོའང་འདུག འོན་ཀྱང་ང་བཙུན་མོ་ཧ་ཅང་ཟེར་བ་ལ། ཁྱོད་འགྲོ་བ་བཟང་མོ་དགྲ་རུ་བྱུང་། ཁྱོད་འགྲོ་བ་བཟང་མོ་མ་བུ་གསུམ་པོ་ངས་ཟ་མ་ཐུབ་ན། ང་བཙུན་མོ་ཧ་ཅང་མིན་པའི་རྟགས། ། ཞེས་བསམ་ངན་ཡིད་ལ་བཅངས་ནས་སྦྱོར་ངན་ལག་ཏུ་བསྟར་བར་བརྩམས་པས་ན། འགྲོ་བ་བཟང་མོས་བདུད་ཀྱི་བར་ཆད་ཡོང་བ་མཁྱེན་ནས། སྲས་དང་སྲས་མོ་གཉིས་ལ་ཞལ་ཏ་སློབ་གསོ་ནན་མོར་གནང་རྗེས། མཁའ་འགྲོའི་གླིང་ལ་འཕུར་སོང་ངོ་། ། དེ་ནས་སྲས་དང་སྲས་མོ་གཉིས་ཡབ་རྒྱལ་པོ་ཀཱ་ལ་དབང་བོའི་གམ་ལ་སོང་ནས་ཡུམ་འགྲོ་བ་བཟང་མོ་མཁའ་འགྲོའི་གླིང་ལ་འཕུར་སོང་བའི་གནས་ཚུལ་ཞུས་པས། རྒྱལ་པོོ་དྲན་མེད་དུ་བརྒྱལ་ཏོ། ། དེ་ནས་འཁོར་འབངས་རྣམས་ཀྱིས་ཙན་དན་གྱི་ཆུ་ཞལ་ལ་གཏོར་བ་དང་རྒྱལ་པོའི་ཐུགས་དྲན་སོས་པར་གྱུར་ཏེ། སྤྱན་ཆབ་བསིལ་ནས་སྡུག་བསྔལ་ལ་ལྷུང་ནས་བསྡད་དོ། །\nདེའི་སྐབས་སུ། བདུད་མོ་ཧ་ཅང་གིས་བློན་པོ་རྣམས་ལ་བཀའ་བསྒོས་ནས་རྒྱལ་པོ་ཀཱ་ལ་དབང་བོ་ལ་གཡོ་ཐབས་ཀྱིས་ཨ་རག་རྒུན་ཆང་འདྲེན་ཁུལ་གྱིས་སྨྱོ་ཆུ་ཡང་ཡང་དྲངས་པ་ལ། རྒྱལ་པོོ་སྨྱོས་པར་གྱུར་ནས་མཚམས་མཚམས་ལ་ངའི་འགྲོ་བ་བཟང་མོ་ཟེར་བཞིན་བར་སྣང་ལ་སྤྱན་གྱིས་ཅེ་རེ་གཟིགས་ཤིང་། མཚམས་མཚམས་ལ་གླུ་ལེན་པ་དང་། མཚམས་མཚམས་ལ་གར་བྱེད་པར་གྱུར་པས། མུན་པའི་བཙོན་ལ་བཅུག་གོ ། དེའི་ཚེ། བདུད་མོ་ཧ་ཅང་གི་བསམ་པ་ལ། འགྲོ་བ་བཟང་མོའི་སྲས་དང་སྲས་མོ་འདི་གཉིས། ལོ་ན་ཆུང་དུས་མེད་པར་མ་བཏང་ན། ན་སོ་དར་ལ་བབས་དུས་མི་ཐུབ་པར་འདུག་པས། ད་ནི་གསོད་པའི་ཐབས་ཤེས་ཤིག་འཐེན་དགོས་སྙམ་སྟེ། ནད་ཀྱིས་མནར་ནས་འཆི་བ་ལྟར་མལ་ཁྲིར་ཉལ་བསྡད་པ་ལ། བློན་པོ་རྣམས་ཀྱིས་ཅི་བྱུང་གང་གི་གཏམ་དྲིས་ཚེ། བདུད་མོ་ན་རེ། བློན་པོའི་ཚོགས་རྣམས་ང་ལ་ཚུར་ཉོན་དང་། ང་ལ་དྲག་རྒྱུ་མེད་པའི་ལྗི་མོ་ནད་ཀྱིས་ཐེབས། ང་ལ་ཕན་པའི་སྨན་ནི་འདི་འདྲ་འདུག འགྲོ་བ་བཟང་མོའི་སྲས་དང་སྲས་མོ་གཉིས། ང་ཡི་ལོ་ཁམས་ཀུན་ནས་མི་མཐུན་པས། མིང་སྲིང་གཉིས་ཀྱི་སྙིང་དམར་མ་ཟོས་ན། ང་བཙུན་མོའི་ནད་འདི་དྲག་ཐབས་མེད། ཅེས་སྨྲས་པ་ལ། འགྲོ་བ་བཟང་མོའི་སྲས་མོ་ལྷ་ཅིག་ཀུན་ཏུ་བཟང་མོ་དང་། སྲས་རྒྱལ་བུ་ཀུན་ཏུ་ལེགས་པ་གཉིས་ཤན་པ་རྒན་གཞོན་གཉིས་ལ་སྤྲད་ནས། དེ་གཉིས་ཀྱི་དོན་སྙིང་དམར་པོའི་ཚ་དྲོད་མ་ཡལ་བར་བདུད་མོ་ཧ་ཅང་ལ་ཁྱེར་ཤོག་ཅེས་བཀའ་བསྒོས་སོ། །\nཡིན་ན་ཡང་། ཤན་པ་རྒན་གཞོན་དེ་གཉིས་སྲས་དང་སྲས་མོ་གཉིས་ལ་ཁོང་ནས་སྙིང་རྗེ་སྐྱེས་ནས། དེ་གཉིས་ཚེ་ཐར་ལ་བཏང་རྗེས། ཕོ་བྲང་རྒྱ་སྒོའི་འདབས་རོལ་གྱི་ཁྱི་ཕྲུག་གཉིས་བསད་ནས་དེ་གཉིས་ཀྱི་དོན་སྙིང་བཙུན་མོ་ལ་ཕུལ་བས་ན། བདུད་མོ་ཧ་ཅང་གིས་ཁྱི་སྙིང་གཉིས་ཟོས་མཐར་ནད་དེ་ཡང་སངས་དྲག་ཏུ་གྱུར་པའི་ཕྱི་ཚུལ་བསྟན་ཏོ། །\nདེ་ནས་ཉིན་ཞིག་ལ། བདུད་མོ་ཧ་ཅང་ཕོ་བྲང་གི་ཡང་རྩེ་ལ་ལྟ་སྐོར་དུ་ཕྱིན་པ་ལས། སྲས་དང་སྲས་མོ་གཉིས་མེ་ཏོག་ར་བར་སྐུ་རྩེད་དུ་བྱོན་པ་མཐོང་བར་གྱུར་ཏེ་ཁོང་ཁྲོ་རབ་ཏུ་སྐྱེས་ཤིང་། སླར་ཡང་ནད་ཀྱིས་ཐེབས་པའི་ཚུལ་གྱིས་ཉལ་ནས་བསྡད་དོ། ། དེ་ནས་བློན་པོ་རྣམས་ཀྱིས་བཙུན་མོ་ཧ་ཅང་ལ་གཏམ་དྲིས་པས་ན། ཅིས་ཀྱང་སྲས་དང་སྲས་མོ་གཉིས་ཉ་པ་རྒན་གཞོན་གཉིས་ལ་སྤྲད་ནས་རྒྱ་མཚོའི་ནང་དུ་འཕེན་དགོས་པའི་བཀའ་གསུང་གནང་ངོ་། ། ཉ་པ་རྒན་གཞོན་གཉིས་ཀྱིས་སྲས་དང་སྲས་མོ་གཉིས་ཁྲིད་ནས་རྒྱ་མཚོའི་ཁར་ཕྱིན་ཚེ། སེམས་ནས་སྙིང་རྗེ་སྐྱེས་ཏེ་མཚོ་ལ་འཕེན་མ་སྤོབས་པར་དེ་གཉིས་ཚེ་ཐར་ལ་བཏང་།\nདེ་ནས་ཡང་ཉིན་ཞིག་ལ། བཙུན་མོ་ཧ་ཅང་ཕོ་བྲང་ཡང་རྩེ་རུ་ཞབས་སྐོར་དུ་བྱོན་པ་ན། ཤར་ཕྱོགས་ཀྱི་ནགས་གསེབ་ན་སྲས་དང་སྲས་མོ་དེ་གཉིས་འགྲོ་བཞིན་པ་མཐོང་སྟེ། ཁོང་ཁྲོ་དྲག་ཏུ་སྐྱེས་ནས་མཚོན་ཆས་སྤྲས་པའི་དམག་དཔུང་རྣམས་དེ་གཉིས་འཛིན་པར་བཀའ་ཡིས་མངགས་པས། སྲས་དང་སྲས་མོ་གཉིས་བཟུང་སྟེ། གདོལ་བ་རྒན་གཞོན་ལ་སྤྲད་ནས་རྒྱ་གར་ཤར་རིའི་གཡང་ལ་འཕེན་པར་མངགས་པ་ལ། གདོལ་བ་གཞོན་པ་དེས་སྙིང་རྗེ་མེད་པར་ལྷ་སྲས་ཀུན་ཏུ་ལེགས་པ་ཤར་རིའི་གཡང་ལ་འཕངས་པའི་ཚེ། ཡུམ་འགྲོ་བ་བཟང་མོས་མཁའ་འགྲོའི་གླིང་ནས་གཟིགས་ཏེ། སྐད་ཅིག་ཉིད་ལ་བྱ་རྒོད་ཅིག་ཏུ་སྤྲུལ་ནས་གཡང་ལ་འཕངས་པའི་ལྷ་སྲས་ནི་གཤོག་ཐོག་ལ་བླངས་ཏེ་ལེགས་པར་བསྐྱབས་པ་དང་། དེ་ནས་ཉ་ཆེན་ཞིག་ཏུ་སྤྲུལ་ནས་ལྷ་སྲས་དེ་ཉིད་ཉ་མོའི་གཤོག་སྟེང་ལ་བླངས་ཏེ་རྒྱ་མཚོའི་ཕ་རོལ་དུ་བསྐྱལ་ཏོ། །\nདེ་ནས་ཡུམ་འགྲོ་བ་བཟང་མོ་ཡུལ་པདྨ་ཅན་གྱི་ནེ་ཙོ་སྨྲ་མཁན་ཞིག་ཏུ་སྤྲུལ་ཏེ། ཐབས་དང་རྫུ་འཕྲུལ་གྱིས་ལྷ་སྲས་ཀུན་ཏུ་ལེགས་པ་ཡུལ་པད་མ་ཅན་གྱི་རྒྱལ་པོ་ལ་དབང་བསྐུར་བས། ཡུལ་དེའི་མངའ་འབངས་རྣམས་གང་དེར་དད་པའི་སྤུ་ལོང་གཡོས་པར་གྱུར་པ་དང་། རྒྱལ་ཁབ་སྔར་ལས་དར་ཞིང་རྒྱས་ལ་རྒྱལ་འབངས་དགའ་སྐྱིད་དཔལ་ལ་རོལ་བར་གྱུར་ཏོ། །\nསྲས་མོ་ཀུན་ཏུ་བཟང་མོ་ནི་གདོལ་བ་རྒན་པོ་དེས་གཡང་ལ་འཕེན་པར་སྙིང་རྗེ་སྐྱེས་ནས་ཚེ་ཐར་ལ་བཏང་པས། སྲས་མོ་ཡུལ་གྲུ་ཀུན་ཏུ་འཁྱམས་ནས་ཟས་སྐོམ་སློང་དུ་སོང་སོང་བ་ལས། ཡུལ་པདྨ་ཅན་གྱི་རྒྱལ་པོའི་ཕོ་བྲང་དུ་འབྱོར་ནས། རྒྱལ་པོོ་ཀུན་ཏུ་ལེགས་པ་སྟེ་ཁོ་མོའི་མིང་པོོ་དང་ཞལ་འཛོམས་བྱུང་བས་ན། སྔོན་མེད་དགའ་སྤྲོ་རྒྱས་ཤིང་། ཁོ་མོ་རྒྱལ་པོོའི་ཕོ་བྲང་ལ་གདན་དྲངས་ཏེ། ལྷ་སྲས་རྒྱལ་པོོ་ཀུན་ཏུ་ལེགས་པ་གསེར་ཁྲི་ལ་བཞུགས། ལྷ་ཅིག་ཀུན་ཏུ་བཟང་མོ་གཡུ་ཁྲི་ལ་བཞུགས་ཏེ། པདྨ་ཅན་གྱི་རྒྱལ་སྲིད་ཆོས་བཞིན་བསྐྱངས་པར་བརྟེན། འདོད་ཡོན་ལོངས་སྤྱོད་སྔར་ལས་དར་ཞིང་རྒྱས་པར་མཛད་དོ། །\nདེ་ནས་ཡུན་རིང་མ་ལོན་པར། ཡུལ་མཎྜལ་སྒང་དུ་བདུད་མོ་ཧ་ཅང་གིས་འགྲོ་བ་བཟང་མོའི་སྲས་ཀུན་ཏུ་ལེགས་པ་ནི་པདྨ་ཅན་གྱི་རྒྱལ་པོར་གྱུར་པའི་གནས་ཚུལ་ཐོས་པར་གྱུར་ཏེ། འཁོར་འབངས་དང་བློན་པོ་རྣམས་ལྷན་ཅིག་བསྡུས་ནས་ཡུལ་མཎྜལ་སྒང་དུ་དམག་ཆེན་འབུམ་ཕྲག་རྩ་འཛུགས་བྱས་པ་དང་། དེ་ནས་བདུད་མོ་ཧ་ཅང་གིས་རུ་སྣ་དྲངས་ནས་པདྨ་ཅན་གྱི་རྒྱལ་ཁབ་ལ་དཔུང་འཇུག་དྲག་པོ་བྱེད་པར་ཆས་སོ། །\nསྐབས་དེར། རྒྱལ་པོོ་ཀུན་ཏུ་ལེགས་པས་ཡུལ་པདྨ་ཅན་གྱི་དམག་ཆེན་ཁྲི་ཕྲག་གསུམ་གྱི་རུ་སྣ་དྲངས་ཏེ། བདུད་མོ་ཧ་ཅང་གི་དམག་དཔུང་དང་གཡུལ་འགྱེད་བྱས་མཐར། བདུད་མོ་ཧ་ཅང་ལ་ཕྱོགས་བཞི་ནས་མདའ་གྲི་མདུང་གསུམ་ཆར་པ་འབབ་པ་ལྟར་བརྒྱབ་སྟེ་བསྒྲལ་མཐར། དོང་རིམ་པ་དགུའི་ཞབས་ལ་གཏན་དུ་སྦས་ཤིང། དེའི་སྟེང་ལ་མཆོད་རྟེན་ནག་པོ་ཞིག་བཞེངས་ནས་མནན་ནོ། ། གཞན་ཡུལ་མཎྜལ་སྒང་གི་དམག་མི་རྣམས་ལ་གནོད་འཚེ་ཅི་ཡང་མ་བཏང་བར་གསོལ་སྟོན་རྒྱ་ཆེར་མཛད་དོ། །\nརྒྱལ་ཁ་ཐོབ་རྗེས། སྲས་དང་སྲས་མོ་གཉིས་སླར་ཡང་ཡུལ་མཎྜལ་སྒང་ལ་ཕེབས་ནས། ཡབ་རྒྱལ་པོོ་ཀཱ་ལ་དབང་བོ་མུན་པའི་བཙོན་ལས་བསྐྱབས་ཏེ་སྨྱོ་ནད་ལ་སྨན་བཅོས་གང་ལེགས་མཛད་པ་དང་། སྔོན་སྲས་དང་སྲས་མོ་གཉིས་ཚེ་ཐར་ལ་གཏོང་མཁན་ཤན་པ་རྒན་གཞོན་གཉིས་ཡུལ་མཎྜལ་སྒང་གི་ནང་བློན་དང་། ཉ་པ་རྒན་གཞོན་གཉིས་ཡུལ་པདྨ་ཅན་གྱི་ནང་བློན་ལ་བསྐོས་ཏེ། གསོལ་སྟོན་བསམ་གྱིས་མི་ཁྱབ་པ་མཛད་མཐར། ལྷ་སྲས་ཀྱིས་ཡབ་རྒྱལ་པོ་ཀཱ་ལ་དབང་བོ་དང་འཁོར་འབངས་ལྔ་བརྒྱ་ནི་ཡུལ་པདྨ་ཅན་ལ་གདན་དྲངས་ནས། དགའ་སྟོན་རྒྱ་ཆེན་པོ་མཛད་པ་དང་། དེ་ནས་རྒྱལ་བློན་འཁོར་འབངས་ཐམས་ཅད་བདེ་སྐྱིད་དཔལ་ལ་རོལ་ཅིང་འདོད་དགུ་ལོངས་སུ་སྤྱད་ནས་བཞུགས་སོ། །\nགོང་ནས་མདོར་བསྡུས་པ་འདི་ནི་ཟློར་གར་རྩོམ་རིག《འགྲོ་བ་བཟང་མོའི》བརྗོད་དོན་གཙོ་བོ་ཡིན་ཞིང་། བརྗོད་དོན་འདིའི་སྟེང་ནས་གཞིགས་ཏེ་དཔྱད་ན། ཟློས་གར་རྩོམ་རིག《འགྲོ་བ་བཟང་མོའི》བསམ་བློའི་རང་བཞིན་ནི་གཤམ་གསལ་ལྟར་ཡིན་པར་སྙམ་སྟེ།\nགཅིག འཇིག་རྟེན་གཏམ་དཔེ་ལ། བུ་སྐྱེས་འདོད་གནམ་གྱིས་མི་ཁོག་ཟེར་བ་བཞིན། མཁའ་འགྲོ་མ་འགྲོ་བ་བཟང་མོའི་སྲས་མོ་ལྷ་ཅིག་ཀུན་ཏུ་བཟང་མོ་དང་། ལྷ་སྲས་ཀུན་ཏུ་ལེགས་པ་གཉིས་ལ། ཕྲག་དོག་གི་དུག་ཆུས་ཀུན་ནས་མྱོས་ཤིང་ཞེ་སྡང་གི་དུག་རླངས་སྙིང་ལ་འཁྱིལ་བའི་བདུད་མོ་ཧམ་སེམས་ཅན་ཧ་ཅང་གིས་ནི་ཐབས་བརྒྱ་ཇུས་སྟོང་འཐེན་ནས། ཐེངས་བཞི་ལ་གནོད་འཚེ་གཏོང་བར་བརྩམས་ཀྱང་། ལྷ་སྲས་མིང་སྲིང་གཉིས་ཀའི་ཚེ་སྲོག་གི་ཆ་ལ་གནོད་པ་སྤུ་ཙམ་ཡང་གཏོང་བར་མ་ནུས་པར། ལས་རྒྱུ་འབྲས་དང་རྣམ་སྨིན་འཁོར་ནས་བདུད་མོ་ཧ་ཅང་གཡུལ་འགྱེད་ཁྲོད་དུ་ངན་ཤི་ཐེབས་ཤིང་དོང་རིམ་པ་དགུའི་ཞབས་ལ་སྦས་པ་དང་དེའི་སྟེང་དུ་མཆོད་རྟེན་ནག་པོ་ཞིག་དུས་གཏན་དུ་བཞེངས་པ་དེ་ལ་ནི། གོམ་གང་མདུན་སྤོས་ཀྱིས་ཟུར་ཟ་དང་འཕྱ་དམོད་བྱས་པ་དང་། ཆབ་སྲིད་ཀྱི་ཧམ་སེམས་ཆེན་པོ་ལས་མངོན་དུ་གྱུར་པའི་བདུད་མོ་ཧ་ཅང་གི་སྦྱོར་བ་ངན་པ་དང་བསམ་པ་ཐ་ཤལ་དེ་ལ་གཏིང་མཐའ་ཟབ་པའི་ངང་ནས་མཚང་འབྱིན་དང་དགག་རྒྱག་བྱས་པ་དང་ལྷན་ཅིག་ཏུ། མི་ལས་འདས་པའི་མཁའ་འགྲོ་མ་འགྲོ་བ་བཟང་མོའི་ཁྱད་འཕགས་ཀྱི་མཛད་སྤྱོད་དང་ངོ་མཚར་གྱི་རྫུ་འཕྲུལ་ལ་བསྟོད་བསྔགས་དང་མོས་གུས་མཛད་ཡོད་ལ། ནང་འཁྲུག་གམ་དམག་འཁྲུག་ཀུན་ནས་བྲལ་བའི་ཞི་བདེ་དང་མཐུན་སྒྲིལ། མཛའ་བརྩེ་དང་བདེ་སྐྱིད། རང་དབང་མཆིས་ལ་མངའ་ཐང་དར་བའི་འཇིག་རྟེན་འཚོ་བ་དང་མཆོག་གྱུར་རྒྱལ་ཁབ་ལ་སྙིང་ནས་རེ་སྨོན་དང་བསྔགས་བརྗོད་མཛད་འདུག་གོ །\nགཉིས། ཀུན་མཁྱེན་འཇིགས་མེད་གླིང་པ་ཡིས། བསམ་པ་མཆོག་ཏུ་དགེ་ནའང་། ། ཐབས་མཁས་ཤེས་རབ་མཐུ་མེད་ན། ། སྐྱེས་དགུ་བདེ་བར་སྐྱོང་མི་ནུས། ། དེ་ཕྱིར་ལུགས་ཀྱི་བསྟན་བཅོས་བསླབ། ། ཅེས་དང་། འཇུ་མི་ཕམ་རྣམ་རྒྱལ་རྒྱ་མཚོས། ཤེས་རབ་མེད་ན་འབྱོར་བ་སོགས། ། ཡོད་ཀྱང་དགྲ་ཡི་གསོས་སུ་འགྲོ། ། སྟོབས་དང་ལྡན་ཡང་གཞན་དབང་འགྱུར། ། ལྕགས་ཀྱུས་གླང་ཆེན་བཀོལ་བ་འདྲ། ། ཞེས་གསུངས་པ་ལྟར། རྒྱལ་པོོ་ཀཱ་ལ་དབང་བོའི་ནུས་མེད་དང་། མངོན་ཆུང་། བླུན་རྨོངས། རིག་རྟུལ་གྱི་རང་གཤིས་དང་། ཆོས་སྲིད་ལ་བློ་གྲོས་ཀྱི་འཇུག་པ་དམན་པའི་རང་མཚང་རྗེན་པར་བསྟན་པའོ། །\nགསུམ། 《ཆོས་ཡང་དག་པར་སྡུད་པའི་མདོ》ལས། སངས་རྒྱས་འཐོབ་པར་འདོད་པས་ཆོས་མང་པོ་བསླབ་པར་མི་བགྱི་ཡི། ཆོས་གཅིག་ལ་བསླབ་པར་བགྱིའོ། ། དེ་གང་ཞེ་ན། སྙིང་རྗེ་ཆེན་པོའོ། ། གང་ལ་སྙིང་རྗེ་ཆེན་པོ་ཡོད་པ་དེ་ལ་ནི་སངས་རྒྱས་ཀྱི་ཆོས་ཐམས་ཅད་ལག་མཐིལ་དུ་ཡོད་པ་ལྟར་འགྱུར་རོ། ། ཞེས་དང་། ཞབས་དཀར་ཚོགས་དྲུག་རང་གྲོལ་གྱིས། མི་ལ་སྙིང་རྗེ་ཡོད་ན་སངས་རྒྱས་ཡིན། ། མི་ལ་སྙིང་རྗེ་མེད་ན་གཤིན་རྗེ་\nཡིན། ། མི་ལ་སྙིང་རྗེ་ཡོད་ན་ཁྲོ་ཡང་བྱམས། ། མི་ལ་སྙིང་རྗེ་མེད་ན་འཛུམ་ཡང་གསོད། ། ཅེས་གསུངས་པ་བཞིན། མི་ཡི་རྒྱུད་ལ་ཉེ་བར་གནས་པའི་སྙིང་རྗེ་སྟེ། སྙིང་རྗེ་ཅན་གྱི་ཤན་པ་རྒན་གཞོན་གཉིས་དང་། ཉ་པ་རྒན་གཞོན་གཉིས། གདོལ་བ་རྒན་པ་བཅས་ནི་གཏུམ་དྲག་ལྡན་པའི་བདུད་མོ་ཧ་ཅང་གི་བཙན་ལྗིད་བཀའ་ཁྲིམས་ལ་གཏན་ནས་མ་སྐྲག་པར་སྲས་མོ་ཀུན་ཏུ་བཟང་མོ་དང་། ལྷ་སྲས་ཀུན་ཏུ་ལེགས་པ་གཉིས་ལ་ཁོང་ནས་སྙིང་རྗེ་བཅངས་ནས་སྲོག་ཐར་ལ་ཡང་ཡང་བཏང་བའི་མཚུངས་མེད་མཛད་སྤྱོད་ལ་བསྔགས་བརྗོད་མཛད་པ་དེ་ཡིན་ནོ། །\nགཅིག སྤྱིར《འགྲོ་བ་བཟང་མོའི་རྣམ་ཐར》གྱི་ཕྱེད་སྔ་མ་སྟེ། བདུད་མོ་ཧ་ཅང་གིས་བཙུན་མོ་འགྲོ་བ་བཟང་མོ་དང་གང་དེའི་སྲས་མོ་དང་རྒྱལ་སྲས་ལ་གནོད་འཚེ་བྱེད་མགོ་བརྩམས་པས་ན་འགྲོ་བ་བཟང་མོ་མཁའ་འགྲོའི་གླིང་ལ་འཕུར་སོང་བའི་བར་སྐབས་དེ་ནི། ཟློས་གར་རྩོམ་རིག《སྣང་ས་འོད་འབུམ》གྱི་རྩོམ་སྟངས་དང་ཕལ་ཆེར་འདྲ་མཚུངས་ཡིན་ལ། གཏམ་རྒྱུད་བྱུང་རིམ་དང་། མི་སྣའི་བཀོད་སྒྲིག་ཀྱང་ཧ་ལམ་གཅིག་མཚུངས་སུ་སྣང་ངོ་། ། དཔེར་ན། བུ་མོ་སྣང་ས་འོད་འབུམ་ནི་ཡབ་ཀུན་བཟང་བདེ་ཆེན་དང་ཡུམ་མྱང་ཚ་གསལ་སྒྲོན་རྒན་རྒོན་གཉིས་ཀྱི་སྲས་སུ་འཁྲུངས་པའི་དད་ལྡན་གྱི་མཁའ་འགྲོ་མ་ཞིག་ཡིན་པ་ཇི་བཞིན། འགྲོ་བ་བཟང་མོ་ཡང་ཡབ་བྲམ་ཟེ་བློ་བོ་དང་ཡུམ་བྲམ་ཟེ་མཛེས་མ་གཉིས་ཀྱི་སྲས་མོར་འཁྲུངས་པའི་ཆོས་འདོད་ཀྱི་མཁའ་འགྲོ་མ་ཞིག་ཡིན་པ་དང་མཚུངས་ལ། སྣང་ས་འོད་འབུམ་ནི་འཇིག་རྟེན་ཁྱིམ་ཐབ་ལ་འགྲོ་འདོད་མེད་པར་དམ་པའི་ལྷ་ཆོས་ཤིག་བསྒྲུབ་འདོད་ཆེ་ཡང་རི་ནང་དཔོན་པོ་སྒྲ་ཆེན་པའི་བཙན་དབང་གིས་གྲགས་པ་བསམ་གྲུབ་ཀྱི་ཆུང་མ་མི་བྱེད་ཐབས་མེད་བྱུང་བ་ཇི་བཞིན། འགྲོ་བ་བཟང་མོ་ཡང་འཇིག་རྟེན་གྱི་ཁྱིམ་ཐབ་ལ་འགྲོ་འདོད་མེད་པར་དམ་པའི་ཆོས་ཤིག་བསྒྲུབ་འདོད་ཆེ་ཡང་། རྒྱལ་པོོ་ཀཱ་ལ་དབང་བོའི་བཙན་དབང་གིས་རྒྱལ་པོའི་བཙུན་མོ་མི་བྱེད་ཐབས་མེད་བྱུང་བ་དང་ཚུལ་འདྲ་ཞིང་། རི་ནང་དཔོན་པོ་སྒྲ་ཆེན་ཚང་ནས་སྙིད་མོ་ནེ་ཙོས་སྣང་ས་འོད་འབུམ་ལ་ཕྲག་དོག་བྱས་ཤིང་། ངན་ཁག་ཡང་ཡང་བཀལ་ནས་གནོད་འཚེ་བཏང་བ་ཇི་བཞིན། རྒྱལ་པོའི་ཕོ་བྲང་དུ་བདུད་མོ་ཧ་ཅང་ཡང་འགྲོ་བ་བཟང་མོ་ལ་ཕྲག་དོག་སྐྱེས་ཤིང་སྦྱོར་ངན་ལག་ཏུ་བསྟར་ནས་གནོད་འཚེ་ཡང་ཡང་བཏང་བ་དང་ཡང་མཚུངས་སོ། ། དེས་ན། 《འགྲོ་བ་བཟང་མོའི》གཏམ་རྒྱུད་ཀྱི་ཕྱེད་སྔ་མའི་རྩོམ་སྟངས་འདི་ནི་སྣང་ས་འོད་འབུམ་གྱི་གཏམ་རྒྱུད་རྩོམ་སྟངས་དང་ཧ་ལམ་གཅིག་མཚུངས་སུ་སྣང་ཕྱིར་རྩོམ་རིག་གཤིབ་བསྡུར་གྱི་ལམ་ནས་དཔྱད་པ་གཏོང་དགོས་སོ་སྙམ།\nགཉིས། 《འགྲོ་བ་བཟང་མོའི》རྗོད་བྱེད་ཚིག་གི་ཐད་ནས་ཀྱང་། སྣང་ས་འོད་འབུམ་རྣམ་ཐར་ཁྲོད་ཀྱི་བཤད་ཚུལ་ལམ་འབྲི་སྟངས་མངོན་གསལ་དུ་ཐོན་ཡོད་དེ། དཔེར་ན། 《སྣང་ས་འོད་འབུམ་གྱི་རྣམ་ཐར》ཁྲོད་དུ། རི་ནང་དཔོན་པོ་སྒྲ་ཆེན་པ་ཞེས། མེ་ལས་དབལ་ཚ་བ། ཆུ་ལས་རྦ་དྲག་པ། རྔ་མ་ལས་ཉག་ཕྲ་བ། རྒྱ་གཡེར་ལས་ཁ་ཚ་བ། སྲན་མ་ལས་རྡོག་འགྲིལ་བ། བག་ཕྱེ་ལས་རྩི་ཞིབ་པ་གཅིག་ཡོད་པ་ཞེས་ཞིབ་འབྲི་མངོན་གསལ་མཛད་འདུག་པ་ལྟར། 《འགྲོ་བ་བཟང་མོའི་རྣམ་ཐར》ཁྲོད་དུའང་། རྒྱལ་པོོ་ཀཱ་ལ་དབང་བོ་ཁོང་ཁྲིམས་ལ་གནས་ཤིང་སྐུ་དབང་ཆེ་བ། མེ་ལས་དབལ་ཚ་བ། ཆུ་ལས་རྦ་དྲག་པ། རྟ་རྔ་ལས་ཉག་ཕྲ་བ། ཉུང་དཀར་ལས་བྱུ་རིལ་བ། བག་ཕྱེ་ལས་རྩི་ཞིབ་པ་ཞིག་ཡིན་ཞེས་སྐད་ཆ་གཅིག་མཚུངས་ཀྱིས་མི་སྣའི་རང་གཤིས་དང་སྣང་བརྙན་ཞིབ་འབྲི་མཛད་འདུག་གོ ། ཡང《སྣང་ས་འོད་འབུམ་གྱི་རྣམ་ཐར》ཁྲོད་དུ། རི་ནང་དཔོན་པོ་སྒྲ་ཆེན་པས་སྣང་ས་འོད་འབུམ་ལ་གཉེན་གྱི་མདའ་དར་འཐེན་སྐབས། འདིར་ཚོགས་ཁྲོམ་གྱི་ལྷ་མི་ཀུན་ཉོན་ཅིག ། མྱང་སྟོད་རི་ནང་གྲགས་པ་བསམ་གྲུབ་ལ། ། བུ་མོ་སྣང་ས་བག་མར་བསླངས་ཚར་པས། ། ད་ལྟ་ཉི་མ་དེ་རིང་ནས་བཟུང་སྟེ། ། དབང་ཆེན་མི་ཡིས་བུ་མོ་འཕྲོག་ས་མེད། ། དབང་ཆུང་རྣམས་ཀྱིས་བུ་མོ་རྐུ་ས་མེད། ། བར་མ་རྣམས་ཀྱིས་བུ་མོ་སློང་ས་མེད། ། མཐོ་བ་གནམ་ལ་འཕུར་སོང་ཟེར་ས་\nམེད། ། དམའ་བ་ས་ལ་འཛུལ་སོང་ཟེར་ས་མེད། ། ཅེས་བཀའ་གསུང་ཁྲོམ་སྒྲོག་མཛད་པ་ཇི་བཞིན་དུ། 《འགྲོ་བ་བཟང་མོའི་རྣམ་ཐར》ཁྲོད་དུ་རྒྱལ་པོ་ཀཱ་ལ་དབང་བོས་འགྲོ་བ་བཟང་མོ་ལ་གཉེན་རྟགས་འགོད་སྐབས་ཀྱང་། ཁྱེད་བྲམ་ཟེ་རྒན་རྒོན་གཉིས་ཀྱི་བུ་མོ་འདི། ། ང་རྒྱལ་པོའི་བཙུན་མོར་སྟེར་དགོས་པས། ། དེ་རིང་ཉི་མའི་འཁོར་ལོ་འདི་ནས་བཟུང་། ། མཐོ་བ་གནམ་ལ་འཕུར་སོང་མ་ཟེར་ཅིག ། དམའ་བ་ས་ལ་འཛུལ་སོང་མ་ཟེར་ཅིག ། དབང་བོ་ཆེ་ཡིས་ཕྲོགས་སོང་མ་ཟེར་ཅིག ། ནོར་ཆེན་རྣམས་ཀྱིས་བསླུས་སོང་མ་ཟེར་ཅིག ། ཧམ་པ་ཆེ་ཡིས་བརྐུས་སོང་མ་ཟེར་ཅིག ། གཉོམ་ཆུང་ཞིག་གིས་བསླངས་སོང་མ་ཟེར་ཅིག ། བུ་མོ་འདི་ཉིད་གང་དུ་ཡང་མི་འགྲོ་བར་གྱིས་ཤིག ། ཅེས་སྐུ་དྲག་གི་མཚུངས་མེད་ཟིལ་ཤུགས་དང་རང་སྣང་ཆེན་པོ། གཉོམ་ཆུང་གི་ནུས་མེད་བག་འཁུམས་དང་བཟོད་སྒོམ་རང་བཞིན། བཟློག་ཏུ་མེད་པའི་རྒྱལ་པོའི་བཀའ་གསུང་གི་རང་བཞིན་སོགས་གཅིག་མཚུངས་སུ་ཐོན་འདུག་པ་ལྟ་བུས་མཚོན་ཐུབ་བོ། །\nགསུམ། 《སྣང་ས་འོད་འབུམ》གྱི་ཐུན་མོང་མ་ཡིན་པའི་རྩོམ་སྟངས་ཁྱད་ཆོས་ནི། འགྲོ་བ་བཟང་མོ་ནམ་མཁའ་ལ་འཕུར་ཟིན་པ་ནས་བཟུང་སྟེ་གཏམ་རྒྱུད་ཀྱི་མཇུག་གི་བར་འདི་ནས་བརྗོད་དགོས་པ་འདུག་གོ། 《འགྲོ་བ་བཟང་མོའི་རྣམ་ཐར》གྱི་ཕྱེད་ཕྱི་མ་འདིའི་འགལ་རྐྱེན་བྱུང་རིམ་བཀོད་སྒྲིག་བྱས་པ་ཅུང་ལེགས་པར་འདུག་སྟེ། རྒྱ་ཆེ་བའི་ཀློག་མཁན་རྣམས་ཀྱི་ཡིད་ཀྱི་རྒྱ་མཚོ་ལ་དྲག་ཏུ་བསྐྱེད་པ་ནི་ཆགས་སྡང་གི་རྣམ་དབྱེ་དང་སྨྲེ་སྐྱོ། སེམས་ཁྲལ་བཅས་ཀྱི་རླབས་ཕྲེང་འབའ་ཞིག་གོ ། ཅིའི་ཕྱིར་ཞེ་ན། བདུད་མོ་ཧ་ཅང་གིས་ཐབས་ངན་བཀོལ་ནས་སྦྱོར་ངན་གྱིས་ནི་རང་གི་གོ་ས་དང་གཟི་བརྗིད་ཟིལ་གྱིས་མནོན་པའི་འགྲོ་བ་བཟང་མོ་ལ་གནོད་འཚེ་གཏོང་བར་བསམ་པ་དང་། རྒྱལ་པོོ་ཀཱ་ལ་དབང་བོར་སྨྱོ་ཆུ་དྲངས་ནས་སྨྱོས་སུ་བཅུག་པར་མ་ཟད། ལོ་ན་ཆུང་བའི་སྲས་མོ་དང་རྒྱལ་སྲས་གཉིས་ཀྱང་བསྐྱུར་དུ་མ་འདོད་པར། ཐེངས་གསུམ་ལ་མེད་པར་གཏོང་བར་བསམས་ནས་ཤན་པ་གཉིས་དང་། ཉ་པ་གཉིས། གདོལ་བ་གཉིས་སོགས་ཀྱི་ལག་ལ་བཞག་ཀྱང་། རེ་བ་མངོན་དུ་མ་གྱུར་ཕྱིར། དམག་དཔུང་དྲངས་ནས་གཡུལ་འགྱེད་དུ་སོང་སྟེ་དྲག་ཏུ་འཐབ་པ་རེད། ཡིན་ནའང་། འགྲོ་བ་བཟང་མོ་མཁའ་འགྲོའི་གླིང་ལ་འཕུར་བ་ནས་བཟུང་གཏམ་རྒྱུད་ཀྱི་འཕེལ་རིམ་དེ《སྣང་ས་འོད་འབུམ》གྱི་འཕེལ་རིམ་དང་ཀུན་ནས་མི་འདྲ་བར་གྱུར་ཏོ། ། 《སྣང་ས་འོད་འབུམ》ཁྲོད་དུ་གཏམ་རྒྱུད་འཕེལ་རིམ་གྱི་འགལ་བ་དེ་མུ་མཐུད་དུ་སྣང་སའི་སྟེང་ནས་རྒྱུན་བསྲིངས་ནའང། 《འགྲོ་བ་བཟང་མོའི》ཁྲོད་དུ་འཕེལ་རིམ་གྱི་འགལ་བ་དེ་འགྲོ་བ་བཟང་མོའི་སྲས་དང་སྲས་མོའི་སྟེང་ལ་བབས་ནས་མུ་མཐུད་དུ་རྒྱུན་འཁྱོངས་མཛད་དོ། ། དེས་ན། ངན་པ་དང་བཟང་པོའི་བར་གྱི་འཐབ་རྩོད་དང་འོད་སྣང་དང་མུན་པའི་བར་གྱི་འཐབ་རྩོད་འདི་ཡིས་ནི། རྟག་པར་ལེགས་ཚོགས་ལ་ཡིད་སྨོན་དང་། ཉེས་སྤྱོད་ལ་དགག་རྒྱག ཡ་རབས་ལ་སློབ་སྦྱོང་དང་མ་རབས་ལ་མཚང་འབྱིན། བཟང་པོོ་ལ་བསྟོད་བསྔགས་དང་ངན་པ་ལ་ཆམ་འབེབས། འོད་སྣང་ལ་རེ་མོས་དང་མུན་པ་ལ་འཐབ་རྩོད་བྱེད་པའི་བློ་དཀར་གྱི་སྐྱེ་བོ་རྣམས་ཀྱི་བློ་ཡིད་ལེགས་པར་བསྒྱུར་བ་དང་དུས་མཚུངས་སུ་ཆགས་སྡང་གི་མེ་སྟག་དབང་མེད་འཚུབ་སྟེ། བདུད་མོ་ཧ་ཅང་གི་བྱ་སྤྱོད་ངན་པ་ལ་སྙིང་ནས་སྡང་སེམས་སྐྱེས་པ་དང་། སྲས་མོ་དང་རྒྱལ་སྲས་གཉིས་ཀྱི་ཉམ་ཐག་སྡུག་བསྔལ་གྱི་ལས་དབང་ལ་སྙིང་ནས་གདུང་སེམས་བཅངས་དགོས་པ་བྱུང། བདུད་མོ་ཧ་ཅང་གཡུལ་ཕམ་ནས་ངན་ཤི་ཐེབས་པ་དང་། སྲས་མོ་དང་རྒྱལ་སྲས་གཉིས་ལ་གཞི་ནས་རྒྱལ་ཁ་ཐོབ་པའི་གོ་རིམ་འདི་ཡིས་ནི། བཙན་པོ་བདུད་མོ་ཧ་ཅང་དང་། གཉོམ་ཆུང་རྒྱལ་སྲས་དང་སྲས་མོའི་བར་གྱི་ཛ་དྲག་ཆེ་བའི་ཁྱོད་ཤི་ང་གསོན་གྱི་ཆབ་སྲིད་འཐབ་རྩོད་ཐར་བཅད་ནས་ཐོན་ཚེ། སྦྱོར་ངན་རྒྱུན་འཁྱོངས་བྱེད་ཅིང་བློ་ངན་བསྒྱུར་དུ་མེད་པའི་བདུད་མོ་ཧ་ཅང་གི་ངན་སྤྱོད་དམ་ངན་གཤིས་དེ་ནི་འབུར་དུ་ཐོན་པར་གྱུར། བཟོད་གླགས་མེད་པའི་སྡང་སེམས་ནི་ཀློག་མཁན་རྣམས་ཀྱི་སེམས་ཁོང་དུ་མེ་ལྕེ་འབར་བ་ཇི་བཞིན་དྲག་ཏུ་སྐྱེད་པ་དང་དུས་མཚུངས་སུ། ལོ་ན་ཆུང་ཞིང་ཡིད་དུ་འོང་ལ། སྤྱོད་ལམ་མཛེས་ཤིང་སེམས་རྒྱུད་བཟང་པའི་འགྲོ་བ་བཟང་མོའི་སྲས་མོ་དང་རྒྱལ་སྲས་གཉིས་ལ་སེམས་པའི་གཏིང་ནས་སྙིང་རྗེ་དང་གདུང་སེམས་ངང་གིས་སྐྱེས་ཡོང་བ་རེད། དེ་ནི་རྒྱུ་རྐྱེན་གང་ལ་བརྟེན་ནས་བྱུང་བ་ཡིན་ནམ་ཞེ་ན། གོང་ནས་སྨྲས་ཟིན་པ་ཇི་བཞིན། ལེགས་ཚོགས་དང་ཉེས་སྤྱོད་ཀྱི་འཐབ་རྩོད་དང་། ཡ་རབས་དང་མ་རབས་བར་གྱི་འགྲན་རྩོད་ལས་རྣམ་པར་བྱུང་བ་ཡིན་ཞིང་། མི་རྣམས་ཀྱི་ཡིད་ལ་དེ་འདྲའི་ཆགས་སྡང་གི་ཚོར་རྟོག་ཤུགས་དྲག་ཏུ་སྐྱེས་པའི་རྒྱུ་རྐྱེན་ཡང། ཟློས་གར་རྩོམ་རིག་འདི་ཉིད་ཀྱི་བྱུང་རིམ་བཀོད་སྒྲིག་འོས་འཚམ་བྱས་པའམ་གཏམ་རྒྱུད་བྱུང་རིམ་ཁྲོད་དུ་རྒྱུད་མར་བྱུང་བའི་འགལ་བ་དང་འཐབ་རྩོད་ལ་སྒྱུ་རྩལ་གྱི་མཚོན་ནུས་སམ། སྒྱུ་རྩལ་གྱི་ཕན་ནུས་སོགས་གང་ལེགས་ཤིག་ལྡན་པའི་རྟགས་མཚན་ཡིན་པར་སྙམ་མོ། །\n༡. ཨུའུ་ཡང་ཡུག་ཆོན། རྩོམ་རིག་གཞུང་ལུགས། ［M］.པེ་ཅིན་སློབ་གྲྭ་ཆེན་མོའི་དཔེ་སྐྲུན་ཁང་། 2006\n༢. ཁྲིན་ཞོ་མིང་དང་ཀྲུའུ་ཅེ་གཉིས་ཀྱིས་བརྩམས། ཧྲ་ཧྲི་པིས་ཡཱའི་ཟློས་གར་བརྩམས་ཆོས་ཀྱི་དོན་གནད་གསེད་འགྲོལ། ［M］. བུའུ་ཧན་སློབ་གྲྭ་ཆེན་མོའི་དཔེ་སྐྲུན་ཁང་། 2008\n༣. ཁྲིན་ཡུང་ཞང་དང་གྲུང་ཧུའུ་གཉིས་ཀྱིས་བསྒྲིགས། ཕྱི་རྒྱལ་གྱི་ཕུལ་བྱུང་ཟློས་གར་གཏམ་རྒྱུད་ཕྱོགས་བསྒྲིགས། ［M］.ཀྲུང་གོའི་ན་གཞོན་དཔེ་སྐྲུན་ཁང་། 1998\n༤. བོད་ཀྱི་ལྷ་མོའི་ཟློས་གར་གྱི་འཁྲབ་གཞུང་ཕྱོགས་བསྒྲིགས། ［M］.ཀྲུང་གོའི་བོད་རིག་པ་དཔེ་སྐྲུན་ཁང་། 2010\n༥. ཡོན་ཏན་ལྷུན་གྲུབ་ཀྱིས་གཙོ་སྒྲིག་བྱས། བོད་ཀྱི་ཟློས་གར་འཁྲབ་གཞུང་གངས་དཀར་མཛེས་རྒྱན། ［M］.ཀན་སུའུ་མི་རིགས་དཔེ་སྐྲུན་ཁང་། 2010\n༦. མ་ཞོ་ལང་གིས་གཙོ་སྒྲིག་བྱས། ཀྲུང་གོའི་གྲངས་ཉུང་མི་རིགས་ཀྱི་རྩོམ་རིག་དཔྱད་བསྡུར་ཞིབ་འཇུག ［M］.ཀྲུང་དབྱང་མི་རིགས་སློབ་གྲྭ་ཆེན་མོའི་དཔེ་སྐྲུན་ཁང་། 1997\n①དཔྱད་རྩོམ་འདི་ནི་རྒྱལ་ཁབ་སྤྱི་ཚོགས་ཚན་རིག་ཐེབས་རྩའི་ལས་གཞི་སྟེ། 15XZWO44བོད་ཀྱི་ཟློས་གར་རྩོམ་རིག་གི་གསར་གཏོད་འཕེལ་རྒྱས་དང་སྤྱི་ཚོགས་ཕན་ནུས་ལ་དཔྱད་པ་ཞེས་བྱ་བའི་ནང་གི་དོན་ཚན་ཞིག་ཡིན་ནོ། །\nཟླ་ལྔ་བའི་ཚེས་ཉེར་བཞི་ཉིན། མགོ་ལོག་བོད་རིགས་རང་སྐྱོང་ཁུལ་གྱིས་བསྒྲུབས་པའི་མི་རིགས་མཐུན་སྒྲིལ་ཡར་ཐོན་གསར་འཛུགས་བྱེད་པ་བརྗོད་གཞི་ཡིན་པའི་བྱ་འགུལ་གྱི་གཏམ་བཤད་རྟིང་རྩོད་འགྲན་སྡུར་མགོ་ལོག་བོད་རིགས་རང་སྐྱོང་ཁུལ་གྱི་གྲོས་ཚོགས་ལྟེ་གནས་ནས་བདེ་བླག་ངང་མཇུག་སྒྲིལ། ཁ\nཉེ་སྔོན། བོད་རང་སྐྱོང་ལྗོངས་ལྷོ་ཁ་གྲོང་ཁྱེར་གྱིས་དམངས་ཡོངས་སྤྱི་ཚོགས་འགན་བཅོལ་ནང་ཞུགས་པའི་འཆར་གཞི་ལག་བསྟར་བྱས། ས་གནས་དེ་གའི་སྤྱི་ཚོགས་འགན་བཅོལ་ལས་བྱེད་མི་སྣ་ལྷུན་རྩེ་རྫོང་ཡུལ་སྨད་ཤང་ཡུལ་སྨད་སྡེ་བའི་དུད་ཚང་རེ་རེར་སོང་ནས་མཐའ་མཚམས་མང་ཚོགས་ཀྱི་སྤྱི་ཚོགས་འགན་བ\nཉེ་ལམ། མཚོ་བྱང་བོད་རིགས་རང་སྐྱོང་ཁུལ་མིན་ཡོན་ཧོས་རིགས་རང་སྐྱོང་རྫོང་ལོག་དཀར་ཐོན་ལས་ཁུལ་དང་རྐང་ཚ་རྫོང་ཞིང་ཕྱུགས་ཐོན་རྫས་ཐོན་ལས་ཁུལ། ཧེ་ཡན་རྫོང་གསེར་དངུལ་ཐང་འཁོར་སྐྱོད་ཞིང་ལས་ཐོན་ལས་ཁུལ་བཅས་ཐོན་ལས་ཁུལ་གསུམ་ལ་ཞིང་ཆེན་ཞིང་ཕྱུགས་ཐིན་གྱིས་ཆེད་མཁས་པ་རྩ་འཛུགས་བྱས


ཧ་ཅང་དྲང་ཞིང་ཕྲ་བའི་ཁོང་། ལུང་རིགས་རྒྱལ། – བོད་ཀྱི་དུས་བབ།\nཉིན་དེར་རྒྱ་རིགས་ཤིག་དང་མཉམ་དུ་སྐད་ཆ་བཤད། ཁོ་ཧོང་ཀོང་ནས་རེད། ཡིན་ཡང་ཁོས་ལོ་མང་རིང་པེ་ཅིན་དང་ངྷ་སའི་བར་གོམ་པ་མང་པོ་བརྒྱབ་འདུག འདས་པའི་ལོ་ ༥ རིང་མཚམས་མ་ཆད་པར་ངྷ་སར་ཡོང་ཞིང་། ཡང་དང་བསྐྱར་དུ་རྒྱལ་བ་རིན་པོ་ཆེར་མཇལ་འདུག འདི་དད་པ་དང་དོན་དག་གཞན་གང་གི་ཕྱིར་ཡིན་མིན་གལ་ཆེན་མ་རེད།\nཁོས་འདི་ཕྱོགས་ནས་ཉེན་ཁ་ཆེན་པོ་ཞིག་མཐོང་བ་ནི། ད་སྐབས་བཙན་བྱོལ་བོད་མིའི་ཁྲོད་ནའང་༧གོང་ས་མཆོག་ལ་མངོན་གསལ་དོད་པོས་ཡ་ལན་སློག་མཁན་ཇེ་མང་དུ་འགྲོ་བཞིན་པའི་གནས་སྟངས་རེད། གནས་ཚུལ་འདི་ནི་གཞེས་ནིང་ལས་ན་ནིང་མངོན་ཆེ་བ་དང་། ན་ནིང་ལས་ད་ལོ་ལྷང་ཆེ་བ་འདུག ཁོས་འདི་ལ་བསམ་ཤེས་བྱེད་ཐུབ་ཀྱི་མི་འདུག་ལ། འདི་ནི་བོད་དོན་འཐབ་རྩོད་ཀྱི་སེར་ག་ཆུང་ཆུང་ཞིག་རེད་ཟེར།\nརྒྱ་ནག་གི་འོག་ནས་བོད་ཀྱི་རིག་གཞུང་ཉམས་ཆག་ཏུ་འགྲོ་བཞིན་པ་ནི་ཤར་ནུབ་གཉིས་ཀར་མྱོང་བ་གཅིག་གྱུར་རེད། འདི་ནི་རྐང་བཙུགས་པའི་གཏོར་བཤིག་ལ་བརྟེན་ནས་འབྱུང་བཞིན་ཡོད། བོད་མི་ཚོའི་སྐད་ཡིག་བརླག་གིན་ཡོད། དགོན་པ་སྟོང་བཞིན་ཡོད། ངོ་རྟགས་འབོར་བཞིན་ཡོད། ཡུལ་སྲོལ་ཉམས་བཞིན་ཡོད། ཆ་ལུགས་འཆོལ་བཞིན་ཡོད། སྐབས་འདིར་བོད་ཀྱི་རིག་གཞུང་དང་མི་རིགས་ཀྱི་ངོ་རྟགས་དེ་ཏཱ་ལའི་བླ་མས་དབུ་ཁྲིད་པའི་བཙན་བྱོལ་དུ་ཡོད། ཏཱ་ལའི་བླ་མ་ནི་བོད་ཀྱི་རིག་གཞུང་གི་སྲོག་ཤིང་གལ་ཆེན་ཞིག་ཡིན། འོན་ཀྱང་། ད་ནི་སྲོག་ཤིང་འདི་ཡང་དེ་ཙམ་གྱི་བཀན་མོ་ཞིག་ཏུ་གནས་ཐུབ་གི་མི་འདུག གཙོ་བོ་ཤེས་ཡོན་པའི་ཁྲོད་ནས་ཁོང་ལ་ཡ་ལན་སློག་གི་འདུག དེའི་ཤུགས་རྐྱེན་བཙན་བྱོལ་གྱི་སྒྲིག་འཛུགས་ཁག་དང་སྤྱི་ཚོགས་གང་སར་འཕེལ་གྱིན་འདུག སྣང་ཚུལ་འདི་གསལ་བོ་དང་མགྱོགས་པོ་རེད་ཟེར།\nཁོས་མུ་མཐུད་ནས་བཤད་སོང་། ཏཱ་ལའི་བླ་མར་ཚད་ཡོད་མེད་གང་ལྟར་ཡང་། བོད་རིགས་ཚོ་བོད་པ་ཞིག་གི་ཚད་ནས་ལངས་ཐུབ་མིན་ནི་གནད་འགག་ཆགས་འདུག རྒྱ་ནག་ནས་ཏཱ་ལའི་བླ་མར་སྐྱོན་བརྗོད་བྱས་ན་འདྲ་བོ་འདུག་ཀྱང་། ངྷ་ས་ནས་ཏཱ་ལའི་བླ་མར་སྐྱོན་བརྗོད་སྣ་ཚོགས་ཡོང་བཞིན་པ་ནི་ཡག་རྟགས་དང་དགེ་རྟགས་གང་ལའང་མཐོང་མ་སོང་ཟེར། ཁོས་པེ་ཅིན་གྱི་མཁྲེགས་འཛིན་དང་ངྷ་སའི་འཕག་འཚག་གཉིས་ཀའི་བར་ནས་ཏཱ་ལའི་བླ་མ་དང་ཁོང་གི་བོད་དོན་རྒས་བཞིན་འདུག་ཟེར།\nགཉིས་པ་དེར། རང་བཙན་དང་དབུ་མའི་ལམ་གྱི་འཐབ་རྩོད་ཀྱི་བཤད་ཡམས་ཁྲོད་ནས། ཐུན་མོང་གིས་འབད་ས་ཞིག་བརྗེད་འདུག དེ་ནི་ཆབ་སྲིད་བཤད་བསྡད་དེ། རིག་གཞུང་བརླག་བཞིན་པ་དེ་རེད། བོད་མི་ཚོར་རང་བཙན་དང་རང་སྐྱོང་མ་རག་ཀྱང་། རང་གི་རིག་གཞུང་མ་བརླག་ན། རྒྱ་ནག་ནས་གྲངས་ཉུང་མི་རིགས་ ༥༥ བོར་སོང་རུང་། བོད་པ་ཚོ་མུ་མཐུད་ནས་ཧི་མ་ལ་ཡའི་རྫ་གསེབ་ཅིག་ནས་རྙེད་གི་རེད་ཟེར།\nམ་གཞི་ནས་དབུ་མའི་ལམ་ལ་གྲུབ་འབྲས་མཐོང་རྒྱུ་མེད་རུང་། རང་བཙན་རྩོད་མཁན་ཚོ་ལ་ཡང་རང་བཙན་དགོས་དོན་དང་རང་བཙན་ལེན་སྟངས་ལ་གསལ་བོ་མི་འདུག་ལ། དམངས་གཙོ་ལོངས་སུ་སྤྱོད་སྟངས་ཀྱང་དགྲ་དགའ་གཉེན་སྡུག་གི་རང་བཞིན་ཞིག་རེད། དཔེར་ན། མང་ཚོགས་ཀྱི་ཤེས་ཡོན་གྱི་ཚད་གཞི་ཤིན་ཏུ་དམའ་བ་དང་། ཁོང་ཚོའི་དམངས་གཙོའི་ཁེ་དབང་ཤིན་ཏུ་མཐོ་བོ་རེད། འདི་གཉིས་བར་གྱི་འགལ་བའི་ངོ་བོ་ནི་ག་དུས་ཡིན་ཡང་ཉེན་ཁ་ཡིན་ཟེར།\nདེའི་རྗེས་ནས་ཁོས་གནས་ཚུལ་འདི་དག་གི་འབྱུང་རྩའི་སྐོར་གླེང་སོང་། འདིའི་ལན་པ་ནི་ཏཱ་ལའི་བླ་མ་རང་ཉིད་ལ་འདུག ཐོག་མར་ཁོང་གིས་རང་ཉིད་བོད་ཀྱི་རིག་གཞུང་གི་མཚོན་བྱེད་ཅིག་ཡིན་པ་ཞལ་བཞེས་མ་གནང་བ་རེད། དཔེར་ན། པེ་ཅིན་གྱིས་བཤད་ཚད་ལ་ཉན་ཏེ། བོད་དོན་དང་ཏཱ་ལའི་བླ་མའི་གནད་དོན་ཅེས་ཁ་ཁར་བཏང་བ་དེ་རེད། པེ་ཅིན་གྱིས་ཏཱ་ལའི་བླ་མ་སྒེར་གྱི་གནད་དོན་མ་གཏོགས་བོད་དོན་ཟེར་བ་ཞིག་མེད་ཟེར། ཏཱ་ལའི་བླ་མས་བོད་དོན་མ་གཏོགས་ཏཱ་ལའི་བླ་མའི་སྒེར་གྱི་གནད་དོན་ཟེར་བ་ཞིག་མེད་ཅེས་རྩོད་པ་རྒྱག་གིན་ཡོད། དོན་དངོས་ཐོག་འདི་གཉིས་ངོ་བོ་དབྱེར་མེད་ཆགས་ཡོད་རེད། ཡིན་ཡང་། ཏཱ་ལའི་བླ་མས་རང་གི་བོད་མི་རིགས་ལ་འཛེམས་ཟོན་བྱས་པ་རེད། ཁོང་གི་གནད་དོན་ཡིན་ལབ་ན་བོད་པ་ཚོས་ག་རེ་བཤད་ཡོང་སྙམ་པ་རེད། ཕྱོགས་གཞན་ནས་ཁོང་ཉིད་དྲང་པོ་ཡིན་པའང་བསྟན་པ་རེད། གལ་སྲིད་པེ་ཅིན་གྱིས་མུ་མཐུད་ཨུ་ཚུགས་རྒྱག་ན། ཏཱ་ལའི་བླ་མ་སྒེར་གྱི་གནད་དོན་ཐག་གཅོད་རྒྱུར་ཁས་ལེན་བྱ་དགོས་པ་རེད། དཔེར་ན། རྒྱ་ནག་རི་བོ་རྩེ་ལྔར་ཕེབས་རྒྱུ་དེ་ཁོང་གི་སྒེར་དོན་རེད། ཧུའུ་ཅིན་ཐོ་ལ་ཐུག་རྒྱུའི་རེ་བ་འདོན་པ་དེ་ཁོང་གི་སྒེར་དོན་རེད། ཏཱ་ལའི་བླ་མ་སྒེར་གྱི་གནད་དོན་འདི་དག་པེ་ཅིན་གྱིས་ཇི་ལྟར་ཐག་གཅོད་ཐུབ་མིན་ལ་ལྟོས་དང་དེ་ནས་བོད་དོན་དང་ཏཱ་ལའི་བླ་མ་སྒེར་གྱི་གནད་དོན་གཉིས་ངོ་བོ་གཅིག་ཡིན་མིན་གསལ་བོ་ཆགས་ཡོང་གི་རེད། ཏཱ་ལའི་བླ་མས་རང་ཉིད་ཆུང་ཆུང་བཟོས་པ་རེད།\nགཉིས་པ་དེར་ཁོང་གིས་གཡོལ་ཐབས་མེད་པའི་གནས་སྟངས་ཤིག་གི་འོག་ནས་བོད་མི་ཚོ་དམངས་གཙོའི་ལམ་ཁར་དེད་པ་རེད། འདི་ནི་ཆ་རྐྱེན་ཞིག་གི་འོག་ནས་བྱུང་བ་རེད། ཡིན་ཡང་། བོད་མི་ཚོའི་ཤེས་ཡོན་གོང་སྤེལ་ཕྱོགས་ལ་དེ་ཙམ་གྱི་ནུས་པ་ཐོན་མེད། དེར་བརྟེན། དམངས་གཙོའི་ཤེས་བྱ་མེད་བཞིན་དུ་དམངས་གཙོའི་ལྟ་གྲུབ་ཅིག་ལག་ལེན་ལ་བཀལ་བ་ནི་དཀའ་ངལ་ཆགས་རྒྱུ་མ་ཟད། རང་དབང་ལོངས་སྤྱོད་ཀྱི་ངོ་བོར་མ་ཕྱིན་པར། རང་སྣང་གང་དྲན་གྱི་ངོ་བོར་འགྱུར་བཞིན་འདུག་ཟེར།\nགསུམ་པ་དེར། ཏཱ་ལའི་བླ་མས་རང་གི་འཁྲུངས་རབས་དང་ལོ་རྒྱུས་ཀྱི་གོ་དབང་སོགས་ཀྱང་ཇེ་ཆུང་ལ་གཏོང་གིན་འདུག སྐུ་ཕྲེང་རྗེས་མ་ཕེབས་ཕྱོགས་སྐོར་ལ་བསམ་ཚུལ་སྣ་ཚོགས་བཏོན་སོང་། འདི་དག་གིས་བོད་མི་ཚོའི་འདུ་ཤེས་ལ་འགྱུར་བ་ཐེབས་ཀྱིན་འདུག དེ་བཞིན་དུ། ཁོང་གི་གོ་དབང་ཡང་ཆུང་དུ་བཏང་སྟེ། སྐུ་ཕྲེང་བཅོ་ལྔ་བ་དེ་མི་གཉིས་ཀྱི་རྣམ་པར་ཕེབས་དགོས་ལུགས་ཀྱང་གསུངས་པ་རེད། འདི་དག་ནི་བཅོས་སྒྱུར་རེད་ལ། ཁོང་གི་ནུས་པ་ཇེ་ཆུང་དུ་འགྲོ་བཞིན་པའི་རྒྱུ་རྐྱེན་ཡང་རེད། འདི་ལྟར་ཁོང་གིས་རང་ཉིད་ཤིང་གཞོག་གཞོག་བྱས་ཏེ། ཧ་ཅང་དྲང་པོ་དང་། ཧ་ཅང་ཕྲ་མོ་ཞིག་ཏུ་བཏང་ལ། དེར་བརྟེན། ཁོང་ཉིད་ཆག་ཆོག་ཆོག་ཏུ་ཡོད་པའི་བོད་མིའི་སྲོག་ཤིང་ཞིག་ཏུ་གྱུར་བ་རེད་ཟེར།\nདྲ་གྲོགས་ཚོ། བསྟོད་པ་ཤ་སྟག་འཐེན་ནས་སྡོད་ཨཱ། ཨ་ལ་རྩེད་མོ་ཡིན།\nཨ་རིག་འགྱུར་མེད་ལགས་ཀྱིས། མཆན་འདེབས་དུས་སྐྱོན་བརྗོད་ཀྱི་རིགས་སྤང་རོགས། གལ་སྲིད་དེའི་རིགས་བྱུང་ཚེ་དགོས་དབང་གིས་གསུབ་གྱིན་ཡོད་ལ། ད་སྔ་མཆན་མི་ཉུང་བ་ཞིག་གསུབ་དགོས་འཁེལ་བྱུང་། ཅེས་གསུངས་འདུག\n༡ མཆན་འདེབས་དུས་ཁུངས་མེད་སྐྱོན་བརྗོད་ཀྱི་རིགས་བསུབ་དགོས་ངེས་ཀྱང་། ཁུངས་ཡོད་ལ་སྐྱོན་ཡང་ཡིན་པའི་སྐྱོན་བརྗོད་བྱེད་མི་ཆོག་ན་མཆན་འདེབས་སའི་ས་ཆ་འདི་བསྟོད་པ་འཐེན་སའི་ཆེད་དུ་ཡིན་ས་རེད།\n༢ སྐྱོན་བརྗོད་ཀྱི་རིགས་བསུབ་ཀྱི་ཡོད་ན་བསྟོད་པ་འཐེན་བཞིན་སྡོད་པ་དེ་རིགས་ཀྱང་བསུབ་དགོས་ཀྱི་རེད་བསམ་གྱི་འདུག སྐྱོན་བརྗོད་མི་ཆོག་ན་བསྟོད་པ་བརྗོད་ཆོག་དགོས་པའི་རྒྱུ་མཚན་མི་འདུག\n༣ ཡང་འགའ་ཞིག་ལ་སྐྱོན་བརྗོད་བྱས་པ་བསུབ། འགའ་ཞིག་ལ་སྐྱོན་བརྗོད་བྱས་པ་འཇོག་གི་ཡོད་པ་དེ་འདྲ་ནི་ཡིན་རྒྱུ་མ་རེད་བསམ་གྱི་ཡོད།\n༤ མཆན་འདེབས་མཁན་གྱི་མི་འདི་དག་བོད་ཀྱི་དུས་བབ་ཀྱི་ངོས་ནས་ངེས་པར་དགོས་ས་ཞིག་ལ་བརྩིས་སྤྲོད་བྱེད་རྒྱུ་ཡོད་པ་ཞིག་དང་པོ་ནས་བྱེད་དགོས་ཀྱི་རེད་མ་གཏོགས་ཟིན་བྲིས་པ་དང་། མཆན་འདེབས་མཁན་དྲ་འབུ་ཚོ་སུ་ཡིན་ཁུངས་ཙམ་ཡང་སྟོན་རྒྱུ་མེད་ན་ཏག་ཏག་བསྡད་ཡོད་མ་རེད་བསམ་གྱི་འདུག\n༥ ཟིན་བྲིས་པ་དང་མཆན་འདེབས་པའི་ཁུངས་ལུངས་སྟོན་རྒྱུ་ཡོད་པའི་གནས་བབ་ཀྱི་འོག་ནས་མཆན་འདེབས་མཁན་ཚོར་ག་རེ་བཤད་རྒྱུ་འདུག་ན་བཤད་བཅུག་ན་འགྲིག་གི་རེད་བསམ་གྱི་འདུག སོ་སོས་བཤད་པ་དེ་སོ་སོས་འགན་ཁུར་དགོས་བྱེད་ཀྱི་རེད། དེ་འདྲ་བྱུང་ན་བོད་ཀྱི་དུས་བབ་ཀྱི་ངོས་ནས་བྱ་བདེ་བྱེད་བདེ་ཡོང་གི་རེད་དྲན་གྱི་འདུག\nང་ཚོས་དོན་གནད་རང་ལ་འཁྲིལ་སྟེ་བསམ་ཞིབ་ནན་ཏན་བྱ་དུས། རྒྱ་རྒན་འདིས་CCTV གི་འགན་འཁུར་ཕྲག་པར་བླངས་ཏེ་གཏམ་འཁྱལ་ལྐོག་གཡོ་འདི་ཆེད་དུ་རྡ་སར་གཡུག་པར་ཡོང་བ་རེད། གཡོ་གཏམ་འདིའི་མདུན་རྒྱབ་ནས་ཁོ་ལ་བསྒྲུབ་བྱ་གཉིས་ཡོད་པ་མཐོང་གི་འདུག\nགཅིག བོད་མིས་གོང་ས་མཆོག་གི་བཀར་གཙིགས་འཛིན་བྱེད་པའི་རྣམ་འགྱུར་འདི་མེད་པ་བཟོ་རྒྱུའི་ངན་སློང་ཁུར་ཡོད་པ་དང་། འདིའི་སྒྲུབ་བྱེད་དུ་བཙན་བྱོལ་ནང་ཅུང་ཟད་གོ་རྟོགས་སད་པའི་ཤེས་ཡོན་པ་ཚོས་བསམ་འཆར་འདྲ་མིན་བཏོན་པ་དེར་ཁ་བསྒྱུར་བྱས་ཏེ་ཡ་ལན་སློག་ཡོད་ཟེར། འདི་ནི་གཡོ་འཁྲིད་ཀྱི་སྐད་ཆ་རེད། དཔེར་ན་བཙན་བྱོལ་བོད་ཀྱི་གྲོས་ཚོགས་ནང་ཁ་རི་ཁ་ཐུག་དང་ཁ་ཤེད་ཆེ་ཤོས་ཀྱི་ཨོ་རྒྱན་སྟོབས་རྒྱལ་སོགས་ནས་ཉེ་ཆར་རྒྱ་ནག་ལ་སྤྲད་པའི་བོད་རིགས་ཡོངས་ལ་རང་སྐྱོང་ཡོང་ཐབས་ཀྱི་བསམ་འཆར་སྐོར་གླེང་བའི་སྐབས་སུ་ཁོས་བཤད་དོན། གལ་ཏེ་ཡིག་ཆ་འདི་གོང་ས་མཆོག་གི་དགོངས་གཞི་མིན་ན་ཁས་ལེན་གཏན་ནས་བྱ་གི་མིན། ཅི་སྟེ་ཡིག་ཆ་འདི་གོང་ས་མཆོག་གི་དགོངས་གཞི་ཡིན་ཚེ་རྒྱུག་རྐྱང་མཆོང་རྐྱང་ཡིན་ཟེར་བཤད་སོང་། སྐད་ཆ་འདིས་བཙན་བྱོལ་བའི་བོད་མི་ཡོངས་ཀྱི་ཚབ་མཚོན་མི་ཐུབ་ནའང་ཨོ་རྒྱན་སྟོབས་རྒྱལ་གྱིས་ཀྱང་འདི་འདྲ་འདྲ་བཤད་ཀྱི་ཡོད་དུས་བོད་མི་མང་པོ་ཞིག་གི་བསམ་བློ་རྒྱས་འགེབས་བྱ་ཐུབ་ངེས་རེད་བསམ་ཡོད།\nགཉིས། བཙན་བྱོལ་བོད་མའི་སྤྱི་ཚོགས་ནང་ཚད་གཞི་གང་འཚམས་སླེབས་པའི་དམངས་གཙོའི་ལམ་ལུགས་འདི་རེད། རྒྱ་ནག་ཏུ་འཛམ་གླིང་མི་འབོར་གྱི་ལྔ་ཆ་གཅིག་ཙམ་ཟིན་ནའང་བརྒྱ་ཁ་གཅིག་གཅོད་ཡིན་པས་ཁོང་ཚོར་དེར་དོག་མི་བདེ་བ་ཡོད་པས་བཙན་བྱོལ་བོད་ཀྱི་དམངས་གཙོའི་སྒྲིག་འཛུགས་འདི་གཏོར་བཤིག་གཏོང་ཐབས་རེད་ལ་སྐད་ཆ་འདི་འདྲ་བ་དྲ་ལམ་བརྒྱུད་ཆེན་པོ་བཟོས་ཏེ་བོད་ནང་གི་བོད་མི་ཚོ་གནད་བཟོད་མི་བདེ་བ་དང་བོད་མི་ནང་ཁུལ་གྱི་མཐུན་ལམ་དང་ཆིག་སྒྲིལ་ལ་རྨ་ཁ་བཟོ་འདོད་རེད་པས་དོན་དགེ་ཞིག་མིན་པ་མཐོང་ཡོད།\nག་དུས་ཀྱང་དོགས་སློང་དང་སྐྱོན་བརྗོད་ནི་མི་རིགས་ཤིག རྒྱལ་ཁབ་ཅིག ཚོགས་ཁག་ཅིག་བསྐུལ་བྱེད་དང་རྒྱས་བྱེད་ཀྱི་སྲོག་ཤིང་ཡིན་ཞིང་། དེ་ལས་ལྡོག་ན། བོད་ནང་བཞིན་རྒྱལ་སྟོང་གཡོག་པོ་ཆགས་ཀྱི་ཡོད་ལ། དེའང་སྔར་དོགས་སློང་དང་སྐྱོན་བརྗོད་མ་དད་པ་དང་མ་གུས་པའི་མཚོན་བྱེད་དུ་བཙན་འགེལ་བྱས་པར་ཐུག་ཡོད། མ་གཞི་རང་རེའི་མེས་པོ་ཚོས་ག་རེ་ཕྱོགས་བསྡོམས་གནང་ཡོད་དམ་ཞེ་ན། ༼ཤ་ཚ་བའི་ཚིག་ལ་སྙན་པོ་མེད། ནད་མཁྲིས་པའི་སྨན་ལ་ཞིམ་པོ་མེད༽ཅེས་པ་འདི་མ་ཡིན་ནམ། དེ་བས། སྐྱོན་བརྗོད་དང་དོགས་སློང་ཡང་རིག་གཞུང་ཞིག་གི་ཉམས་པ་སླར་གསོ་དང་མ་ཉམས་གོང་སྤེལ་མ་ཡིན་ནམ། དྲ་མགྲོན་ཚོ།\n༡ དེང་ཕྱིན་ངྷ་སར་ཡོང་མཁན་གྱི་རྒྱ་མི་ལ་བརྟག་དཔྱད་གཏོང་སྐབས། མི་རིགས་རང་ཐག་རང་གཅོད་ངོས་ལེན་ཡོད་མེད་ལ་བརྟག་འོས་ཤིང་། བརྟག་པ་ཙམ་མ་ཡིན་པར་ཡིག་ཐོག་ལ་ཕབ་ནས་བརྒྱུད་ལམ་ཁག་སྤེལ་དགོས་ཀྱི་འདུག འགན་འདི་གསར་འགྱུར་ལས་རིགས་ཀྱི་ཕྲག་པར་ལྷུང་ཡོད།\n༢ གལ་སྲིད་མི་རིགས་རང་ཐག་རང་གཅོད་ལ་ངོས་ལེན་མེད་པའམ། ཡོད་ཀྱང་བརྒྱུད་ལམ་ཁག་ཏུ་སྤེལ་བར་དོགས་མཁན་ཚོར་ངེས་པར་གཟབ་དགོས།\n༣ མི་རིགས་རང་ཐག་རང་གཅོད་ནི་འགྲོ་བ་མིའི་ཐོབ་ཐང་གི་ཚད་གཞི་འཇོག་ས་ཡིན་ལ། སྐྱེས་ཐོབ་ཀྱི་ཐོབ་ཐང་ཉག་གཅིག་ཀྱང་ཡིན།\nརྒྱལ་བ་རིན་པོ་ཆེ་ལ་སྐྱོན་བརྗོད་བྱེད་མཁན་བཙན་བྱོལ་ནང་དུ་ཤེས་ཡོན་ཅན་གྱིས་ཁྲོད་ན་ཡོད་པ་ལོས་བདེན། རྒྱལ་བ་རིན་པོ་ཆེ་ལ་ངོ་རྒོལ་སྐྱོན་བརྗོད་ཤུགས་ཆེ་ཤོས་བྱེད་མཁན་དེ་དོན་རྒྱལ་ཚོགས་པ་རེད། དེའི་སྣེ་ཁྲིད་མཁན་དེ་དགའ་ཤར་འཛེ་སྨད་སྤྲུལ་སྐུ་རེད། ཁོང་ཤེས་ཡོན་ཅན་རེད། མི་བདེན་སྙམ་ན་ཁོང་གི་གསུང་འབུམ་དེབ་ཆེན་ཁ་ཤས་ཤིག་བལ་ཡུལ་དུ་དཔར་བསྐྲུན་བྱས་ཡོད། དབྱིན་ཡུལ་དུ་ཡོད་པའི་དགེ་བཤེས་སྐལ་བཟང་ཡིན་ནམ་དེ་ཚོས་ཀྱང་དེབ་བྲིས་པ་ནི་མཐོང་རྒྱུ་འདུག ཤེས་ཡོན་ཅན་ཟེར་བ་དེ་དེ་འདྲ་ཚོ་ལ་ཟེར་བ་ལོས་ཡིན། ན་ནིང་གི་དགའ་ལྡན་ཁྲི་པ་དེ་ཡང་གང་ཡིན་ནམ།\nལུང་རིགས་ལགས་ནས་གསལ་བཤད་རིང་པོ་ཞིག་གནང་འདུག་པར་བཀའ་དྲིན་ཆེ། ད་གང་ཐུབ་ཐུབ་ཉུང་ཉུང་ཞིག་ཞུ་གི་ཡིན། རྨོངས་འཆར་ཡིན།\nབོད་དོན་རྒྱབ་སྐྱོར་བ་དང་བོད་དོན་ཆེད་མཁས་ཕྱི་གླིང་བ་ཚོའི་ཁྲོད་དུའང་མང་ཟེར་བའི་སྐད་ཆ་དེ་གོང་གི་རྩོམ་གྱི་ཁུངས་སུ་གསལ་བོ་མི་འདུག བོད་དོན་ཆེད་མཁས་ཕྱི་གླིང་བ་ཚོའི་ཁྲོད་ན། ཡ་ལན་སློག་མཁན་འདུག་དྲན། དེ་བདེན་པ་རེད་དྲན།\nདཔེར་བརྗོད་ལ་རྒྱ་རི་བློ་གྲོས་རྒྱལ་མཚན་ལགས་བཞག་འདུག འདི་རྩོད་གཞི་རེད། འདི་རེད་ལབ་ནས་མཐའ་གཅིག་ཏུ་ཐག་གཅོད་པ་ཞིག་མ་རེད་ལ། མ་རེད་ཟེར་ནས་དཔངས་བཙུགས་བྱེད་ཐུབ་པ་ཞིག་ཀྱང་མ་རེད། ཞིབ་ཏུ་བརྟག་རྒྱུ་འདུག་དྲན།\nགྲོས་ཚོགས་ནང་གི་ཤེས་ཡོན་པ་དང་བརྒྱུད་ལམ་ཁག་གི་སྲིད་དོན་དཔྱད་བརྗོད་པ་གཉིས་ཀྱི་ནང་ན་འདུག་ལབ་འདུག ཨོ་དེ་ཡིན་ན། གྲོས་ཚོགས་ནང་གི་ཤེས་ཡོན་པ་ཚོ་དང་བརྒྱུད་ལམ་ཐོག་གི་སྲིད་དོན་དཔྱད་བརྗོད་པ་གཉིས་ཀྱི་སྐོར་ལ་བསམ་ཚུལ་མེད། ངེད་རང་སྒེར་གྱི་མཐོང་ཚུལ་ལ། དེ་ཚོ་ནི་རྡ་ལམ་ས་ལའི་ཆར་དུས་ཀྱི་གནམ་གཤིས་འདྲ་བོ་འདུག སྔ་དྲོར་གནམ་ངོ་དྭངས་ན། ཕྱི་དྲོར་གློ་བུར་དུ་གློག་དམར་འཁྱུགགི་རེད། ཐོག་རྒྱག་གི་རེད། ཆར་བ་འབབ་གི་རེད། དེ་ཚོའི་བྱེད་སྟངས་དེ་འདྲ་ཞིག་རེད།\nཡིག་ཐོག་དང་ངག་ཐོག་ཟེར་བ་འདི་གཉིས་ལ་བསམ་བློ་གཏོང་རྒྱུ་འདུག་དྲན། དཔེར་ན་། བཙན་བྱོལ་ནང་གི་ད་ཡོད་ལོ་རྒྱུས་ཆེད་མཁས་། དཔེར་ན། མཁས་དབང་ནམ་མཁའི་་ནོར་བུ། མཁར་རྨེའུ་བསམ་གཏན། གདོང་ཐོག་བསྟན་པའི་རྒྱལ་མཚན། བཀྲ་ཤིས་ཚེ་རིང་། ཚེ་རིང་ཤཱཀྱ། ངག་དབང་བསམ་གཏན།་ བསོད་ནམས་རྒྱལ་མཚན་སོགས་ཀྱིས་ཡིག་ཐོག་ནས་ཡ་ལན་སློག་འདུག་གམ། ངག་ཐོག་ནས་སློག་འདུག་གམ། དཔེར་ན། བཙན་བྱོལ་ནང་གི་ཆེད་མཁས། བློ་བཟང་སེང་གེ། ཚེ་རིང་རྣམ་རྒྱལ། བསྟན་འཛིན་རྣམ་རྒྱལ། ཨ་མདོ་ཚེ་རིང་། བཀྲ་ཤིས་རབ་རྒྱས། བློ་བཟང་རབ་རྒྱས་སོགས་ཀྱིས་ཡིག་ཐོག་ནས་ཡ་ལན་སློག་འདུག་གམ། ངག་ཐོག་ནས་སློག་འདུག་གམ། འདི་ཚོ་རེ་རེ་བཞིན་ཞིབ་འཇུག་དང་བརྩད་གཅོད་གཏོང་རྒྱུ་འདུག་དྲན། འདི་ནི་དཔེ་མཚོན་ཙམ་ཡིན།་ དེ་ནས། ངག་ཐོག་དེ་མི་སྒེར་བ་ཕན་ཚུན་གྱི་གླེང་མོལ་དེ་འདྲའི་སྐབས་ཀྱི་ངག་ཐོག་དེ་རེད་དམ་མི་མང་འཚོགས་ས་དང་འཛོམས་ས་དེ་འདྲའི་སྐབས་ཀྱི་ངག་ཐོག་རེད། འདི་ཡང་དོགས་སློང་ཙམ་ཡིན།\nམཚམས་རེར་རྡ་ལམ་ས་ལ་ནས་བསྡད་དེ་བོད་དོན་ལ་བལྟས་ན་བལྟ་སྟངས་གཅིག་དང་རྒྱ་གར་ལྷོ་ཕྱོགས་ལ་ཕྱིན་ནས་བོད་དོན་ལ་བལྟས་ན་བལྟ་སྟངས་གཞན་ཞིག་ཡོང་གི་རེད། དཔེར་ན། རང་གི་ལག་པ་དེ་མིག་གི་རྩར་བཅར་ནས་བལྟས་ན། མིག་གི་མཐོང་བྱ་ཚང་མ་དེས་བསྒྲིབས་གི་རེད། འོན་ཀྱང་། ལག་པ་དེ་རྒྱང་རིང་ཙམ་བསྲིངས་ནས་བལྟས་ན།\nལུང་རིགས་ལགས། ངེད་ཀྱིས་འདི་རུ་རྒྱ་རིགས་ཁོང་ནས་གླེང་མོལ་དང་འབྲེལ་མོལ་གནང་སའི་མི་དེ་ཚོའི་མཚན་ྐློག་པ་པོ་ཚོའི་དཀྱིལ་ལ་ཞོག་ལབ་ཀྱི་མེད། འདི་མཚམས་རེར་ཏག་ཏག་བསྡད་ཀྱི་མ་རེད་དྲན། རྨོངས་འཆར་ཙམ་བཤད་པ་ཡིན། རྡ་ལམ་ས་ལའི་གནས་སྟངས་གཙོ་བོ་ཁྱེད་ཚོས་མཁྱེན་གི་རེད། དེ་ལ་ང་ལས་ཁྱེད་ཚོ་རྒྱུས་མངའ་ཡོད་རེད་དྲན། རྩོམ་འདིའི་སྐོར་ལ་ཁྱེད་དང་དངོས་སུ་ཁ་བརྡ་བྱེད་གི་ཡིན། གནས་སྐབས་རིང་བདེ་མོ་བྱོས།\nསྤྱིར་རྒྱ་མི་འདིས་བོད་ལ་ཤ་ཚ་མདོག་གི་སྐད་ཆ་སྙན་པོ་མང་པོ་ཞིག་བཤད་འདུག་མོད། དོན་དག་ཆེན་པོ་གཉིས་ཀྱི་ཐོག་ནས་བོད་པ་རྣམས་བསླུ་བྲིད་བྱེད་པའི་བསམ་པ་ཞིག་ཡོད་པ་གསལ་པོ་རེད་འདུག དོན་དག་དང་པོ་དེ་གང་རེད་ཟེར་ན། ཁོས་བོད་དོན་དེ་གོང་ས་མཆོག་སྒེར་གྱི་གནད་དོན་ཡིན་པར་ཞལ་བཞེས་ཀྱང་སྐྱོན་མེད་ཚུལ་ཞིག་རལ་གྲིའི་རྩེ་ལ་སྦྲང་རྩི་བྱུག་ནས་བཤད་འདུག སྐད་ཆ་འདི་དག་སྙིང་གཏམ་ཚུལ་དུ་བཤད་པ་ཙམ་ལས་རྒྱ་གཞུང་གི་བཤོད་སྟངས་དང་གཅིག་པ་རེད། གལ་སྲིད་གོང་ས་མཆོག་གིས་བོད་དོན་ནི་གོང་ས་མཆོག་སྒེར་གྱི་གནད་དོན་ཡིན་པར་ཞལ་བཞེས་ན་གོ་རྒྱུ་ག་འདྲ་ཞིག་འདུག་གམ། བོད་དོན་ཟེར་བ་མེད་པ་ལྟ་བུ་ཞིག་མི་འདུག་གམ། དོན་ཆེན་གཉིས་པ་ཁོས་ཟེར་ན་གོང་ས་མཆོག་གིས་བོད་མི་རྣམས་དམངས་གཙོའི་ལམ་དུ་འདེད་པ་ལྟ་བུ་དེ་ཡག་པོ་མི་འདུག་ཟེར། སྐད་ཆ་འདི་ནས་རྒྱ་གཞུང་གིས་བྱེད་པའི་སེམས་ཁྲལ་དེ་ཁོ་རང་གིས་ཀྱང་བྱེད་པ་མཐོང་གི་འདུག རྒྱ་གཞུང་གི་བསམ་པ་ནི་གོང་ས་མཆོག་མ་བཞུགས་པའི་རྗེས་སུ་བོད་ལ་གོང་ས་ནང་བཞིན་མི་རིགས་གཅིག་ཏུ་སྒྲིལ་ནུས་པའི་སྐྱེས་བུ་འཇོན་ཐང་ཅན་མེད་པས་བོད་དོན་ཡང་སྣུམ་ཟད་ཀྱི་མར་མེ་བཞིན་ཆགས་འགྲོ་བསམ་པ་རེད། འོན་ཀྱང་གོང་ས་མཆོག་གཟིགས་རྒྱང་རིང་བའི་དབང་གིས་ད་ལྟ་ནས་བོད་ལ་དམངས་གཙོའི་སྲིད་ཇུས་གོང་མཐོར་བཏང་ནས་མ་འོངས་པར་དམངས་གཙོའི་ལམ་ལུགས་འདིས་གོང་ས་མཆོག་མེད་པའི་དཀའ་ངལ་སེལ་ཐབས་གནང་གི་ཡོད་པ་རེད། རྒྱ་གཞུང་སྐྲག་ས་འདི་རེད་ལ་རྒྱ་མི་འདི་སྐྲག་ས་ཡང་འདི་རེད། ཁོང་ཚོའི་རེ་བ་ལྟར་ན་བོད་འདི་མུ་མཐུད་ཆོལ་ཁ་དང་གྲུབ་མཐའ་རྩོད་པ་ལས། དམངས་གཙོ་ཟེར་བ་འདིར་ལག་པ་མ་འཆང་ན་བསམ་གྱི་ཡོད་པ་རེད། དངོས་གནས་བྱས་ན་ཁོང་ཚོས་དམངས་གཙོའི་ནུས་པ་ལ་རྒྱུས་མངའ་ཡོ་རེད། ཨ་རི་གཙོས་པའི་སྟོབས་ལྡན་རྒྱལ་ཁབ་མང་པོ་ཞིག་དམངས་གཙོ་ལ་བརྟེན་ནས་གོང་བུ་གཅིག་ཏུ་འགྲིལ་ཡོད་པ་མ་ཚད། སྒེར་གཅོད་སྲིད་དབང་རྨང་ནས་བསློག་རྩིས་བྱེད་ཀྱི་ཡོད་པ་ཤེས་ཀྱི་ཡོ་རེད། དེར་བརྟེན་དྷ་སར་བཞུགས་མཁན་གྱི་ཡོན་ཏན་ཅན་རྣམས་ཀྱིས་རྒྱ་མི་འདི་རིགས་ལ་ངེས་པར་དུ་གཟབ་དགོས་པ་དང་། ཁོག་ནང་གི་སྙིང་སྟོན་མི་རུང་བ་མ་ཚད།ཚུར་གང་བཤད་པ་དེ་དག་ལ་ཡང་ཡང་དཔོག་དགོས་པ་ནི་ཧ་ཅང་གལ་ཆེ་བར་མཐོང་།\nབཙན་བྱོལ་སྤྱི་ཚོགས་འདི་དཀྲུགས་དགོས་ཤིང་། གཙུབ་ས་གཙུབ་བརྡར་གཉིས་ཀ་མཁོ། ནམ་ཡང་ཁ་ཡགས་དང་ཟོལ་བཅོས་ཀྱི་གུས་ལུགས་ཤིག་གི་ཁྲོད་ན། ཡིད་བཞིན་ནོར་བུས་ཅི་མཛད་ལ་སྨོན་ལམ་རེ་བཏབ་ནས་བསྡད་འདུག ནམ་ཞིག་ཉི་མ་དམར་པོ་འཕོང་མགོར་ཤར་དུས་ཇི་འདྲ་ཡིན་ནམ། ཁོ་ཚོས་ཡིད་བཞིན་ནོར་བུའི་གསུང་ལ་བསྟོད་པ་བྱ་རྒྱུ་ལས་བསྒྲུབ་པ་མ་རེད། ད་དཀྲུགས་ནས་ལྷིང་ལ་འབུད་རྒྱུ་ཨེ་ཡོད་ལ་ལྟོས་ན་འགྲིག་གི\nལུང་རིགས་ལགས། འབྲེལ་མེད་ཀྱི་མཆན་དག་བསུབས་པ་ལེགས་ཐུགས་རྗེ་ཆེ། སྤྱིར་གསར་འགྱུར་མི་འདྲ་བ་དང་གསར་པ་འཚོལ་སྒྲུབ་བྱེད་རྒྱུ་གསར་འགོད་པའི་དམིགས་ཡུལ་དང་ལས་འགན་ཡིན་རུང་། ང་ཚོའི་གནས་སྟངས་ནི་གཞུང་དང་མང་གཙོ་སོགས་ཇི་ཙམ་གྲ་རྒྱས་མདོག་བརྗོད་རུང་ཡུལ་གྱར་བ་ཞིག་ཡིན་པས་འཛམ་གླིང་གི་རང་དབང་རྒྱལ་ཁབ་ཁག་གི་གསར་འགོད་པ་དང་བསྡུར་ས་མེད། ང་ཚོའི་གསར་འགོད་པ་ཚོར་གཞུང་དང་དབུ་འཁྲིད་ཀྱི་མཛད་ཕྱོགས་མི་མང་གིས་རྟོགས་ཐབས་དང་། མི་མང་གི་བསམ་འདུན་གཞུང་གིས་མཁྱེན་པ་བྱ་རྒྱུ། དེ་བཞིན་སྤྱི་ཚོགས་ལ་གནོད་པའི་ངན་སྤྱོད་ཐེར་འདོན་བྱེད་པ་དང་ཆབས་ཅིག་མང་ཚོགས་ནང་གོ་བ་ལོག་སྒྲུབ་འགྲོ་གཞིའི་རིགས་མི་འབྱུང་ཆེད་གསར་འགྱུར་གོ་ཚད་འགོད་འཐལ་མི་བྱེད་པའི་འགན་འཁྲིའང་ཡོད་ངེས་སྙམ།\nདམིགས་བསལ་སྐུ་ཚབ་རྒྱ་རི་རིན་པོ་ཆེར་སྐྱོན་བརྗོད་དང་མངགས་བརྗོད་བྱེད་མཁན་གཉིས་ལས་མངགས་བརྗོད་བྱེད་མཁན་ཀྱི་རྒྱ་ཆ་མཐོ་བ་ཡོད་པ་གསལ་པོ་རེད། ཉིད་ཀྱི་གསལ་བཤད་དུ་སྐུ་ཚབ་ཏུ་བསྐོས་ན་འགྲིག་གི་མི་འདུག་ཅེས་བཤད་དགོས་རྒྱུ་ལ་དེ་ལྟར་མ་བཤད་པར། སྐུ་ཚབ་ཁོ་རང་གི་མིང་ནས་བཟུང་སྟེ་བཤད་ཀྱིན་ཡོད་གསུངས་པ་ཏག་ཏག་བསྡད་ཨེ་ཡོད་ན། དེ་ལྟར་ཡིན་སྐལ་བཟང་རྒྱལ་ལ་ཡང་དགོས་རྒྱུ་རེད། ལྷག་བསམ་ཅན་གྱི་མི་ཞིག་ཡིན་ན་རང་ཉིད་ཀྱི་བསམ་ཚུལ་ཞུ་ས་མེད་པ་ག་ལ་ཡིན། ལྷག་པར་བཀའ་ཟུར་དང་མཁྱེན་ཡོན་ཅན་རྣམས་ལ་དེ་བས་སྐུ་ངལ་ཡོད་རེད་བསམ་གྱི་མི་འདུག དེ་སྔ་བོད་དུ་ཡིན་ན་ྋགོང་ས་མཆོག་ལ་གདོང་ཞུ་རྒྱབ་ན་རྟ་ལྕག་བཟེད་དགོས་ཟེར་སྲོལ་དེ་འདྲ་དེང་སྐབས་མེད། ཁ་དཔེར། མི་ལ་སྐྱོན་མེད་པ་དང་ཤིང་ལ་མཛེར་པ་མེད་པ་མེད་ཟེར་སྲོལ་ཡོད་ཀྱང་། རྒྱ་རིར་སྐྱོན་བྱེད་མི་རེ་ཟུང་ཡོད་པ་ལས་མང་བ་སྒེར་གྱི་འཁོན་འཛིན་ལས་བྱུང་བར་བདེན་དཔང་མེད་པ་མིན། ལར་ང་ཚོ་བཙན་བྱོལ་སྤྱི་ཚོགས་འདི་མང་གཙོའི་ལམ་ལུགས་སུ་སྐྱོད་མཁན་ཞིག་ཡིན་པའི་ཆ་ནས་མང་ཚོགས་ནང་བསམ་ཚུལ་མི་མཐུན་པ་ཡོང་སྲིད་པ་དང་ཆོག་པ་ཡིན། འོན་ཀྱང་བསམ་ཚུལ་མི་མཐུན་པ་རེ་ཟུང་ཡོད་པ་རྩལ་དུ་བཏོན་ནས་གསར་ལམ་དུ་སྤེལ་ན་གཞིས་བཞུགས་རྒྱ་ཆེའི་མང་ཚོགས་ཀྱི་སེམས་ལ་རྒྱལ་བ་རིན་པོ་ཆེས་དབུ་འཁྲིད་པའི་བོད་བཙན་བྱོལ་གཞུང་མང་གཉིས་ལ་་ཡིད་ཆེས་དང་བློས་འགེལ་བྱེད་པ་དེ་ལ་རེ་བ་མེད་པ་ལྟ་བུའི་ཚོར་སྣང་མི་སྦྱིན་པའི་ངེས་པ་མེད་པས་སླར་དགོངས་བཞེས་ཀྱི་འདི་རིགས་མི་ཡོང་པའི་རེ་བ་ཡོད\nའདི་ནས་ཁག་ཅིག་གིས་ཡ་ལན་སློག་ཅེས་པ་འདིའི་ཚིག་དོན་ལ་འཇུས་ནས་བདེན་པ་མ་རེད་ཟེར་བ་དང་། དེ་བཞིན་ཤེས་ཡོན་པའི་ཁྲོད་ནས་ཁོང་ལ་ཡ་ལན་སློག་མཁན་འདུག་ཅེས་པ་བདེན་པ་མ་རེད་ཟེར། སྤྱིར་བཏང་། ཡ་ལན་སློག་པ་ནི་གཏམ་ལན་སློག་པ་ལ་གོ་དགོས་ཤིང་། དེ་གཞིར་བཟུང་ནས་བཤད་ན་བོད་རིགས་ཤེས་ཡོན་པ་ཚོའི་ཁྲོད་ན་༧གོང་ས་མཆོག་ལ་གཏམ་ལན་སློག་མཁན་མེད་ཅེས་ན་བདེན་པ་མ་རེད་སྙམ།\nརིག་འབྱུང་གིས། ༼ད་ཕན། བོད་རིགས་ཞིབ་འཇུག་པ་ཚོའི་ཁྲོད་ན་། ༧གོང་ས་མཆོག་ལ་ཡ་ལན་སློག་མཁན་བྱུང་འདུག་གམ། བོད་རིགས་ལོ་རྒྱུས་སྨྲ་བ་ཚོའི་ཁྲོད་ན་ཡ་ལན་སློག་མཁན་བྱུང་འདུག་གམ། ཆེད་མཁས་ཚོའི་ཁྲོད་ན་ཡ་ལན་སློག་མཁན་བྱུང་འདུག་གམ། རིགས་གཅིག་རྐང་འཛིན་པ་ཚོའི་ཁྲོད་ན་ཡ་ལན་སློག་མཁན་བྱུང་འདུག་གམ། བོད་རིག་པའི་མཆེད་ཁོངས་འཚོལ་མཁན་ཚོའི་ཁྲོད་ན་ཁོང་ལ་ཡ་ལན་སློག་མཁན་བྱུང་འདུག་གམ། ཕལ་ཆེར་བྱུང་མི་འདུག༽ ཟེར།\nརྒྱ་རིགས་དེའི་བཤད་ཚོད་བྱས་ན། བོད་རིགས་ཞིབ་འཇུག་པ་ཚོའི་ཁྲོད་ན་ཡ་ལན་སློག་མཁན་འདུག་ལ། བོད་རིག་པའི་མཁས་དབང་ཚོའི་ཁྲོད་ནའང་འདུག ལོ་རྒྱུས་སྨྲ་མཁན་དང་། སྲིད་དོན་ཆེད་མཁས་པའི་གྲས་ནའང་འདུག ཡ་ལན་སློག་ཚད་ཡིག་ཐོག་དང་ངག་ཐོག་གང་རུང་བརྒྱུད་ནས་སྤྱི་ཚོགས་འདིའི་ནང་ཁྱབ་ཀྱིན་ཡོད།\nདེ་བཞིན་ང་ཚོའི་གྲོས་ཚོགས་འཐུས་མིའི་ནང་གི་ཤེས་ཡོན་པ་དག་གི་ཁྲོད་དུའང་ཡ་ལན་སློག་མཁན་ཡོད། བརྒྱུད་ལམ་ཁག་གི་སྲིད་དོན་དཔྱད་བརྗོད་སྤེལ་མཁན་ཚོའི་ཁྲོད་ནའང་ཡ་ལན་སློག་མཁན་ཡོད། ད་དུང་བོད་དོན་རྒྱབ་སྐྱོར་བ་དང་། བོད་དོན་ཆེད་མཁས་པ་ཕྱི་གླིང་བ་ཚོའི་ཁྲོད་དུའང་མང་།\n༧གོང་ས་མཆོག་གིས་ཀྱང་བོད་མི་ཚོའི་ཁྲོད་ན་ཁོང་ལ་དངོས་སུ་སྐྱོན་བརྗོད་བྱེད་མཁན་འདུག་ཅེས་བརྒྱུད་ལམ་གཞན་ཁག་ལ་བཤད་པ་གོ་ཐོས་ཡོད་ལ། རྒྱ་རིགས་འདི་ལའང་ཁོང་གིས་དེ་ལྟར་གསུངས་འདུག དེ་བས་ཞིབ་འཇུག་བྱས་དང་མ་བྱས་ནི་བསྐྱར་དུ་ཞིབ་འཇུག་ནན་མོ་བྱས་ན་གསལ་ཡོང་གི་རེད་སྙམ།\nདེ་ནས་རྒྱ་རིགས་འདིས་ཕུང་དཀྲུག་བྱེད་བཞིན་འདུག་ཅེས་པ་དེ་ཡང་སྐད་ཆ་དྲང་པོ་མ་རེད་སྙམ། དེ་ནི་བོད་པ་ཚོས་ནང་ཁུལ་ནས་ཕན་ཚུན་གྱི་མགོ་ལ་ཞྭ་མོ་གཡོག་སྟངས་ཀྱི་རྒྱུན་སྲོལ་དེ་རེད། གལ་སྲིད་དེ་ལྟར་མིན་ན་ཕུང་དཀྲུག་གི་གཞི་རུ་འགྱུར་རྒྱུའི་ཚིག་དོན་གང་ཡིན་རྒྱུ་མཚན་དང་བཅས་བཤད་ན་འགྲིག་གི་རེད། ཚང་མར་དོན་ཕན་གསོས་གི་རེད།\nདཔེར་བརྗོད་གཞན་བཀོད་ན། ཉེ་ཆར་གངས་སྐྱིད་ནས་ཉན་ཞིབ་ཅིག་འཚོགས་པ་དང་། དེ་འཚོགས་དགོས་པའི་རྒྱུ་མཚན་དང་། ཚིག་འགྲོས། ཉན་ཞིབ་ཀྱི་སྔ་ཕྱི་བཅས་ལ་བསམ་ནའང་ང་རང་ཚོ་རྒྱལ་བ་རིན་པོ་ཆེའི་དགོངས་གཞིའི་འོག་ན་མཛུབ་མོ་ལྔ་བཅིངས་ཁུ་ཚུར་ལྟ་བུ་ཞིག་ཡིན་མིན་ཤེས་ཐུབ་པར་འདོད།\nདཔེར་བརྗོད་གཞན་ཞིག་ནི། ༧གོང་ས་མཆོག་གི་དམིགས་བསལ་སྐུ་ཚབ་རྒྱ་རི་བློ་གྲོས་རྒྱལ་མཚན་ལགས་རེད། དེང་སྐབས་ཁོང་ལ་མི་འདོད་པའི་ལྟ་ཚུལ་འཛིན་མཁན་དང་སྐྱོན་བརྗོད་བྱེད་མཁན་ཡང་མང་། འགའ་རེས་དམིགས་བསལ་སྐུ་ཚབ་ཁོང་གི་མི་སྒེར་གྱི་བྱ་སྤྱོད་ལ་སྐོར་ནས་བཤད་ཀྱིན་ཡོད། འགའ་རེས་དམིགས་བསལ་སྐུ་ཚབ་ཀྱི་ལྷག་བསམ་ལ་གཤེ་གིན་ཡོད། སྤྱིར་བཏང་གི་བཤད་སྲོལ་ཡིན་ན། ༧གོང་ས་མཆོག་ལ་མི་འདི་ཁྱེད་ཀྱི་དམིགས་བསལ་སྐུ་ཚབ་ཏུ་བསྐོས་ན་འགྲིག་གི་མི་འདུག་ཅེས་བཤད་དགོས་རྒྱུ་ལ་དེ་ལྟར་མ་བཤད་པར། སྐུ་ཚབ་ཁོ་རང་གི་མིང་ནས་བཟུང་སྟེ་བཤད་ཀྱིན་ཡོད་ལ། སྐུ་ཚབ་ཀྱིས་ནམ་རྒྱུན་ཁོ་རང་ནི་༧གོང་ས་མཆོག་གི་བཀའ་ཕེབས་པ་ལྟར་ཁོང་གི་སྐུ་ཚབ་གནང་གི་ཡོད་ཅེས་བཤད་ཀྱིན་ཡོད། འདི་དག་ལ་བལྟས་ནའང་། འབབ་ས་གང་ཞིག་ཡིན་མིན་གསལ་བོ་རེད་འདོད།\nརྒྱ་མི་འདིའི་སྐད་ཆ་དྲང་ཚུགས་དང་ཤ་ཚ་ཡིན་ཁུལ་ལྟར་སྣང་ཡང་། དོན་དམ་དུ་བཙན་བྱོལ་སྤྱི་ཚོགས་འདི་ཕུང་དཀྲུགས་སློང་བྱེད་ཀྱི་འཁྱལ་གཏམ་ཉག་ཅིག་རེད། སྐད་ཆ་འདིའི་རིགས་དྲ་གནས་སུ་མ་བཀོད་ན་བཟང་གི་རེད། ཁྱོད་ཚོས་བསམ་བློ་ནན་ཏན་གཏོང་དགོས་པ་རེད་མ་གཏོགས་སྐད་ཆ་མཚར་མཚར་འདྲ་ཞིག་རྗེས་སྙེགས་ཆེ་དྲགས་ན་ཕན་ཆ་ལས་གནོད་ཚབས་ཆེ་བའང་ཡོང་གི་རེད། ཁྱོས་ཤོད་དང་། ང་ཚོ་བོད་པའི་སྤྱི་ཚོགས་ན་སུས་༸གོང་ས་མཆོག་ལ་ཁ་གཏོང་གི་འདུག སུས་གོང་ས་མཆོག་གིས་མ་འགྲིག་མ་འཐུས་པ་རེད་ལབ་ཀྱི་འདུག མི་འདི་ང་ཚོའི་སྤྱི་ཚོགས་ནང་རྒྱུས་མངའ་ཆེན་པོ་ཡོད་མཁན་ཞིག་རེད། ཉེ་བའི་ཆར་ང་ཚོའི་འཁོར་ཡུག་ན་བོད་ཀྱི་མ་འོངས་ལངས་ཕྱོགས་སྐོར་བསམ་འཆར་འདྲ་མིན་ཙམ་ཡོད་པར་གོ་སྐབས་བཟུང་སྟེ་ཆེད་དཀྲུགས་གཏམ་བརྫངས་འོངས་བ་རེད། སྐད་ཆ་འདི་རིགས་ཡག་པོ་གཏན་ནས་མ་རེད། འདི་རིགས་རྒྱ་རྒན་ཆབ་སྲིད་པ་དེ་ཚོས་བོད་མི་མགོ་ཡང་དེ་ཚོ་རླུང་བུར་སྤུར་འདོད་པ་རེད།\nཏཱ་ལའི་བླ་མ་དང་བོད་མི་འགའ་རེའི་བར་གྱི་གནས་སྟངས་བཤད་པ་དེར་ཚིག་བཀོལ་སྤྱོད་བྱེད་སྟངས་ལ་ཐལ་ཆ་ཆེ་དྲགས་པ་འདྲ། ཡ་ལན་སློག་པ་དང་ལྟ་བ་མ་འདྲ་བ་གཉིས་ལ་ཁྱད་པར་ཆེན་པོ་ཡོད། གཞན་བོད་མིར་དམངས་གཙོའི་ཤེས་ཡོན་མེད་པར་བཤད་པ་སོགས་སྐད་ཆ་འགའ་རེར་གོ་རྒྱུའང་ཆེ་ཙམ་འདུག་སྙམ། དེར་བརྟེན་རྒྱ་མི་ཡིན་པ་ཙམ་གྱིས་སྡང་སྡིག་མ་བསྟན་ན་ལེགས།\nརིག་འབྱུང་དོན་གྲུབ་ལགས། ཁྱེད་ཀྱི་མཆན་དོན་ཚན་གཉིས་པའི་ནང་དོན་ལ་གཞིགས་ན། དྷ་སར་ཆེད་ལས་མཁས་པ་དང། རིགས་གཅིག་རྐང་འཛིན་པ། ཤེས་ཡོན་ཅན་སོགས་མེད་པའམ། ཁོང་ཚོའི་འདོད་འདུན་དང་ཕུགས་འདུན་སོགས་གང་ཡིན་རུང་དྷ་སར་གནས་སྡོད་པ་མེད་པར་ཕྱི་གླིང་ཡུལ་གྲུ་གང་རུང་ཞིག་ལ་འཕུར་ཟིན་པ་ལྟ་བུ་བྲིས་འདུག གཅིག་བྱས་ན་ཁྱེད་རང་ལ་ཕྱི་རྒྱལ་སླེབས་པ་ཙམ་གྱིས་དེ་ལྟར་གསུངས་པ་ཡིན་ན་གང་ཤེས་མ་གཏོགས། རྒྱུ་མཚན་མི་འདུག་སྙམ། རྒྱུ་མཚན་ནི་དྷ་སར་ཁུལ་ལ་ཆེད་ལས་མཁས་པ་དང། ཤེས་ཡོན་ཅན། རིགས་གཅིག་རྐང་འཛིན་པ་མི་ཉུང་བ་ཞིག་མིག་མཐོང་ལག་ཟིན་གྱི་གནས་སུ་འདུག་ལགས།\nརིག་འབྱུང་དོན་གྲུབ་བཀྲ་ཤིས་ལགས་ནས་གནད་ལ་ཕིག་པའི་མཆན་བཀོད་གནང་འདུག་པས་བསྐྱར་ཞུ་མི་དགོས་པའི་ཐོག་ནས་རྒྱབ་སྐྱོར་བརྒྱ་ཆ་བརྒྱ་ཡོད། རྩོམ་པ་པོའི་དགོངས་ཚུལ་ཡིན་དང་རྒྱ་རྒན་ཞིག་གི་བསམ་ཚུལ་ཇི་ལྟར་ཡིན་ཡང་། རང་བཙན་དང་དབུ་མའི་ལམ་གྱི་འཐབ་རྩོད་ཀྱི་བཤད་ཡམས་ཁྲོད་ནས། ཐུན་མོང་གིས་འབད་ས་ཞིག་བརྗེད་འདུག དེ་ནི་ཆབ་སྲིད་བཤད་བསྡད་དེ། རིག་གཞུང་བརླག་བཞིན་པ་དེ་རེད་ཟེར་བ་ནི་དོན་དངོས་དང་མཐུན་པས་ང་ཚོས་ངེས་པར་བསཨམ་གཞིགས་བྱེད་གལ། དེ་མིན་ངྷ་ས་ནས་ཏཱ་ལའི་བླ་མར་སྐྱོན་བརྗོད་སྣ་ཚོགས་ཡོང་བཞིན་པ་ཟེར་བ་དང་། འདིའི་ལན་པ་ནི་ཏཱ་ལའི་བླ་མ་རང་ཉིད་ལ་འདུག་ཟེར་བ། ད་སྐབས་བཙན་བྱོལ་བོད་མིའི་ཁྲོད་ནའང་༧གོང་ས་མཆོག་ལ་མངོན་གསལ་དོད་པོས་ཡ་ལན་སློག་མཁན་ཇེ་མང་དུ་འགྲོ་བཞིན་པའི་གནས་སྟངས་ཇེ་སྡུག་ཏུ་འགྲོ་བཞིན་པ་ཟེར་བ་སོགས་ནི་བོད་མིར་ཕན་སེམས་ཀྱི་སྐད་ཆ་ཞིག་རྩ་བ་ནས་མ་ཡིན། འདི་ནི་ང་ཚོའི་མི་མང་བསམ་རྒྱ་ཆུང་བ་རྣམས་ཀྱི་སེམས་ཤུགས་ལ་དོ་ཕོག་གཏོང་རྒྱུའི་ལྐོག་གཡོ་ཞིག་ཏུ་མངོན། ལོག་སྨོན་རྒྱུག་ཁྱི་འགའ་རེས་དགྲ་བོའི་ཚིག་རྗེས་འབྲངས་ནས་སྐྱོན་བརྗོད་ལྟ་བུ་ཞུ་མཁན་རེ་གཉིས་ཡོད་སྲིད་ཀྱང་དེས་བོད་རྒྱ་ཆེའི་མི་མང་གི་ཚབ་ནམ་ཡང་མཚོན་མི་ཐུབ། ༧གོང་ས་༧སྐྱབས་མགོན་ཆེན་པོར་གཞིས་བྱེས་བོད་མི་ཡོངས་ནས་དད་གུས་དང་། རྒྱལ་ཁབ་ཀྱི་ཆོས་སྲིད་གཉིས་ཀྱི་དབུ་འཁྲིད་དང་འདི་ཕྱི་གཉིས་ཀྱི་སྐྱབས་མགོན་དུ་རྩི་བཀུར་ཞུས་དང་ཞུ་བཞིན་ཞུ་བར་འགྱུར་བ་ཡིན་པ་ནི་༧གོང་ས་མཆོག་གི་ཞལ་མཇལ་ཇི་ཙམ་ཞུས་རུང་ངོམས་པ་མེད་པར་གང་དུ་༧གོང་ས་མཆོག་གི་བཀའ་སློབ་དང་གསུང་ཆོས་ཡོད་པ་དེ་རུ་བོད་རིགས་རྣམས་མེ་ཏོག་ལ་བུང་བ་འཁོར་བ་བཞིན་དུ་ཚང་ག་ཤིག་ཤིག་གིས་འདུ་བ་འདིས་མཚོན་ནུས། གལ་སྲིད་རྒྱ་དམར་ནས་རང་འདོད་དུ་འགྲོ་དབང་སྤྲད་པ་ཡིན་ཚེ་གཞིས་བཞུགས་སྤུན་ཟླ་མ་ལུས་པ་༧གོང་ས་མཆོག་གི་ཞལ་མཇལ་ཞུ་བར་རྒྱ་གར་དུ་བཅར་ངེས་པ་ཡིན། རྩོམ་བྲིས་རྣམས་ཀྱིས་ཀྱང་སླར་ང་ཚོའི་གནས་སྟངས་དང་བསྟུན་ནས་རྩོམ་འབྲི་གནང་གལ་འབོད་སྐུལ་ཞུ་རྒྱུར་དགོངས་འགལ་མི་ཡོང་བའི་རེ་བ་ཡོད།\nངེད་ཚོའི་བསམ་ཚུལ་ཅུང་ཙམ་མཐུན་གྱི་མི་འདུག ཡ་ལན་སློག་ཟེར་བ་དང་གཙོ་བོ་ཤེས་ཡོན་པའི་ཁྲོད་ནས་ཁོང་ལ་ཡ་ལན་སློག་གི་འདུག་ཟེར་བའི་སྐད་ཆ་འདི་ལ་ཞིབ་འཇུག་གི་རྨང་གཞི་མི་འདུག་དྲན། ད་ཕན། བོད་རིགས་ཞིབ་འཇུག་པ་ཚོའི་ཁྲོད་ན་། ༧གོང་ས་མཆོག་ལ་ཡ་ལན་སློག་མཁན་བྱུང་འདུག་གམ། བོད་རིགས་ལོ་རྒྱུས་སྨྲ་བ་ཚོའི་ཁྲོད་ན་ཡ་ལན་སློག་མཁན་བྱུང་འདུག་གམ། ཆེད་མཁས་ཚོའི་ཁྲོད་ན་ཡ་ལན་སློག་མཁན་བྱུང་འདུག་གམ། རིགས་གཅིག་རྐང་འཛིན་པ་ཚོའི་ཁྲོད་ན་ཡ་ལན་སློག་མཁན་བྱུང་འདུག་གམ། བོད་རིག་པའི་མཆེད་ཁོངས་འཚོལ་མཁན་ཚོའི་ཁྲོད་ན་ཁོང་ལ་ཡ་ལན་སློག་མཁན་བྱུང་འདུག་གམ། ཕལ་ཆེར་བྱུང་མི་འདུག དཔེར་ན། ༧གོང་ས་མཆོག་གི་དགོངས་གཞི་དང་མི་མཐུན་པའི་བསམ་ཚུལ་མངོན་གསལ་དོད་པོའི་སྒོ་ནས་གླེང་མཁན་ཞིག་འཇམ་ནོར་ལགས་རེད། འོན་ཀྱང་། འཇམ་ནོར་ལགས་ཀྱིས་ཀྱང་ད་ཕན་༧གོང་ས་མཆོག་ལ་ཡ་ལན་སློག་མ་སོང་དྲན། འདི་གཅིག་རེད།\nབོད་པའི་ཤེས་ཡོན་པ་ཚོ་གང་དུ་འདུག་གམ། ཞིབ་འཇུག་པ་ཚོ་རྡ་སར་འཚང་ནས་བསྡད་འདུག་གམ། ཆེད་ལས་མཁས་བ་ཚོ་རྡ་ལམ་ས་ལར་བསྡད་འདུག་གམ། རིགས་གཅིག་རྐང་འཛིན་པ་ཚོས་རྐང་བ་རྡ་ལམ་ས་ལར་བཙུགས་འདུག་གམ། ངེད་ཀྱི་བསམ་པར། བོད་རིགས་ཤེས་ཡོན་གྱི་གཞི་རྐང་ཡོད་མཁན་ཚོ་རྡ་ལམ་ས་ལར་བསྡད་མི་འདུག སྔ་མོ་ནས་རྡ་ལམ་ས་ལ་ནས་འཕུར་ཚར་འདུག\nརྒྱ་རིགས་ཁོང་ནས་རྡ་ལམ་ས་ལའི་སྤྱི་ཚོགས་ཀྱི་སྣང་ཚུལ་གཞི་ལ་བཞག་ནས་བོད་པའི་ཤེས་ཡོན་པའི་ཚབ་མཚོན་གྱི་སྐད་ཆ་བཤད་ཀྱི་ཡོད་ན། གནས་སྟངས་ལོགས་ཀ་རེད་དྲན། གལ་སྲིད་རྒྱ་རིགས་ཁོང་གི་བསམ་ཚུལ་བཤད་སྟངས་འདིའི་རིགས་། དེང་སང་ཚགས་པར་དང་དཔེ་དེབ་སོགས་ཀྱི་ཐོག་ལ་དཔར་བ་ཡིན་ན། ཚོང་རྒྱུག་གི་རེད། དེ་ལ་བསམ་བློ་གཏོང་རྒྱུ་ཡོད་དྲན།\nལོ་རྒྱུས་ལ་ཕྱིར་མིག་བལྟས་ན། རྒྱ་དམག་ཐོག་མར་བོད་ལ་སླེབས་སྐབས་ཁ་མཁས་ཚིག་སྙན་བཤད་པ་དང། ཌཡང་མང་པོ་སྤྲད་ནས་བསླུ་ཐབས་བྱས་ཡོད། དེ་དུས་མི་རེ་བཟུང་གིས་བདེན་པར་སྙམ་ཡོད་ཀྱང། འཇུག་འབྲས་ལས་གསལ་པོ་ཆགས་ཡོད། ད་ལན་ཡང་རྒྱ་རིགས་མི་ཞིག་གིས་ཁ་མཁས་བཤད་འདུག་ཀྱང། ང་ཚོས་ཞིབ་འཇུག་ནན་ཏན་གནང་དགོས་སྙམ།\nརྒྱ་མི་འདིས་སྐད་ཆ་སྙན་མོ་ཙམ་བཤད་འདུག་ཀྱང་། ༸གོང་ས་མཆོག་གིས་གསུང་སྟངས་དང་གནང་སྟངས་དེ་དག་གིས་བོད་མིའི་འཐབ་རྩོད་ཀྱི་ནུས་པ་དང་༸གོང་ས་མཆོག་སྐུ་སྒེར་གྱི་ནུས་པ་གཉོམ་ཞིང་ཆུང་བར་བསྒྱུར་བར་བཤད་པ་དེ་རྩ་བའི་ཆ་ནས་བདེན་པ་མ་རེད་ལ། གལ་ཏེ་བདེན་པའི་ཆ་ཅུང་ཙམ་ཡོད་པའི་དབང་དུ་བཏང་ཡང་དེ་ནི་མིག་རྒྱང་ཐུང་ཐུང་གི་ལྟ་ཚུལ་ཞིག་གི་མཐོང་སྣང་གི་ཆ་ཙམ་རེད།\nThis chinese guy’s opinion just shows off that himself still has attached with chinese traditional idea-“son of sky”. He should know Dalai lama is beyond everything.\nངའི་བསམ་ཚུལ་བྱས་ན། བོད་མིས་༧རྒྱལ་བ་རིན་པོ་ཆེར་སྐྱོན་བརྗོད་ཅེས་པ་དེ་དངོས་ཡོད་གནས་ཚུལ་དང་མ་མཐུན་པ་ཞིག་རེད། ཁོང་ལྟ་བུའི་དབུ་འཁྲིད་ཅིག་གསེར་གྱི་ཞུན་མར་འཁྱེར་ཀྱང་རྙེད་རྒྱུ་མེད་པ་བོད་པ་ཚང་མས་ཤེས་ཀྱི་ཡོད་པ་རེད། འོན་ཀྱང་རྒྱ་བོད་གྲོས་མོལ་སྐོར་གྲུབ་འབྲས་ཕར་བཞག་ཡར་རྒྱས་ཀྱི་རྣམ་པ་ཡང་་མཐོང་རྒྱུ་མེད་ཙང་འུ་ཐུག་ཐབས་ཟད་ཀྱིས་ཟུར་ཟའི་ཚིག་རེ་གཉིས་ཁ་ནས་ཤོར་གྱི་ཡོད་པ་ཡིན་གྱི་རེད། དེ་ནི་ནོར་འཁྲུལ་རེད། རང་གི་ཕོར་པའི་ནང་རང་གིས་སྐྱག་པ་བཏང་བ་དང་གཅིག་པ་རེད། ༼ ཚིག་པ་གཡག་ལ་ཟ་ནས་རྡོག་རྒྱག་ཁྱི་ལ་གཞུས་༽ ཟེར་བའི་དཔེ་ལྟར་ཆགས་པ་རེད། དཔེ་བཞག་ས་སྙིང་པོ་རང་བྱུང་མ་སོང་ཡང་དོན་དངོས་ཐོག་དེ་རང་རེད། འགག་རྩ་སུ་ལ་ཐུག་ཡོད་མེད་མ་ཤེས་པའི་རྟགས་རེད།\nབྱུང་ན་དབུ་མའི་ལམ་ལ་འགྲོ དེ་མིན་ན་རང་བཙན་ལམ་ལ་རྒྱུགས། དོན་དག་སྤྱི་དོན་ཡག་པོ་སྒྲུབས། དམ་ཚིག་མཐུན་པོ་གྱིས། གཞན་གྱིས་བཤད་ཚད་ཉན་དགོས་མ་རེད།